Arhimandrit Ioanichie Bălan 



PĂRINTELE PAISIE DUHOVNICUL 



Cartea a fost tipărită în anul 1993 

cu binecuvântarea 

1PS DANIEL 

al Moldovei şi Bucovinei 



Ediţie electronică 



APOLOGETICUM 
2005 



Arhimandrit Ioanichie Bălan 



Volumul poate fi distribuit liber pentru uz personal. 

Această lucrare este destinată tuturor iubitorilor de spiritualitate creştină ortodoxă. Ea poate fi 

utilizată, copiată şi distribuită LIBER cu menţionarea sursei. 

Corectură şi tehnoredactare : Apologeticum 

Digitalizare pdf : Apologeticum 



© 2005 APOLOGETICUM. 
http ://apologeticum.net 
http://www.angelfire.com/space2/carti/ 
apologeticum2003@yahoo.com 



Părintele Paisie Duhovnicul 



Cuvânt înainte 

Părintele Paisie Olaru de la Sfânta Mănăstire Sihăstria a fost dăruit de Dumnezeu cu 
darul vindecării şi pacificării sufletelor rănite de păcate. învăţătura lui teologică era deodată 
simplă şi înţeleaptă, evanghelică şi practică. Părintele Paisie avea o mare forţă paşnică de a 
discerne uşor şi direct esenţialul de secundar, fără să relativizeze plinătatea credinţei trăite şi 
fără să o complice prin piedici inutile. 

Asemenea sfinţilor din pustie, care concentrau multă înţelepciune sfântă în cuvinte 
puţine, Părintele Paisie spunea esenţialul în sfaturi părinteşti. 

Bunătatea sa nu era sentimentalistă, iar mânia sa nu era pătimaşă. Ascet şi rugător, 
Părintele Paisie avea o severitate fără crispare şi o smerenie fără naivitate: era un om matur 
duhovniceşte şi curat cu inima. 

Insă darul său cel mai mare era acela de a linişti sau pacifica sufletul celor ce se 
mărturiseau la el sau cereau binecuvântarea lui. Pacea pe care o transmitea în jurul său venea 
din iubirea sa profundă şi smerită faţă de Dumnezeu şi faţă de semeni. 

Din familiaritatea sa sfântă cu Dumnezeu Atotmilostivul şi Iubitorul de oameni, se 
năşteau rugăciunile şi binecuvintările sale familiare, părinteşti şi gingaşe faţă de pelerinul 
credincios: "Binecuvântează, Doamne, casa lui, masa lui ... ; dă-i, Doamne, un colţişor de rai". 
Pronunţa aceeaşi binecuvântare pentru oamenii de rând şi pentru patriarh sau mitropolit. 
Păcatul risipeşte şi tulbură iar Sfântul Duh adună şi pacifică, linişteşte. 

Purtător de Sfântul Duh, prin credinţă smerită şi rugăciune neîncetată, Părintele Paisie 
duhovnicul aduna mintea în jurul inimii şi inima oamenilor lângă Dumnezeu, într-o vreme în 
care ideologia comunistă atee încerca să rătăcească minţi, să usuce inimi şi să depărteze pe 
oameni de Dumnezeu. 

Deşi slab şi firav la înfăţişare, Părintele Paisie a fost în ultimii ani ai dictaturii 
comuniste în România un adevărat uriaş al spiritului românesc care, în linişte, fortifica 
Biserica lui Hristos din inimile credincioşilor, în timp ce în zgomotul capitalei se demolau 
biserici de zid. Dumnezeu singur ştie cât de mult preţuieşte un duhovnic dătător de pace şi 
sănătate a sufletului, atunci cănd societatea umana se organizează în sistem infernal! Sfinţenia 
Părintelui Paisie Duhovnicul nu se impunea spectaculos, ci irezistibil de paşnic pentru ca 
sfinţenia umanizează pe om, contrar patimilor egoiste care înstrăinează umanul din om. 

Cartea "Părintele Paisie Duhovnicul", publicată de Prea Cuviosul Părinte Arhimandrit 
Ioanichie Bălan de la Mănăstirea Sihăstria, ne cheamă să înţelegem deodată cât de minunat 
lucrează Dumnezeu în mijlocul unui popor smerit şi credincios şi cât de mare este nevoia de a 
avea duhovnici adevăraţi care să ne lumineze calea dreptei credinţe. 

t DANIEL 

Mitropolitul Moldovei şi Bucovinei 
Iaşi, la Duminica Ortodoxiei, 
7 martie 1993 



Arhimandrit Ioanichie Bălan 



INTRODUCERE 

După trecerea la cele veşnice a Ieroschimonahului Paisie Olaru, din Mănăstirea 
Sihăstria, în noaptea de 18 octombrie 1990, unul din cei mai mari duhovnici ai monahismului 
românesc din zilele noastre, se simţea nevoia unui volum cu cele mai alese sfaturi şi povăţuiri 
duhovniceşti, pe care Părintele le dădea numeroşilor săi fii sufleteşti, călugări şi credincioşi. 

Această dorinţă şi datorie, în acelaşi timp, se împlineşte astăzi, cu ajutorul lui 
Dumnezeu şi binecuvântarea I.P.S. Daniel, Mitropolitul Moldovei şi Bucovinei, prin 
publicarea lucrării de faţă, intitulată, în mod firesc, "Părintele Paisie duhovnicul". 

Ieroschimonahul Paisie Olaru s-a născut la 20 iunie 1897, în satul Stroieşti, comuna 
Lunca - Botoşani, într-o familie cu cinci copii, fiind cel mai mic la părinţi. Tatăl său, Ioan, era 
pădurar, iar mama sa, Ecaterina, casnică. Din botez a primit numele de Petru. 

In anul 1921 a intrat în viaţa monahală la Schitul Cozancea din apropiere, luând la 
călugărie numele de Paisie. In anul 1943 a fost hirotonit diacon, iar în anul 1947, preot, fiind 
pentru puţin timp egumen la schitul de metanie. 

In toamna aceluiaşi an se retrage la Mănăstirea Sihăstria, devenind duhovnic al întregii 
obşti, până la sfârşitul vieţii sale. între anii 1972 - 1985 s-a nevoit ca sihastru la Schitul Sihla, 
iar în ultimii cinci ani a locuit în chilia sa de la Sihăstria, fiind bolnav, până s-a mutat la 
Domnul, lăsând moştenire ucenicilor săi pilda vieţii sale de adevărat monah şi Părinte 
duhovnicesc. 

In aceasta lucrare am introdus la inceput doua convorbiri ziditoare de suflet, realizale 
cu Părintele Paisie în anii 1984 si, respectiv 1987, pe care le-am publicat în "Convorbiri 
duhovniceşti", volumul I şi II, fiind pline de har şi căldură părintească şi mult gustate de 
monahi şi credincioşi. Apoi am adăugat cuvântul Arhimandritului Cleopa Ilie, cel dintâi fiu 
duhovnicesc al său, care evocă unele momente importante din viaţa Părintelui Paisie Olaru. 

In continuare am adăugat un capitol nou, intitulat "Scrisori şi învăţături duhovniceşti", 
în care sunt prezentate, selectiv, un grup de scrisori adresate stareţului Mănăstirii Sihăstria şi 
unor ucenici apropiaţi, călugări şi credincioşi. Apoi am adăugat câteva pagini cu sfaturi 
părinteşti adresate în scris ucenicilor săi sau înregistrate pe bandă magnetică în diferite ocazii. 

Ultima parte a acestui capitol conţine scurte sfaturi şi cuvinte înţelepte ale Părintelui 
Paisie, păstrate în memoria şi în inima fiilor săi duhovniceşti vrednici de crezare, redate sub 
formă de capete, necunoscute de cei mai mulţi dintre noi. Cât despre "Ultimele cuvinte ale 
Părintelui Paisie despre Rai", cititorul este îndemnat să cugete mai profund la cele de dincolo 
de moarte. 

Mulţumesc lui Dumnezeu cu recunoştinţă pentru realizarea acestei cărţi mult aşteptate, 
precum şi tuturor colaboratorilor, cu care împreună am adus la bun sfârşit lucrarea de faţă, pe 
care o dorim să fie o călăuză duhovnicească pe calea mântuirii tuturor iubitorilor de Hristos. 

Arhim. Ioanichie Bălan 

CONVORBIREA ÎNTÂI 1 



Blândul Ieroschimonah Paisie Olaru este unul dintre duhovnicii cei mai cunoscuţi şi 
apreciaţi din mănăstirile noastre. De aproape 40 de ani, acest cuvios Părinte vorbeşte fără 
odihnă cu Dumnezeu şi cu oamenii, se jertfeşte pe sine şi îşi pune în cumpănă sufletul său 
pentru mântuirea numeroşilor săi fii duhovniceşti, călugări şi mireni, pe care îi creşte cu atâta 
căldură şi dragoste. 

Crescut şi format în Schitul Cozancea - Botoşani, până în anul 1947, apoi în 
Mănăstirea Sihăstria, în preajma satelor şi în mijlocul naturii, Părintele Paisie a fost înzestrat 
de Dumnezeu cu un suflet profund sensibil şi deopotrivă deschis pentru linişte şi pentru 
oameni. Din tinereţe iubeşte natura, florile, izvoarele, câmpul înverzit şi cerul înstelat. Ii sunt 
dragi slujbele mănăstireşti, cântările de miezul nopţii, poezia şi singurătatea. Dar mai presus 
de toate îi sunt dragi oamenii, călugării nevoitori, ţăranii arşi de soare de la câmp, mamele cu 
mulţi copii, tinerii nevinovaţi, bătrânii împovăraţi de ani şi credincioşii iubitori de Hristos. Pe 
toţi îi primeşte cu dragoste, îi ascultă, îi mărturiseşte, îi binecuvintează, îi sfătuieşte şi se roagă 
lui Dumnezeu pentru ei. Căci Părintele Paisie este, deopotrivă, duhovnic iscusit, atât pentru 
călugări, cât şi pentru mireni. 

In nevoinţa călugărească, ieroschimonahul Paisie Olaru este tipul sihastrului consacrat, 
care nu poate renunţa uşor la linişte, la viaţa retrasă de schit, la chilia lui modestă de lemn, 
aşezată în mijlocul naturii sau la margine de codru. In schimb, viaţa de obşte din marile 
mănăstiri, cu călugări mulţi, cu program impus, cu zgomot şi griji de tot felul, îi este mai greu 
accesibilă. 

In duhovnicie, sfinţia sa are o mare experienţă a vieţii interioare. Evită mulţimea, unde 
mai greu poate da roade profunde şi de durată. Individual însă, prin taina Spovedaniei 
lucrează mult, cu ajutorul Duhului Sfânt. Aici, ca în faţa tronului ceresc de judecată, se roagă, 
întreabă, ascultă, trezeşte sufletul, deşteaptă conştiinţa omului, pune leac potrivit pe rană, dă 
speranţă şi tămăduieşte. întâi începe de la rugăciune şi spovedanie, apoi adaugă untdelemnul 
cuvântului. Părintele Paisie este un duhovnic al inimii. El se adresează mai mult inimii decât 
minţii. Se smereşte el cel dintâi, şi chiar lăcrimează, ca să convingă şi pe fiii săi sufleteşti să 
se smerească şi să-şi plângă păcatele. 

Cu puţine cuvinte, Părintele Paisie reuşeşte să ridice moralul oricărui suflet care bate 
în uşa chiliei sale, îl izbăveşte de deznădejde şi îi promite iertarea şi raiul. Pentru marea sa 
dragoste şi milă către toţi, sfinţia sa nu înfruntă niciodată, nu mustră cu asprime, nu ridică 
tonul cuvântului; ci îl foloseşte cu multă măiestrie, ca un medicament rar pe rana deschisă. 
Părintele Paisie este un duhovnic preţios pentru zilele noastre. El reuşeşte să câştige mai multe 
suflete pentru Hristos decât alţii, pentru că stăruie mai mult, pentru că lucrează mai profund 
sufletul omului, pentru că iubeşte mai mult şi se adresează direct inimii. El îşi începe deodată 
dialogul cu Dumnezeu şi cu omul, prin rugăciune şi cuvânt, prin spovedanie, dezlegare, 
sfătuire şi canon. Dialogul cu sfinţia sa este un dialog emoţional, al inimii, al bucuriei şi al 
lacrimilor. Un dialog aproape harismatic, al încrederii şi speranţei de mântuire. 

Părintele Paisie nu vorbeşte aproape deloc despre iad. în schimb, despre rai şi fercirea 
drepţilor vorbeşte permanent ucenicilor săi, pentru că este un Părinte al dragostei şi nădejdii. 
De aceea şi salutul său obişnuit către fiii săi duhovniceşti este acesta: "Să ne întâlnim la uşa 
raiului!". 

La vârsta sa de aproape 90 de ani, bunul Părinte Paisie Olaru se simte obosit. Aceasta 
1-a îndemnat să se retragă în ultimii ani la Schitul Sihla, ca să fie mai liniştit, mai aproape de 
cer, de Dumnezeu. Dar şi aici îl caută oamenii - călugări, stareţi, preoţi, credincioşi de 



1 Aceasta convorbire cu Ieroschimonahul Paisie Olaru a avut loc în vara anului 1984 la chilia sa de la Schitul 
Sihla şi a fost publicată în Convorbiri duhovniceşti - voi. I din acelaşi an. 

aproape şi de departe - pe care îi primeşte cu aceeaşi obişnuită dragoste, în numele lui Hristos 
şi toţi se întorc întăriţi şi hrăniţi duhovniceşte. Odată cu seara, Părintele Paisie îşi aprinde 
lumânarea, se roagă în taină, citeşte din sfintele cărţi, cântă ceva spre lauda lui Dumnezeu, 
apoi se odihneşte două ore pe obişnuită laviţă. La miezul nopţii, când sună clopotul, îşi ia 
toiagul şi coboară de sub stâncile Sihlei la biserică să asculte slujba Utreniei. 

Aşa îşi trăieşte bunul nostru Părinte duhovnicesc ultimii ani ai vieţii sale pământeşti. 
Nu se teme de ceasul morţii, nici de diavoli, nici de muncile iadului pentru că în toată viaţa a 
iubit pe oameni şi pe Dumnezeu; pentru că s-a jertfit pentru mântuirea altora. Nădejdea lui 
este Hristos, Mântuitorul lumii; averea lui este smerenia; iar lauda lui sunt numeroşii săi 
ucenici, pe care i-a crescut şi care se roagă pentru el. 

Dorinţa realizării unui dialog cu Părintele Paisie m-a îndemnat să urc adeseori muntele 
Sihlei spre a-i cere cuvânt de folos pentru mine şi pentru toţi cei ce iubesc pe Hristos. Iată-mă 
sus, lângă chilia bătrânului. Lucrează la mica lui grădină de legume. Mă apropii şi-i sărut 
mâna care a mângâiat atâtea suflete. 

1. Binecuvântaţi-mă, prea cuvioase Părinte Paisie! 

- Domnul şi Măicuţa Lui să ne binecuvânteze pe toţi, Părinte Ioanichie! 

2. Am venit să vă văd şi să primesc cuvânt de folos de la sfinţia voastră. 

- Acum, noi bătrânii nu mai avem cuvinte de folos cum aveau părinţii noştri. Ne-a luat 
Dumnezeu darul şi puterea cuvântului, pentru că nici noi, nici cei ce ni-1 cer nu-1 implinesc cu 
fapta. Spunem noi câte un cuvânt de sfâtuire celor care vin până aici, dar când aud că trebuie 
să-1 pună în practică, adică să se roage mai mult, să postească, să ierte pe aproapele lor, se 
întorc abătuţi acasă. Spun la unii de zece ori să lase beţia şi desfrânarea ca să nu-şi piardă 
sufletul, dar ei, deşi făgăduiesc, îl fac mai departe. Am însă şi suflete care ne întrec pe noi. 
Numai cât deschid gura, ei şi încep a face cu fapta lucrul lui Dumnezeu. Dar să stăm oleacă, 
colo, pe bancă în cerdacul chiliei. 

3. Părinte Paisie, spuneţi-mi câteva cuvinte despre satul natal, despre părinţii sfinţiei 
voastre şi despre anii copilăriei. 

- întrebarea sfinţiei tale mă îndeamnă să mă fac mic, să mă văd în satul meu natal, 
Stroieşti din comuna Lunca, judeţul Botoşani, şi în casa părinţilor mei, Ioan şi Ecaterina 
Olaru. Ţin minte că tatăl meu a fost pădurar la boieri toată viaţa lui, până la adânci bătrâneţe. 
Părinţii mei au avut cinci copii, patru băieţi şi o fată. Cel mai mic dintre ei am fost eu. îmi 
aduc aminte că tata m-a dus la şcoala din sat pentru prima data şi m-a prezentat profesorului 
meu de atunci, cu numele Sandru. La noi în sat nu se învăţau mai mult de trei clase primare. 
In aceşti trei ani am fost premiantul clasei. La sfârşitul anului îmi cântau băieţii: "Ai ascultat, 
ai învăţat, coroană ai luat!". Pe atunci se dădeau ca premii cărţi cu vieţile sfinţilor. Sigur că 
mă mândream! Părinţii mei, Ioan şi Ecaterina, au trăit în pace şi mergeau la biserică regulat, 
mai ales la sărbători mari. Ţin minte, la Paşti, după înviere venea tata de la biserică cu pasca 
sfinţită şi cu ouă roşii într-un ştergar frumos. Noi îl aşteptam să vină şi când intra în casă, 
zicea: "Hristos a înviat!", iar noi răspundeam: "Adevărat a înviat!". Apoi, tata ne atingea cu 
pasca sfinţită la frunte. 

4. Ce sfaturi mai deosebite vă dădeau părinţii în ani copilăriei ? 

- Ca sfaturi, mai mult ne învăţau cu viaţa lor, fiind oameni simpli. Dar nu i-am auzit 
niciodată să se certe sau să înjure. Tata ştia Paraclisul Maicii Domnului pe de rost, precum şi 
alte rugăciuni şi se ruga cu glas tare că auzeam şi noi. Zicea ca preotul: "Domnului să ne 
rugăm!" şi se bătea cu pumnul în piept. Iar mama era prietenoasă cu toată lumea şi ne spunea 
de multe ori: "Măi băieţi, să fiţi cuminţi, ca să nu dăm cinstea pe ruşine!" 

5. Dar de preotul care v-a botezat şi de bătrânii satului vă mai amintiţi? 

- Pe preotul care m-a botezat îl chema Gheorghe Bercea şi pe prezvitera Profira. Parcă 
îl aud pe Părintele cântând în biserică: "Aghios, Aghios ... !" şi se bătea cu pumnul în piept. 
Pe atunci bătrânii îşi lăsau mustăţi şi purtau părul retezat, iar copiii, mare, mic le dădeau 
"Buna ziua". 

6. Când v-au murit părinţii? 

- Mama mea a murit în timpul războiului din 1913, iar tata a murit în anul 1923, când 
eram la mănăstire. 

7. Cine v-a îndemnat să intraţi în viaţa călugărească? 

- Vieţile Sfinţilor m-au îndemnat la călugărie şi dragostea mea pentru Domnul! 

8. In ce an aţi intrat la mănăstire la Schitul Cozancea? 

- Am intrat în mănăstire după război, în anul 1921. Ca stareţ la Cozancea era 
ieromonahul Vladimir Bodescu. Tot în timpul lui am fost şi călugărit. Dar schitul îl 
cunoşteam încă din copilărie, că, deşi eram obraznic, biserica îmi era dragă. Am căpătat 
dragoste de biserica din cărţile ce le primeam premiu la şcoală. 

9. Ce duhovnici mai sporiţi erau pe atunci la Cozancea? 

- Am apucat pe atunci călugări şi duhovnici sporiţi la Cozancea, pe care îi socoteam 
înainte văzători. Duhovnicul meu era Părintele Calinic Susu, mare nevoitor şi lucrător al 
rugăciunii. El de multe ori mă scula la rugăciune. Iar când mă chema la biserica la miezul 
nopţii, îmi zicea : "Hai să mergem la biserica, că secerişul este mult şi lucrătorii puţini ! ". Mă 
supăram când mă scula prea degrabă, dar când mergeam la utrenie, îl găseam, ori aşteptând pe 
pragul bisericii, ori umblând împrejurul ei. 

10. In ce an v-aţi călugărit, Părinte Paisie? 

- Călugăria mea a fost în anul 1922, vara, în iunie; dar a fost prea pripită, căci m-a 
călugărit pe caz de boală. Stareţul meu de atunci, Protosinghelul Vladimir Bodescu, m-a tuns 
cu mâinile lui, schimbându-mi numele din Petru în Paisie. 

1 1 . Ce ascultări şi ispite mai deosebite aţi avut în primii ani de mănăstire? 

- In Schitul Cozancea era viaţa de sine, iar eu eram rânduit cu toată treaba în ograda 
stăreţiei şi mă bucuram când puteam să iau parte la slujbe. Mai târziu am fost rânduit 
paraclisier la biserică. Insă am avut şi multe ispite la început, fiindcă mă socoteam că ştiu 
ceva şi că pot ceva. De multe ori mă mâniam: fiind prea încercat de Părintele stareţ şi uneori 
îmi zicea gândul să mă întorc în lume, că am cu ce trai. Dar când mă duceam la duhovnic şi 
mă mărturiseam, îndată mă linişteam. 

12. In ce imprejurare v-aţi retras la linişte în codrii din preajma Schitului Cozancea şi 
câţi ani aţi sihastrit acolo? 

- In anul 1925 am avut fericirea să fac o vizită pe la mănăstirile din Munţii Neamţului, 
în care timp am ajuns şi la Schitul Sihla, unde am rămas mai multe zile. Atunci am întâlnit 
mulţi pustnici în apropierea Sihlei şi la Râpa lui Coroi. De atunci, mai ales, mi-a plăcut să 
trăiesc în singurătate şi să mă depărtez de lume. Acest gând m-a îndemnat să mă retrag la 
munţi. Am încercat să vin la Mănăstirea Sihăstria, dar stareţul de atunci, Ioanichie, nu m-a 
primit fără blagoslovenia stareţui meu. Din această pricină am îndrăgit o poieniţă aproape de 
Schitul Cozancea, unde mă retrăgeam din când în când pentru rugăciune şi linişte. In anul 
1930, schimbându-se stareţul meu, noul egumen mi-a dat voie să-mi fac o căsuţă cu trei chilii 
în acea poieniţă, unde mi-am făcut o mică grădină şi am plantat pomi roditori şi viţă de vie. 
Acolo mă linişteam noaptea, dar ascultarea o aveam tot la mănăstire, la biserică. In acea 
căsuţă aveam şi un mic paraclis. Acolo am petrecut 18 ani, adică până în 1948, când am venit 
la Sihăstria. 

13. Ce ispite mai deosebite aţi avut la linişte şi cum le-aţi biruit ? 

- In acest răstimp de aproape douăzeci de ani, nu am avut prea mari ispite de la 
diavoli, că nu prea îi supăram. Doar de la trup eram mai mult ispitit, că intrasem în război cu 
cei şapte ispititori, adică cele şapte păcate de moarte, pe care de multe ori le împlineam. Dar, 
prin rugăciune, prin smerenie şi răbdare, le biruiam cu darul lui Dumnezeu. 

14. Ce ucenici mai deosebiţi aţi avut la linişte ? 

- Am avut mai mulţi, dar cel mai sporit a fost fratele Părintelui Cleopa, anume 
Gheorghe Ilie. Mi-aduc aminte că locuia în chilie cu alt frate bătrân, care nu ştia carte, şi era 
foarte tăcut şi nevoitor la rugăciune şi la post. Odată, pe când se rugau ei împreună seara, 
fratele Gheorghe şi-a croit două palme, singur, peste obraz, ca să-şi alunge somnul. Atunci 
bătrânul speriat, a sărit de la rugăciune şi a venit la mine, zicând că a înnebunit fratele 

Gheorghe şi numai pot citi pravila împreună. Dar eu i-am liniştit pe amândoi. In altă zi lucram 
la vie cu fraţii. Seara, l-am trimis pe fratele Gheorghe Ilie sa pregătească masa. Când venim 
noi găsesc pe masă un mic bileţel pe care scria: "Iarta-mă, Părinte Paisie, plec pentru cinci zile 
să mă pocăiesc!" Mâncăm noi, ne facem pravila de seara şi ne culcăm. Pe la miezul nopţii mă 
pomenesc că bate cineva în geam. "Cine-i acolo?" întreb. "Blagosloveşte, Părinte Paisie, sunt 
fratele Gheorghe păcătosul". "Fratele Gheorghe este plecat pentru cinci zile la linişte să se 
pocăiască!" i-am răspuns; apoi i-am dat drumul în chilie. Era obosit şi speriat. "Ce-ai păţit?" 1- 
am întrebat. Iar el mi-a răspuns: "Am găsit o groapă în pădure şi mi-a venit în minte să stau 
acolo cinci zile ca să postesc şi să mă rog. Dar când citeam din Ceaslov rugăciunea de seara şi 
acatistul Sfinlor Voievozi, am auzit un glas înfricoşat: "Ce faci aici?" Era vrăjmaşul! Atunci, 
de frica, repede am luat Ceaslovul şi nu ştiu cum am ajuns aici. Mă rog de mă iartă, Părinte 
Paisie". "Dumnezeu să te ierte, frate Gheorghe, i-am răspuns. Aşa păţesc cei ce fac orice lucru 
fără blagoslovenie!". 

După ce a plecat fratele Gheorghe Ilie la Mănăstirea Sihăstria, mi-a trimis Dumnezeu 
alt ucenic bun, tot Gheorghe îl chema. Era din satul Flămânzi, a fost cioban la oi toată viaţa 
lui şi nu s-a căsătorit niciodată. Un bătrân minunat cu plete albe şi cu barbă. Prima întâlnire a 
fost într-o seara de iarnă. Pe când eram la vecernie, numai ce apare înaintea bisericii, desculţ, 
cu faţa senină, îşi ştergea picioarele de zăpadă. Eu atât pot să spun despre el, că mi-a fost 
ucenic la chilie opt ani de zile, că mă întrecea în toate, şi în post, şi în rugăciune, şi în 
smerenie şi nimic nu făcea fără blagoslovenie. 

15. Ce bucurii duhovniceşti mai deosebite aţi avut la Schitul Cozancea ? 

- Am avut destule bucurii cât am stat la linişte în căsuţa mea din poieniţă, mai ales 
când mă rugam noaptea şi foloseam sufleteşte pe alţii. Dar, cele mai sfinte bucurii 
duhovniceşti le-am simţit la biserică, în timpul Sfintei Liturghii. 

16. In ce an v-aţi făcut schivnic? 

- Gândul şi dragostea de linişte, de mai multă rugăciune, m-au îndemnat în anul 1933 
să primesc marele şi îngerescul chip, adică schima mare, cu scopul de a-mi îndrepta viaţa şi ca 
un fel de pregătire duhovnicească pentru pustiile sihastreşti, unde doream să mă retrag. 

17. Ce egumeni şi duhovnici mai iscusiţi aţi cunoscut la Schitul Cozancea ? 

- Ca egumeni până în 1933 am avut pe protosinghelui Vladimir Bodescu şi 
ieroschimonahii Vitalie Pauca şi Dosoftei Tincu. Iar după 1933 am avut pe ieromonahul 
Vasian Cuvuliuc, până în 1947. Dintre duhovnici, au fost mai vestiţi ieromonahii Calinic 
Susu, fostul meu duhovnic, şi Conon Gavrilescu, vestit în tot ţinutul Botoşanilor. Apoi, 
ierodiaconii Nicon Draguleanu mare cântăreţ, Gherasim Vieru si alţi câţiva călugări iscusiţi. 

18. Veneau credincioşi în sărbători la Schitul Cozancea ? 

- Venea multa lume la schit, din toate părţile. Unii pentru citit, alţii pentru Sfântul 
Maslu, pentru spovedanie şi pentru sfatuire şi se întorceau la casele lor mulţumiţi. La chilia 
mea din pădure, însă, veneau mai puţini, că nu eram preot. 

19. Ce sfaturii duhovniceşti dădeaţi ucenicilor ? 

- Până a nu fi preot şi duhovnic, pe mireni nu-i prea sfătuiam, decât numai pe cei mai 
apropiaţi îi îndemnam să se roage mai mult, să citească la psaltire, să facă metanii, să 
postească, să se împace unii cu alţii şi îi duceam la duhovnici în schit să se spovedească. Pe 
ucenici, însă, eram nevoit să-i învăţ, dar mai mult cu fapta decât cu cuvântul. Iar ei, când 
vedeau că mă scol la rugăciune, că postesc, că ţin tăcere şi mă port blând cu ei, se sileau să 
facă chiar mai mult decât mine. După hirotonie, eram nevoit să încerc şi cu cuvântul să-i 
folosesc pe ucenici, deşi nu corespundeam nici cu viaţa, nici cu învăţătura. Dar cu darul lui 
Hristos, mă sileam să-i împac pe toţi şi să se întoarcă de la chilia mea liniştiţi. 

20. Când aţi fost hirotonit diacon şi preot ? 

- Diacon am fost hirotonit în anul 1943, iar preot şi duhovnic în anul 1947, de 
episcopul Valerie Moglan, când, din nefericire, am fost numit şi egumen la Schitul Cozancea. 
Că, fiind trimis la Mitropolie cu nişte jalbe, am fost hirotonit fără voia mea preot şi m-am 

întors înapoi stareţ. Atunci am fost nevoit să-mi las chilia din pădure şi să cobor în mănăstire, 
adică am dat liniştea şi pacea inimii pe tulburare. 

21. întrucât v-a fost drag să îngrijiţi de cei bolnavi, spuneţi-mi câte ceva despre 
sfârşitul frumos al ucenicilor sfinţiei voastre. 

- Da, am avut dragoste să ajut pe cei bolnavi, dar nu ca pentru Dumnezeu, ci ca o 
datorie omenească, având prea puţină milă. Dacă ar fi să scriu despre sfârşitul frumos al 
tuturor călugărilor pe care i-am îngrijit, aş face o carte întreagă. Insă acum voi aminti pe scurt 
numai pentru unii, ca să ştie cei doritori, despre sfârşitul frumos al celor ce trec din moarte la 
viaţa. Mi-amintesc de un frate cu numele Gheorghe Cozmanciuc, mare nevoitor. Acesta 
îmbolnăvindu-se, m-a chemat la patul lui şi a cerut să-1 facem călugăr. A treia zi după 
călugărie, s-a împărtăşit cu Sfintele Taine, şi-a cerut iertare de la toţi şi fiind pe mâinile mele, 
şi-a dat sufletul lui Dumnezeu. Un ierodiacon, Gherasim Vieru, iarăşi îmbolnăvindu-se, m-a 
chemat să-i citesc Paraclisul Maicii Domnului. Când l-am citit până la jumătate şi-a dat 
sufletul în braţele Domnului. Alt ierodiacon, Nicon Drăguleanu, mare ostenitor, m-a chemat 
într-o zi şi mi-a zis să-1 încui în chilie, şi să vin la el a doua zi la ora opt, "ca să cântăm 
împreună cu îngerii Aliluia". Fiind spre Duminica, eu m-am zăbovit cu lumea şi nu am putut 
fi la chilia lui la ora opt. Când am intrat la el, era ora nouă, iar Părintele Nicon abia murise, că 
era încă cald. Am plâns şi am regretat mult că nu am venit cu o ora mai devreme să cântăm 
împreună cu îngerii Aliluia! Am cunoscut şi un alt bătrân minunat, monahul Gherman 
Condurache, un bătrân de aproape 90 de ani, fost cioban toată viaţa şi cu suflet curat. Avea 
mare evlavie la Sfântul Nicolae şi i se ruga cam aşa: "Sfinte Neculai, îndură-te de mine 
păcătosul. Eu bătrân, tu bătrân, ai milă de mine!". L-am găsit mort în chilie într-o vară şi l-am 
dus printre flori la biserică, în sunetul clopotelor. Era pe la Sfinţii împăraţi. Nu-1 pot uita nici 
pe monahul Ghenadie Avatamaniţei, care mi-a fost ucenic de chilie opt ani de zile. El îmi 
spunea de multe ori: "Părinte Paisie, eu în toată viaţa mea nu am dormit pe pat, iar de 
medicamente nu am ştiut". Când mă îmbolnăveam, bătrânul făcea metanii lângă patul meu să 
mă fac sănătos, ca să nu mor eu înaintea lui. Când era în ceasul morţii, a cerut să-1 scot afară 
din chilie. I-am împlinit dorinţa şi l-am aşezat pe iarbă cu faţa spre răsărit şi aşa a adormit, pe 
pământul gol, cum era deprins din tinereţe, ca cioban la oi. Dumnezeu să-i ierte pe toţi. In 
memoria mea mi-a rămas smerenia şi simplitatea lor, căci nu erau oameni învăţaţi, cu multă 
carte, dar tot ce apucaseră şi ei de la înaintaşii lor, ţineau cu sfinţenie; adică pravila de chilie, 
slujbele bisericii şi lucrul mâinilor. Ba şi cu rugăciunea minţii cred că erau destul de sporiţi. 

22. In ce an aţi intrat în obştea Mănăstirii Sihăstria şi cum era viaţa duhovnicească pe 
atunci în aceasta mănăstire ? 

- Am venit la Sihăstria în anul 1948. Ca stareţ era Părintele Cleopa. Aici era pe atunci 
adevărată viaţă de obşte. Am apucat părinţi care nu aveau în chilie nimic, afară de pat şi 
câteva cărţi de rugăciuni. Părintele Dometian, un călugăr bătrân şi sporit, era nelipsit noaptea 
de la biserica. El începea regulat miezonoptica. Un alt călugăr smerit, Părintele Cristofor, care 
îngrijea de bolnavi, îl aducea noaptea la biserica în spate pe fratele Mihai, care era paralizat. 
Toţi fraţii erau obligaţi să vină la utrenie, iar cine nu venea, nu mânca a doua zi. Toţi erau 
mulţumiţi că domnea pacea şi liniştea în sfânta Mănăstire Sihăstria. 

23. Ce ascultare deosebită aţi avut la Sihăstria ? 

- Am fost rânduit de Părintele Cleopa cu spovedania călugărilor şi mirenilor care 
veneau la mănăstire, iar când aveam timp mai lucram şi la grădină. 

24. Când aţi fost transferat Ia Mănăstirea Slatina şi cum era viaţa duhovnicească în 
această obşte călugărească ? 

- Ne-am dus la Slatina în toamna anului 1949, cu un sobor de 23 de călugări din 
Sihăstria, în frunte cu Părintele Cleopa. Am apucat şi aici părinţi sporiţi în cele duhovniceşti, 
ca Părintele arhimandrit Paisie Cozma. înainte de moarte, Părintele Paisie a chemat pe toţi 
părinţii şi s-a iertat cu toţi. Am venit şi eu lângă patul lui şi l-am îndemnat să zică "Doamne 
Iisuse". Iar el mi-a răspuns: "Părinte Paisie, sunt om păcătos, sunt tare păcătos, dar alt 
Dumnezeu nu am cunoscut. Lui m-am rugat în toată viaţa şi cred ca El are grijă de mine..."! şi 

aşa zicând, şi-a dat duhul în faţa noastră. Am mai cunoscut un monah cuvios, pe care l-am 
luat sub mantie la schivnicie, cu numele Iuvenalie Bârsan. Citea mereu la psaltire şi iubea 
ascultarea şi tăcerea. Era paraclisier şi colivar şi niciodată nu dădea greş. Iubea sărăcia, că nu 
avea în chilie decât două haine călugăreşti, un ţol şi psaltirea şi întotdeauna era mulţumit. In 
timpul nostru s-au adunat la Slatina mai mulţi fraţi şi era multă ascultare şi armonie în 
mănăstire, că ce poate fi mai bun şi mai frumos pe pământ decât dragostea. 

25. Aţi trăit un timp la Schitul Rarău. Ce amintiri duhovniceşti păstraţi în memorie de 
la Rarău ? 

- Am stat aproape un an şi la Schitul Rarău, care depindea de Mănăstirea Slatina. 
Acolo se nevoiau câţiva călugări, din care cel mai sporit mi s-a părut un călugăr orb, anume 
Nicodim, tare în credinţă şi iscusit în sfaturi duhovniceşti. Veneau mulţi credincioşi la el 
pentru cuvânt de folos şi se întorceau bucuroşi la casele lor. Tot la Rarău, egumenul schitului 
m-a întrebat dacă am deprins rugăciunea minţii. Eu i-am răspuns că nici nu am auzit de ea. 
Atunci el m-a închis într-o chilie mică, cu geamurile astupate şi mi-a poruncit să zic mereu" 
Doamne Iisuse". Am stat închis o săptămână. Apoi m-a examinat dacă am deprins rugăciunea. 
I-am spus că nu am putut-o deprinde. Când a auzit el, s-a supărat şi mi-a zis: "Eşti un vas mic 
şi gol"! "Mai stai în chilie încă o săptămână ca să înveţi rugăciunea minţii". Am mai stat o 
săptămână şi sâmbătă, când m-a examinat, ca să nu-1 supăr din nou, i-am spus că am deprins- 
o. Iar el bucuros mi-a poruncit să o dau şi la alţii. Eu însă nici acum n-am deprins cum trebuie 
rugăciunea minţii, că nu am viaţă duhovnicească şi nu iubesc pe Domnul cât ar trebui. 

26. Vă mai amintiţi ceva de folos din timpul când stăteaţi la Rarău ? 

- Mergând eu odată cu ucenicul spre schitul Rarău, am trecut printr-un sat de munte, 
anume Slătioara. Iată că îmi iese înainte o femeie şi-mi spune că este în casă o bătrână, dar nu 
poate muri că este certată cu vecina ei. Am intrat în casa, am chemat pe vecină, le-am citit o 
dezlegare,le-am împăcat şi când ieşeam din casă, bătrâna şi-a dat duhul cu pace. Sufletul ei 
aştepta împăcarea cu toţi, că fără iertare nu ne putem mântui! 

27. Când v-aţi întors iarăşi la Mănăstirea Sihăstria, cum vi s-a părut viaţa 
duhovnicească aici ? 

- In primăvara anului 1954 m-am întors din nou la sfânta noastră Sihăstrie. Aici viaţa 
duhovnicească era deosebită de cea de la Slatina. La Sihăstria era mai multă linişte, părinţii 
mai tăcuţi, mai smeriţi şi lume mai puţină. Numai cei mai evlaviosi ajungeau până aici, sau 
până la Sihla. Din anul 1954 până în prezent mi se pare cea mai rodnica perioadă din viaţa 
mea. 

28. Ca duhovnic al Mănăstirii Sihăstria timp de 30 de ani, cum aţi împlinit această 
grea ascultare ? 

Duhovnicia este cea mai grea ascultare din viaţa de mănăstire. De duhovnic depinde 
mântuirea sau osânda fiecărui suflet care îi este încredinţat. De el depinde călugăria fraţilor de 
mănăstire, cu dezlegarea lui se împărtăşesc şi călugării şi mirenii şi tot cu dezlegarea şi pe 
garanţia lui se hirotonesc candidaţii la preoţie. Mare răspundere are un duhovnic şi de aceea el 
se mântuieşte mult mai greu decât un călugăr sau un mirean. Ca duhovnic al Mănăstirii 
Sihăstria am avut şi multe bucurii duhovniceşti, dar şi ispite şi uneori dezamăgiri. Am avut la 
spovedanie majoritatea părinţilor şi fraţilor din obşte. Cei mai mulţi şi mai râvnitori m-au 
ascultat au ţinut cont de blagoslovenie, s-au spovedit sincer şi şi-au predat sufletul în mâna 
stareţului şi a duhovnicului. Aceştia m-au bucurat cel mai mult. Iar eu i-am primit ca pe copiii 
mei sufleteşti, i-am mângâiat, i-am împăcat când erau în ispita şi i-am învăţat să iubească cel 
mai mult ascultarea, slujba bisericii, tăcerea, smerenia şi rugăciunea la chilii. Unii dintre fraţi 
însă veneau rar la spovedanie, iertau mai greu pe ceilalţi, cârteau în ascultare şi erau uneori 
nemulţumiţi. Cu aceştia aveam mai mult de lucru. îmi trebuia mai multă răbdare şi meşteşug 
ca să-i câştig duhovniceşte. Uneori mă duceam eu pe la chiliile lor. Alteori le dădeam canon 
mai uşor, îi încurajam mai mult şi mă rugam pentru ei. Pe unii din ei i-am folosit, iar pe alţii 
măcar i-am menţinut să nu cadă mai rău şi să rămână în mănăstire. Cât am reuşit, pe câţi am 
dobândit sau pe câţi i-am pierdut, ştie numai singur Dumnezeu. Un lucru numai ştiu, că pentru 

toţi pe care i-am avut la mărturisire şi i-am povăţuit, voi da socoteală în faţa judecăţii lui 
Hristos. 

29. Aţi primit şi călugări din alte mănăstiri la mărturisire ? 

- Ca duhovnic eram silit să primesc la spovedanie şi din alte mănăstiri, pentru a-i 
încuraja şi a-i îndemna la viaţă curată, dar mai mult i-am îndemnat pe călugări să-şi aibă 
duhovnici în mănăstirile lor. Preoţi mireni prea puţini am primit, doar numai din cei cunoscuţi 
din copilărie. Pe lângă călugări, însă, am primit, chiar din anul hirotoniei mele, tot felul de 
mireni. Ei veneau din evlavie şi eu nu puteam să-i refuz, că zice Domnul: "Pe cel care vine la 
Mine nu-1 voi scoate afară". După cum ştim, credincioşii au mai multă evlavie la călugări, la 
preoţii din mănăstiri, decât la ai lor. I-am primit pe toţi cu dragoste, i-am îmbrăţişat pe toţi, i- 
am împăcat, i-am spovedit, le-am citit de sănătate, i-am blagoslovit, celor săraci le-am dat şi 
câte un mic ajutor şi i-am slobozit cu pace la casele lor. In peste 35 de ani de duhovnicie, am 
astăzi numeroşi ucenici şi fii duhovniceşti. Totuşi, îmi dau seama că nu am ajuns la înălţimea 
sufletească a unui duhovnic iscusit, ca să pot corespunde cu faptele, faţă de cele ce învăţ pe 
alţii. Dar am nădejde în harul şi mila lui Dumnezeu că mă va mântui şi pe mine, şi pe fiii mei 
duhovniceşti. 

30. Vi se pare mai grea duhovnicia mirenilor sau a călugărilor ? 

- Este mai grea duhovnicia călugărilor şi a preoţilor decât a mirenilor, fiindcă preoţii şi 
călugării au făgăduinţă şi răspundere mai mare. Ei cunosc cuvântul lui Dumnezeu şi Sfintele 
Canoane, dar nu-şi împlinesc datoriile lor, adică greşesc cu voia şi cu ştiinţa lor. Iar mirenii au 
răspundere mai mică şi multe greşesc din neştiinţă. Aici se împlineşte cuvântul Sfintei 
Evanghelii care zice: "Cui i s-a dat mult, mult i se va cere, iar cui i s-a dat puţin, puţin i se va 
cere". 

3 1 . Este bine să îndemnăm pe cineva la călugărie şi la preoţie sau nu ? 

- La călugărie, mai ales, este bine să îndemnăm, iar la preoţie este mult mai greu. 
Numai la scaunul de mărturisire se poate constata dacă fiul duhovnicesc are înclinaţie spre 
bine sau spre rău, dacă are voinţa să se păzească şi pe viitor de păcat şi dacă iubeşte viaţa 
curată. Totuşi, este bine să-i mai amânăm un timp de la călugărie, ca nu îndată să se hotărască 
şi apoi să-şi schimbe hotărârea. La preoţie noi îndemnăm şi recomandăm numai pe cei ce au 
viaţa curată şi nu sunt opriţi de Sfintele Canoane. Altfel, nu. 

32. Dacă vreun fiu duhovnicesc nu ascultă şi devine rău, duhovnicul lui are vreo vină 
înaintea lui Dumnezeu ? 

- Dacă cineva se abate de la datoria lui şi nu ascultă de sfatul duhovnicului, el singur 
va răspunde înaintea lui Dumnezeu. Duhovnicul însă, este dator să se roage lui Dumnezeu 
pentru întoarcerea lui şi să-1 ierte. 

33. Ce canon de rugăciune daţi unui frate? Dar unui călugăr, schimonah sau 
ieromonah? 

- Eu nu am dat canon cu număr. Ca frate ascultător, i-am dat să facă la chilie pravila, 
după Ceaslov, câte un acatist, un paraclis şi dacă poate, o catismă din psaltire. Iar canon, 
fratelui de mănăstire îi dau să facă de la 40 de metanii în sus; călugărului de la 100 metanii în 
sus; iar schivnicul dublează canonul, pentru că lui i s-au dat cinci talanţi şi trebuie să dea încă 
pe atâţia. Eu am păţit-o odată cu canonul. După ce m-am călugărit, m-am dus la duhovnicul 
meu şi l-am întrebat ce canon am de făcut. Iar el mi-a zis: "Fiindcă eşti sub ascultare, să faci 
cât poţi! "Dar eu nu eram mulţumit cu vorba asta şi m-am dus şi a doua oară să-1 întreb. 
Atunci Părintele duhovnic, cam supărat, mi-a zis: "Dacă mă întrebi a doua oară, de acum să 
faci canon până nu mai poţi, că ascultarea în mănăstire şi osteneala obştească ridica o parte 
din canon!" 

34. Ce canon daţi celor bolnavi, care nu pot face metanii? 

- Celor bătrâni şi bolnavi li se dă canon după puterea lor. Dacă nu pot face osteneală 
trupească, dar pot zice rugăciuni, să dubleze rugăciunile cu "Doamne Iisuse". Trăia la 
Mănăstirea Sihăstria un Părinte schimonah, Nicanor Bataca, care, la bătrâneţe, nu putea face 
metanii, iar închinăciunile le făcea de pe scaun. După ce a căzut la pat, nu mai putea face nici 

închinăciuni, nici cruce, numai la piept închipuia semnul sfintei cruci, şi aşa îşi făcea canonul. 
Aşadar, fiecare să facă cât poate şi cum poate, după sfatul duhovnicului, "că pe dătătorul de 
bună voie îl iubeşte Dumnezeu" . 

35. Ce canon de pocăinţă rânduiţi mirenilor, părinţilor care au copii şi tinerilor care 
vor să se căsătorească ? 

- Mirenilor le dau canon după cum se prezintă. Pentru cei cu copii mulţi, cel mai mare 
canon este să-şi crească copiii în frica lui Dumnezeu, şi să nu-i ucidă prin avort sau prin 
sminteală. Cei ce nu au copii sunt datori să facă milostenie, dacă au cu ce; iar dacă sunt săraci, 
să nu fure şi să urmeze la biserică. Iar tinerilor le dau canon ca, mai înainte de căsătorie, să fie 
cuminţi şi cinstiţi; iar după cununie, le dau canon să nască copii câţi le va da Dumnezeu, să nu 
facă avorturi, nici să se păzească pentru a nu avea copil. Apoi, să-şi aibă un duhovnic bun, să 
se mărturisească des şi să păzească legile Bisericii, postul, infrânarea şi cumpătarea. 

36. Care este datoria principală a celor căsătoriţi ? 

- Crucea căsătoriţilor este a-şi împlini toate datoriile legate de taina nunţii. întâi să 
nască şi să crească copii în frica de Dumnezeu. Apoi, să fie uniţi într-un gând în toate 
greutăţile vieţii şi să-şi păzească patul neîntinat. Dacă soţii ascultă de Hristos, de Biserică şi 
de păstorul lor sufletesc, pot împlini cu cinste datoriile lor creştineşti şi-şi duc cu uşurinţă 
crucea vieţii pe care şi-au ales-o. „Iar dacă se îndepărtează de Biserică, de preot şi de sfânta 
rugăciune, îi impresoară ispitele şi greutăţile vieţii, cad în păcate de moarte, îşi avortează 
copiii, se îngreuiază de naşterea de fii şi nu se mai tem de poruncile Sfintei Evanghelii". De 
aceia, mulţi căsătoriţi în zilele noastre se ceartă unii cu alţii, divorţează şi se lipsesc de 
bucuriile vieţii creştineşti. 

37. Care sunt datoriile principale ale călugărilor? 

- Călugării sunt datori să-şi păzească făgăduinţa pe care au dat-o la călugărie, înaintea 
lui Hristos şi a Sfântului Altar. Adică, ascultarea necondiţionată, sărăcia de buna voie şi 
fecioria sau curăţenia. Pe lângă acestea să fie smeriţi, să se roage neîncetat pentru ei şi pentru 
toată lumea şi să aibă sfânta dragoste, de care atârnă toată fapta bună şi care le rabdă pe toate. 

38. Cum trebuie să fie preoţia, atât cei de mir, cât şi preoţii călugări ? 

- Ieromonahii şi preoţii, în general, sunt datori ca în toate zilele să fie pregătiţi pentru 
Sfânta Liturghie şi să se jertfească pentru dreapta credinţă în Hristos şi pentru mântuirea 
oamenilor, după putere şi după darul pe care l-au primit de sus. Ei sunt datori să mărturisească 
cu timp şi fără timp pe Hristos; dar trebuie mai întâi să predice cu faptele, adică cu viaţa lor şi 
apoi cu cuvântul. Adică, aşa cum vorbesc, aşa să şi trăiască, că cea mai puternică predică este 
cea cu fapta şi apoi cu cuvântul. 

39. Care sunt cele mai obişnuite şi mai grele ispite ale călugăriilor şi cum se pot izbăvi 
de ele ? 

- Toate patimile călugărilor şi ispitele se nasc din două păcate: din neascultare şi din 
lenevirea la rugăciune. Când cădem din sfânta ascultare şi fugim de biserică, de rugăciune, de 
metanii şi de post, cădem uşor în toate ispitele şi patimile omorâtoare de suflet şi ne pierdem 
mântuirea. Neascultarea şi lenevirea la rugăciune, ca şi toate celelalte patimi, se vindecă prin 
mărturisire curată la duhovnic, prin canon şi prin plantarea faptelor bune în locul păcatelor 
care ne stăpânesc. De mare ajutor pe calea mântuirii ne sunt smerita cugetare şi smerenia, care 
spală păcatele şi biruiesc diavolul. 

40. Care sunt după experienţa ce o aveţi de la spovedanie, cele mai grele păcate care 
bântuie astăzi în rândul credincioşilor şi cum se pot izbăvi de ele ? 

- După cum se ştie, două sunt cele mai grele patimi care stăpânesc astăzi în rândul 
mirenilor: beţia şi desfrânarea. Acestea strică multe familii şi ucid nenumărate suflete 
omeneşti. însă, dacă se căiesc de aceste păcate, dacă le mărturisesc la preoţi şi le părăsesc, se 
vindecă prin canon. 

41. Ce fapte bune trebuie sa aibă stareţul şi duhovnicii unei mănăstiri, pentru a fi 
vrednici păstori de suflete ? 



12 



Părintele Paisie Duhovnicul 

- Atât stareţul, cât şi duhovnicii să se facă ei pildă tuturor, prin dragoste şi smerenie. 
Numai aşa se pot mântui şi ei şi pe alţii. 

42. Ce canon daţi pentru avort şi ucidere de copii ? 

- Păcatul avortului şi al uciderii în general se pedepseşte cu părere de rău în toată viaţa, 
părăsirea păcatului, canon de metanii în fiecare zi, post până seara miercurea şi vinerea, 
naştere şi botezare de copii în locul celor avortaţi şi oprire de Sfintele Taine de la şapte ani în 
sus. Femeile, însă, se pot împărtăşi mai înainte de naşterea pruncului. 

43. Ce să facă tinerii pentru a se izbăvi de păcatul desfrânării ? 

- Tinerii să păzească înfrânarea şi cumpătarea, posturile şi sărbătorile, mărturisirea 
păcatelor şi canonul şi să asculte de părinţi şi de preoţi. 

44. Din ce cauze a decăzut atât de mult viaţa duhovnicească în rândul credincioşilor 
noştri ? 

- "Peştele de la cap se strică"! spun bătrânii. Cea mai mare vina o poartă păstorii de 
suflete. Dacă am fi noi mai buni s-ar schimba şi creştinii. 

45. Cum se poate înnoi astăzi viaţa duhovnicească în mănăstiri şi schituri ? 

- Prin revenirea la vechile noastre rânduieli călugăreşti, adică prin mai multă rugăciune 
şi citire a Sfinţilor Părinţi, prin participarea întregii obşti la pravila bisericii, mai ales, la slujba 
utreniei şi Sfânta Liturghie şi prin trăirea în armonie, în dragoste şi smerenie. Unde sunt 
acestea, acolo viaţa duhovnicească este la înălţime şi se pot forma fraţi şi călugări buni. Iar 
unde stăpâneşte materia, lenevirea la rugăciune, neascultarea şi traiul bun, acolo slujbele la 
biserică se fac de mântuială şi nu se pot creşte călugări sporiţi 

46. Din ce cauză a slăbit râvna pentru rugăciune şi pentru orice faptă bună, atât în 
mănăstiri, cât şi între mireni ? 

- Pentru că a slăbit credinţa în toată lumea. Astăzi, fiecare creştin şi călugăr 
mărturiseşte că nu se mai poate ruga în prezent, cum se ruga în trecut. Numai cu mare silă şi 
osteneală, unii călugări buni şi creştini îşi menţin rugăciunea curată de zi şi de noapte. Ceilalţi 
sunt mereu învăluiţi de griji, de oameni şi de neputinţe; iar când ne rugăm, mintea ne este 
plină de gânduri şi răspândire. Având în vedere cele trei atacuri prin care a trecut Mântuitorul 
pe muntele ispitirii, când L-a ispitit satana, întâi cu lăcomia, al doilea cu mândria şi al treilea 
cu necredinţa, biruirea oricărui atac este ca "Domnului Dumnezeu să ne închinăm şi numai 
Lui să-i slujim" . Astăzi este mare ceartă între cele două surori ale lui Lazar, Marta şi Măria, 
care "şi-a ales partea cea bună". In mănăstiri, ca peste tot Marta asupreşte pe Măria şi n-o lasă 
să se roage mai mult iar Măria plânge nemângâiată. Dacă vom pune întâi biserica, lauda lui 
Dumnezeu, adică pe Măria şi apoi ascultarea, lucrul mâinilor, adică pe Marta, atunci toate 
mănăstirile şi bisericile noastre ar înflori şi diavolul ar fi izgonit dintre oameni. Iar sporirea 
duhovnicească a fiecăruia începe de la aceste cuvinte: "Doamne dă să-mi văd păcatele mele şi 
să nu osândesc pe fratele meu..." 

47. Din ce cauză se înmulţesc aşa de tare sectele în satele şi oraşele noastre ? 

- Sectele se înmulţesc mai întâi din cauza preoţilor care nu au grija pentru turma lui 
Hristos. Unde preoţii îşi fac datoria de păstori şi trăiesc precum învaţă pe oameni, acolo nu 
pătrund sectele. Mai mult decât cunoaşterea Sfintei Scripturi şi decât teologia şi predica este 
viaţa preotului. Aceasta este, şi trebuie să fie cea mai puternică predică a preotului de la ţară şi 
oraş. 

48. Cum pot ajuta călugării şi mănăstirile noastre la combaterea sectelor şi a patimilor 
în rândul credincioşilor ? 

- Pot ajuta prin aceste două: prin lucrare şi rugăciune. Cu cât se va duce o viaţa mai 
înaltă prin mănăstiri, în rugăciune, în post, în smerenie şi iubire faţă de credincioşi, cu atât se 
va întări credinţa şi viaţa duhovnicească în rândul mirenilor. Să nu uităm cum se nevoiau 
părinţii noştri prin mănăstiri şi să le urmăm. 

49. Care este cel mai mare rol al mănăstirilor şi al călugărilor dintotdeauna? 

- Să se roage neîncetat pentru ei şi pentru toată lumea. Să laude permanent pe 
Dumnezeu, să înveţe şi să mângâie pe credincioşi. In mănăstiri, Marta trebuie să asculte de 

Măria, iar nu invers şi să trăiască în armonie una cu alta. De vom face aşa "nimeni nu va strica 
cetatea noastră!" . 

50. Cum trebuie să trăiască călugării pentru a-şi mântui sufletele lor ? 

- Să trăiască în dragoste, că spune Mântuitorul: "Prin aceasta vor cunoaşte oamenii că 
sunteţi ucenicii Mei, de veţi avea dragoste între voi" (Ioan 13, 35). Apoi, fiecare să-şi facă 
datoria în direcţia lui, adică unde este rânduit, cu bucurie şi fără de cârtire. Să învăţăm şi pe 
alţii, dar să ne aducem aminte de cuvântul Domnului, care zice: "Cel ce va face şi va învăţă, 
acela mare se va chema întru împărăţia cerurilor" (Matei 5, 19). Să ne aducem aminte şi de 
cuvântul proorocului David, care zice: "Slujiţi Domnului cu frică şi vă bucuraţi Lui cu 
cutremur" (Ps. 2, 9). Şi, în sfârşit, orice facem să fie spre lauda lui Dumnezeu şi să fie făcut cu 
smerenie, precum ne învaţă Hristos: "când veţi împlini toate acestea, să ziceţi că slugi 
netrebnice suntem, că ce am fost datori să facem, aceea am făcut" (Luca 17, 10). Atât călugării, 
cât şi mirenii, dacă au pace între ei, adică pacea Domnului, a conştiinţei şi dacă au dragoste, 
se pot mântui. 

5 1 . Ce cărţi sfinte mai de folos recomandaţi pentru călugări şi mireni ? 

- Eu m-am folosit cel mai mult de Vieţile Sfinţilor, de pilda vieţii lor. Dar de mare 
folos sunt şi învăţăturile Sfinţilor Părinţi şi mai ales Sfânta Scriptură. Toate sunt de folos la 
timpul lor. 

52. Ce rugăciuni recomandaţi pentru călugări şi mireni ? 

- Toate cărţile de rugăciuni sunt de folos, numai să le citim cu evlavie şi credinţă căci 
ne înaltă la Dumnezeu. Prin rugăciunea "Doamne Iisuse Hristoase, Fiul lui Dumnezeu, 
miluieşte-mă" , stăm de vorba cu El. De mare putere şi folos este citirea psaltirii şi mai ales 
participarea la slujbele bisericii. Acele rugăciuni care ne hrănesc mai mult şi ne atrag sufletul 
să le facem, numai să nu ne lenevim, că mare război dă diavolul ca să nu ne rugăm. 
Rugăciunea cu simţire şi lacrimi ne uneşte cu Hristos, dulcele nostru Mântuitor. 

53. Cum putem ajuta noi, călugării, la mântuirea credincioşilor şi a oamenilor în 
general ? 

- Ajutăm prin rugăciune, prin cuvânt şi exemplul personal. Scopul pentru care faci o 
faptă bună, pentru care te rogi, acela contează la Dumnezeu pentru mântuirea noastră şi a 
celor din jurul nostru. Eu, odată, stăteam pe cerdacul chiliei mele de la Cozancea. In faţa 
noastră, se ridica un deal peste care trecea un drum de câmp. Intr-o zi treceau pe drum mai 
multe care încărcate, între care era şi un om sărac, cu un car încărcat, cu doi boişori. La un 
dâmb nu puteau boişorii să ridice, iar omul îi bătea şi îi îndemna. Săracii boişori au căzut în 
genunchi, iar eu fiind pe cerdac m-am aşezat în genunchi şi cât puteam împingeam de cerdac 
şi ziceam: "Hai, mai boişori, sculaţi-vă! Hai cu "Doamne ajută! ". Aşa strigând, numai ce văd 
că juncanii se scoală şi pleacă, iar eu bucuros, am zis: "Slavă, Ţie, Doamne ! " Cam aşa ar 
trebui să ajutăm la mântuirea altora, împingând la povara lor şi rugându-ne pentru ei. 

54. Ce fel de milostenie se cade sa facă călugării ? 

- Călugării care au cu ce ajuta, să facă milostenie cu cei ce au nevoie de ajutor. Eu cred 
că mai mare plată au cei ce ajută pe străini şi chiar pe vrăjmaşii lor. Insă, cea mai mare 
milosienie a călugărilor este să fie săraci de orice materie şi să se roage pentru toţi. Că zice 
psalmistul: "Bogăţia de ar curge, nu vă lipiţi inima de ea. "Cei ce au, să fie ca şi cum nu ar 
avea nimic; iar cei ce nu au nimic, ca şi cum ar avea de toate. Mântuitorul ne învaţă: "Faceţi- 
vă prieteni din Mamona nedreptăţii". Adică, de am câştigat ceva din cele ce nu sunt ale 
noastre să le dăm la săraci, în numele Domnului. Mare putere are milostenia. Dar pentru 
călugări, mai mare este sărăcia şi rugăciunea curată! 

55. Cum putem să împăcăm pe cei ce sunt certaţi ? 

- întâi să ne rugăm pentru ei. Apoi să-i îndemnăm să se spovedească la duhovnic şi să- 
i sfătuim cu cuvinte din Sfânta Evanghelie să se împace, după cuvântul Domnului: Fericiţi 
făcătorii de pace, că aceia fiii lui Dumnezeu se vor chema" (Matei 5, 9). Pe cât putem, să ne 
străduim să facem pace, că suntem fii ai lui Dumnezeu şi purtăm în noi pacea Duhului Sfânt. 
Cei ce nu se împacă unii cu alţii, nu se pot împărtăşi. 

56. Câţiva fii duhovniceşti i-au cerut Părintelui Paisie cuvânt de folos, iar el le-a 
răspuns: 

- Nu vă doresc aici pe pământ, nici slavă, nici altceva din cele trecătoare, că toate 
acestea ne duc la pierzare. Dar, făcând voia Domnului, veţi avea şi aici folos îndestulat, şi 
dincolo de mormânt veţi avea fericirea cea veşnică. 

57. Altor fii duhovniceşti care au ajuns până la chilia lui, la Schitul Sihla, le-a zis: 

- Sa nu uitaţi de moarte. Toţi aceia care au umblat după slava omenească şi s-au 
amăgit de grijile acestei lumi, la sfârşit au regretat amarnic, dar poate prea târziu. 

58. Doi călugări tineri din Mănăstirea Sihăstria i-au cerut bătrânului un sfat 
duhovnicesc, iar el le-a spus : 

- Să aveţi frica lui Dumnezeu şi să puneţi zilnic început bun. Cei care aţi şchiopătat, 
îndreptaţi-vă; iar care nu aţi şchiopătat, stăpâniţi-vă cu darul Domnului, să nu cădeţi. Că nu-i 
aşa de uşor a trăi, dar este tare greu a muri. Toţi cei care mor uită de viaţa aceasta şi în ceasul 
morţii văd înaintea ochilor numai cele ce le-au făcut, bune sau rele. Odată m-am întâmplat 
lângă patul unui om nepregătit, care se chinuia să moară, şi striga la mine deznădăjduit: "Nu 
mă lăsa, Părinte Paisie, nu mă lăsa! "Căuta să fugă şi striga: "Nu mă lăsa, Părinte Paisie"! şi a 
murit. Dumnezeu să-1 ierte! Altul, care era de mult bolnav, a murit aşa frumos! S-a spovedit, 
s-a împărtăşit şi a cerut să-1 fac călugăr. Joi l-am călugărit în patul lui de suferinţă şi sâmbătă a 
plecat la Domnul. Dar, înainte de ceasul morţii m-a trimis să chem duhovnicul ca să-i citească 
rugăciunile de darea sufletului. Apoi a zis: "Aprindeţi lumânarea! Degrabă, lumânarea"! îi 
aprind lumânarea şi voiam să i-o ţin eu. Iar el mi-a zis: "Lasă, Părinte Paisie, c-o ţin eu"! A 
ţinut-o în mâinile lui câteva minute. S-a uitat la stânga şi s-a înfricoşat. Apoi s-a uitat la 
dreapta şi s-a bucurat puţin. La urmă îmi zice: "Părinte, stinge lumânarea că mai am oleacă!" 
A venit duhovnicul şi i-a citit molitfa de darea sufletului. Era în zori de ziua. S-au adunat mai 
mulţi în jurul monahului Ghervasie, că aşa îl chema. Am aprins din nou lumânarea, şi-a cerut 
de la toţi iertare, a răsuflat adânc şi şi-a dat duhul cu pace. Iată călugăr pregătit pentru moarte 
numai în trei zile. Dumnezeu să-1 odihnească cu sfinţii pe Părintele Ghervasie. Mi-a fost 
ucenic. 

59. Ce să fac, că mă biruiesc de mânie ? L-a întrebat un ucenic. 

- Mânia nu lucrează dreptatea lui Dumnezeu, spune Sfânta Scriptură. Când te mânii, 
nu eşti stăpânit de duhul lui Dumnezeu, ci eşti robit de duhul răzbunării, al mândriei şi al 
slavei deşarte, care te îndeamnă să nu te pocăieşti, să nu ierţi, să nu te smereşti. Să fugim de 
mânie şi de răzbunare şi să urmăm Domnului nostru Iisus Hristos, care ne învaţă, zicând: "... 
învăţaţi-vă de la Mine că sunt blând şi smerit cu inima şi veţi afla odihnă sufletelor voastre" 
(Matei 11, 29). Să ne rugăm mai mult, Părinte! 

60. Ce este smerenia, Părinte Paisie ? - l-au întrebat odată câţiva ucenici. 

- Smerenia este cugetul inimii noastre care ne încredinţează că suntem mai păcătoşi 
decât toţi oamenii şi nevrednici de mila lui Dumnezeu. Când ne defăimăm pe noi înşine nu 
înseamnă că avem smerenie. Ci, atunci când altul ne ocărăşte şi ne defăima, încă în public, iar 
noi răbdăm şi zicem: "Dumnezeu i-a poruncit fratelui să mă ocărască pentru păcatele mele", 
aceasta este smerenia cea adevărată. Deci, să primim toate ca din mâna şi cu voia lui 
Dumnezeu. Când te ocărăşte cineva, Dumnezeu îi porunceşte să te ocărască. Când îţi ia cineva 
vreun lucru, Dumnezeu îi porunceşte să-1 ia, ca să te facă călugăr. Când te mută de ici colo 
mai marele tău, Dumnezeu îţi schimba locul, ca să-ţi schimbi şi năravul şi obiceiul. Asta ar fi 
smerenia cea adevărată. Iar mândria, dimpotrivă, este atunci când te încrezi în tine, în mintea 
şi puterile tale; când socoteşti că eşti mai priceput decât altul, mai bun decât altul, mai frumos 
decât altul, mai sporit în fapte bune şi mai plăcut lui Dumnezeu decât altul. Atunci eşti 
stăpânit de păcatul cel urat al mândriei, de care să ne ferească pe toţi Dumnezeu, Cel ce S-a 
smerit pentru mântuirea noastră. Să ne smerim, fraţilor, că cel mândru nu se poate mântui. Să 
plângem păcatele noastre aici ca să ne bucurăm dincolo în veci, că după plecarea noastră din 
trup, toţi ne vor uita. Să nu ne punem nădejdea în oameni, ci numai în Domnul. Că omul se 
schimbă. Azi îţi dă şi mâine îţi cere; azi te laudă şi mâine te ocărăşte. Ci, să ne punem 

nădejdea în mila lui Dumnezeu şi nu vom greşi niciodată. Să vă ajute Dumnezeu cu harul Lui 
să vă folosiţi de restul vieţii, sporind în fapte bune, şi mai întâi în smerenie şi dragoste, ca să 
vă mântuiţi sufletele voastre şi să folosiţi şi pe alţii, îndemnându-i spre Hristos. 

61. Intr-o zi aceiaşi ucenici i-au cerut cuvânt de folos, iar bătrânul le-a răspuns: 

- Dacă am avea noi credinţa că Dumnezeu este permanent cu noi şi în noi, nu ne-am 
mai teme nici de moarte, nici de foamete, nici de boală, căci am fi încredinţaţi că suntem în 
braţele lui Dumnezeu, precum copiii în braţele mamelor lor. Noi însă n-am ajuns la măsura 
aceasta, că ne încredem în bani şi în plăceri mai mult decât în Dumnezeu! 

62. Cum aş putea să am permanent cugetarea morţii şi a judecăţii de apoi? 1-a întrebat 
un fiu duhovnicesc. 

- Vai de acel om care va cădea în mâinile Dumnezeului celui viu! a răspuns bătrânul 
suspinând. De la o închisoare te mai scoate avocatul. Dar când se va umple cupa mâniei lui 
Dumnezeu, unde ne vom ascunde de la faţa Lui ? Să ne aducem mereu aminte de păcatele 
noastre şi de ceasul judecăţii viitoare şi în veac nu vom mai greşi. 

63. Părinte Paisie, daţi-mi un cuvânt de folos, - i-a spus un credincios. Iar bătrânul i-a 
răspuns: 

- Aşa am întrebat şi eu pe cineva şi mi-a răspuns: Să nu faci tot ce poţi; să nu crezi tot 
ce auzi, şi să nu spui tot ce ştii! 

64. Altădată, acelaşi ucenic i-a cerut cuvânt de mântuire, iar Părintele Paisie i-a 
răspuns: 

- Să cerem de la Dumnezeu, prin rugăciune, frica de Dumnezeu şi cugetare la moarte; 
că frica de Dumnezeu e începutul înţelepciunii, iar frica de moarte şi de judecată păzesc de 
păcate şi ne îndeamnă la pocăinţă. Acesta este, cred eu, cel mai bun sfat pentru mireni. Din 
frica de Dumnezeu nasc şi cresc în noi credinţa, nădejdea şi dragostea; iar din temerea de 
moarte se nasc lacrimile şi căinţa pentru păcate. 

65. Cum să mă port cu aproapele meu, ca să împlinesc porunca dragostei? 1-a întrebat 
un călugăr. 

- Să socoteşti pe aproapele tău mai bun decât tine, să-i ceri sfat, în loc să-i dai tu, iar 
lipsurile lui să i le completeze dragostea ta. Fă aceasta şi te mântuieşti. 

66. Odată, 1-a întrebat un călugăr din Mănăstirea Sihăstria - Părinte Paisie, mă 
învăluiesc ispitele şi parcă nu mai am răbdare! 

- Ascultă, Părinte, a răspuns bătrânul. Să dăm slavă lui Dumnezeu că ne încearcă cu 
ispite, cu boli şi tot felul de necazuri, aici pe pământ, iar nu dincolo. Că dacă trăim necăliţi 
prin ispite, nu putem să ne mântuim. Precum este focul pentru aur, aşa sunt ispitele vieţii 
pentru noi. Ne întăresc, ne călesc, ne dau mai multă credinţă, ne smeresc şi ne învaţă să ne 
rugăm şi să cerem sfat. Cine este bun, mai bun să se facă şi cine a biruit ispită, să se roage 
pentru cel care este în ispită. Ispitele le biruim prin rugăciune, prin post, prin spovedanie şi 
îndelungă răbdare. După furtună vine şi senin, cu darul lui Hristos. Să ne rugăm, Părinte. Iar 
dacă părinţii noştri duhovniceşti ne mustră pentru îndreptarea noastră, să nu ne supărăm, că 
drumul mântuirii este presărat cu ispite. Acum, însă am păţit şi noi cum a păţit Elie preotul 
din Legea Veche, cu feciorii lui. Elie şi-a cruţat feciorii şi nu i-a mustrat la vreme, când 
greşeau înaintea Domnului, de aceia au murit cu toţii şi s-au osândit. Să ne ferească 
Dumnezeu să avem soarta lui! 

67. Intr-o zi, admirând bătrânul frumuseţile munţilor şi codrilor singuratici de la Sihla, 
a zis către ucenicii săi, suspinând din inima : 

- Tare mă tem să nu rămânem numai cu raiul acesta de aici şi să-1 pierdem pe celalalt, 
din pricina lenevirii noastre! 

68. In altă zi slujea bătrânul vecernia din Postul Mare în biserica Schitului Sihla şi se 
citea la strană paremia din cartea proorocului Isaia despre judecată de apoi. Iar Părintele 
Paisie stătea în genunchi înaintea Sfântului Altar si, auzind cele ce se citeau a oftat adânc şi a 
zis în sine: - Vai ! Vai ! Vai ! Ce înfricoşată va fi judecată lui Dumnezeu cea de pe urma! şi a 
început a plânge... 

69. Stând bătrânul într-o zi de vorbă cu ucenicii săi, i-au cerut cuvânt de folos 
sufletesc, iar el le-a răspuns : 

- Iată ce, părinţilor. Fiecare îşi pregăteşte mâncarea după gustul şi placul său. Dacă i se 
pare prea dulce, o mai acreşte, dacă i se pare nesărată, îi mai pune puţină sare şi verdeţuri şi o 
face cum îi place; şi dacă îi place lui, place la toţi. Eu aşa cred. Tot aşa se intâmplă şi cu viaţa 
duhovnicească a fiecăruia. Fiecare dintre noi îşi pregăteşte mântuirea cum crede el, cum 
voieşte cum poate, după râvna şi harul pe care i le-a dat Dumnezeu. Spun bătrânii că foamea 
este cel mai bun bucătar, iar sărăcia cel mai bun gospodar. Tot aşa şi cu mântuirea sufletului 
nostru. Râvna, rugăciunea şi smerenia ajuta cel mai mult pe calea mântuirii. 

70. Intr-o seara, stând de vorba cu câţiva credincioşi le-a spus acesta frumoasă 
istorioară din Prolog: 

- Ascultaţi! Era un pustnic şi cugeta întru sine, cu cine să fie el asemenea? Cu Sfântul 
Antonie? Cu Avva Macarie? Iată, aude un glas de sus: "Ce cugeti aşa, Părinte? Că nu ai ajuns 
nici măsura lui Zaharia Ciubotarul din cetatea Constantinopolului". Şi nu 1-a răbdat inima pe 
sihastru până nu s-a dus la el. "Aici locuieşte Zaharia Ciubotarul? M-a trimis Dumnezeu la 
tine. Dar, nici în casa nu intru, nici pe pat nu stau, nici mâncare nu gust până nu-mi spui viaţa 
ta!". "Ce viaţa am eu, Părinte, ca să fiu plăcut lui Dumnezeu? Eu sunt mirean şi aceasta este 
femeia mea. Doar atât că, ce câştig din lucrul mâinilor, împart în trei. O parte o dau la săraci, 
o parte la biserici şi mănăstiri, iar a treia parte cheltuim pentru casa" ... "Te jur pe Hristos să- 
mi spui ce faptă bună faci!" a zis pustnicul. Dacă a văzut omul ca nu poate tăinui, a zis: 
"Aceasta este femeia mea de 15 ani, dar cu ea într-un pat niciodată nu m-am culcat!" .Şi s-a 
întors sihastrul folosit la chilia lui, dând slava lui Dumnezeu. Am spus aceasta istorioară ca să 
nu ne mândrim. Că are Dumnezeu destui drepţi şi aleşi prin sate şi oraşe, care au familie şi 
greutăţi, dar ne întrec pe noi prin răbdare, post, rugăciune, milostenie şi viaţă curată. 

71. în alta zi le-a adăugat şi această istorioară din Pateric: 

- A venit odată un pustnic din munte în cetate, s-a suit pe o piatră înaltă şi a început a 
plânge şi a striga: "Oameni buni, nu mă lăsaţi! Ajutaţi-mă! Ajutaţi-mă!" . "Ce s-a întâmplat, 
Părinte? " l-au întrebat oamenii. "Eu în viaţa mea am avut trei datornici. în tinereţe mai mult 
doi mi-au cerut datoria şi m-au luptat. Aceştia sunt desfrânarea şi mândria. De aceşti doi am 
scăpat eu cum am scăpat, dar de al treilea datornic nu pot scăpa până la moarte. Şi acesta este 
foamea, flămânzea. Ajutaţi-mă să scap de acest datornic neîmblânzit!" . Atunci oamenii i-au 
dat un galben, s-a dus pustnicul la brutărie, a cumpărat o pâine şi a fugit din nou la pustie, ne 
mai aşteptând să ia restul. Aşa am păţit şi eu. Nu pot scăpa de al treilea datornic, adică de 
foame, oricât mă ostenesc să mă înfrânez. 

72. Părinte Paisie, spuneţi-ne un cuvânt despre rai; i-au spus odată ucenicii. Iar el le-a 
răspuns: 

- Să nu iscodim cu mintea unde este raiul şi unde este iadul, că nici Sfinţii Părinţi nu 
ne dau voie la aceasta. Mântuitorul atât numai ne-a spus: "Mă duc să vă gătesc loc, ca unde 
voi fi Eu şi voi să fiţi" (Ioan 14, 3). Aşa ne învaţă Domnul şi nu ne trebuie mai mult. Noi să 
zicem mereu rugăciunea Sfântului Ioan Gura de Aur: "Doamne, nu mă lipsi pe mine de binele 
Tău cel ceresc; Doamne, izbăveşte-mă de muncile cele de veci, Amin!" . 

73. Mergând odată câţiva credincioşi la chilia bătrânului, pe când se nevoia în munte 
la Piciorul Crucii, i-au cerut cuvânt de folos duhovnicesc. Iar Părintele, arătând pajiştea plină 
de flori şi mireasmă, le-a spus: - Să vă faceţi nişte albinuţe harnice care adună nectar şi miere 
din florile cele mai curate şi binemirositoare, iar nu nişte gărgăuni şi bondari care adună hrană 
din bălegar şi din toate buruienile. Râvniţi la faptele bune cele mai de preţ şi mai uşor de 
dobândit, precum dragostea, rugăciunea, mila şi smerenia. Din acestea să va hrăniţi şi am 
nădejde că cu acestea vom vedea pe Hristos, Mântuitorul lumii. 

74. La urmă a adăugat bătrânul şi aceste cuvinte: 

- Cel mai bine este ca să fie omul oală de lut, care este bun pentru toate şi se foloseşte 
de toţi în fiecare zi. Şi pentru mâncare, şi pentru apă, şi pentru orice lucru. Pe când oala, vasul 
de aur se pune pe poliţe, se încuie în dulapuri, este râvnit de hoţi şi se se foloseşte numai la 

zile mari sau odată pe an. Oala de lut este vasul trebuinţelor zilnice, căci toţi o caută şi se 
folosesc de ea. Aşa şi omul smerit, care nu caută cinste şi dregătorie. El rămâne nebăgat în 
seama între cei de jos, dar pe toţi îi foloseşte, îi îndeamnă, îi ajută, îi odihneşte şi toţi îl caută 
şi se bucură de el. Mare dar este smerenia pentru călugări şi creştini! 

75. Părinte Paisie, ce este conştiinţa ? 1-a întrebat un călugăr. Iar bătrânul a răspuns: 

- Conştiinţa este îngerul lui Dumnezeu care pîzeşte pe om. Când ea te mustră, 
înseamnă că Dumnezeu te ceartă şi trebuie să te bucuri că nu te lasă uitării. Trebuie să avem 
pururea înainte noastră păcatele noastre, ca să ne pălmuiască conştiinţa prin mustrare, să 
dobândim lacrimi la rugăciune şi să nu mai greşim. Şi lui Pavel i-a dat Dumnezeu un înger rău 
ca să-1 lovească peste obraz pentru a nu se înălţa cu mintea. Conştiinţa pomeneşte păcatele 
noastre şi, pomenindu-le, ne smereşte. Hristos a veni pentru mântuirea păcătoşilor. Deci, să 
avem nădejde şi curaj, să nu mai greşim, să facem milostenie, să ne rugăm după putere şi ne 
mântuim cu darul lui Dumnezeu. 

76. Un creştin întristat i-a cerut bătrânului cuvânt de mângâiere, iar el i-a spus: 

- Ascultă, frate, fără ispite şi necazuri nu ne putem mântui. Dar să nu ne tulburăm, nici 
să slăbim în credinţa, că acum diavolul dă mai greu război asupra oamenilor ca altădată, că 
vede că are timp puţin. Să ne rugăm, să răbdăm şi să ne aducem aminte de cuvintele 
Domnului care ne-a făgăduit că va rămâne cu noi "până la sfârşitul veacurilor". Nici să ne 
deznădăjduim de viaţa în vremea necazurilor, că Dumnezeu nu ne lasă părăsiţi. Că precum în 
vremea Sfântului proooroc Ilie Tezviteanul, Dumnezeu mai avea "încă 7000 de bărbaţi aleşi 
care nu şi-au plecat genunchiul lui Baal", tot aşa şi în zilele noastre are Domnul încă destui 
bărbaţi şi creştini aleşi, care sunt tari în credinţă şi nu şi-au plecat sufletul în robia patimilor. 
Are Dumnezeu drepţii Lui prin sate şi oraşe, care II slăvesc ziua şi noaptea, care trăiesc în 
feciorie şi înfrânare şi fac mila cu săracul şi cu văduva. Dar numele şi numărul lor îl ştie 
numai singur Dumnezeu. 

77. O femeie care nu voia să aibe copii mulţi i-a cerut bătrânului sfat, ce anume să 
facă. Iar el i-a răspuns: 

- Dacă fugi de copii, fugi de mântuire. Nici să nu rămâi la un singur copil, ca să nu-1 
pierzi şi pe acela. Mai sănătoşi sunt copiii mulţi în casă. Iar unde este numai unul sau doi, de 
obicei şi aceia sunt răi sau bolnăvicioşi. Aici se împlineşte cuvântul Sfântului Pavel care zice: 
"Cine seamănă cu binecuvântare, cu binecuvântare va şi secera, iar cine seamănă cu 
zgârcenie, cu zgârcenie va şi secera" (2 Cor. 9, 6). A venit la mine nu de mult o femeie 
bătrână din Grumăzeşti Neamţ, la spovedanie, şi am întrebat-o: "Soră, câţi copii ai?". "Părinte, 
optsprezece copii am avut! Opt i-a luat Dumnezeu, au murit de mici, şi zece sunt primii 
gospodari în sat!". A venit şi o altă femeie, de departe, şi am întrebat-o: "Câţi copii ai 
creştină?" "Nici unul, Părinte". "Dar, câte avorturi ai? "Patruzeci de avorturi!" "Du-te, femeie, 
la un episcop şi te mărturiseşte şi te pocăieşte cât mai ai vreme, că este înfricoşată judecată lui 
Dumnezeu!". După lepădarea de credinţa, cel mai mare păcat care se face în lume este 
uciderea de prunci. Aceste două păcate atrag grabnica mânie şi pedeapsa a lui Dumnezeu 
peste oameni. 

78. Un frate începător 1-a întrebat pe bătrânul: 

- Părinte Paisie, nu mai pot face ascultarea ce mi s-a dat. Ce să fac? 

- Dacă poţi şi nu vrei este păcat, - a răspuns bătrânul. Iar dacă nu poţi, că este prea grea 
sau eşti bolnav, nu este păcat. Numai să-i spui stareţului şi el îţi va rândui altă ascultare, cum 
îl va lumina Dumnezeu. In mănăstire nimic să nu faci fără binecuvântare. Că dacă petrecem 
sub ascultare şi tăierea voii, ne mântuim cu siguranţă. 

79. Un călugăr a venit la Părintele Paisie şi i-a zis: 

- Părinte, fac cerere şi mă duc la Sfântul Munte, că aici mă tem că nu mă mântuiesc! 
Iar bătrânul i-a răspuns: - şi eu m-aş duce, dar când m-or trimite sau m-or da afară de aici. 
Aşa, ştiu eu ce cer? dacă vrem să ne mântuim să nu ne face niciodată voia noastră, nici să 
credem mintii noastre. 

- Părinte, am auzit că vor duce o parte de călugări la alte mănăstiri. - Foarte bine! Dar 
acolo nu este Dumnezeu? Auzind aceste cuvinte s-a folosit călugărul şi s-a întors liniştit la 
chilia lui. 

80. Câţiva călugări tineri i-au cerut Părintelui Paisie cuvânt de folos, iar el le-a spus: 

- De trei lucruri trebuie să se păzească mai mult călugărul: de beţie, de iubirea de 
argint şi de vorbirea cu femei. 

81. Un alt călugăr 1-a întrebat: Părinte Paisie, daţi-mi un cuvânt de folos. 

Lasă-te întotdeauna în voia lui Dumnezeu şi vei avea pace în sufletul sfinţiei tale. Fă 
ce ţi se porunceşte, nu lucra nimic fără binecuvântare, când nu ştii întreabă, iar când nu ai pe 
cine întreba, roaga-te şi Dumnezeu îţi va arăta calea cea bună. 

- Dar când sunt lăsat să aleg singur şi nu ştiu care este voia lui Dumnezeu, ce să fac? 

- Roaga-te stăruitor cu post şi metanii, măcar trei zile şi ascultă de glasul conştiinţei. 
Cum te îndeamnă ea mai mult, aceea este şi voia lui Dumnezeu. 

82. Odată l-au întrebat câţiva fraţi: 

- Părinte Paisie, oare de ce nu mai avem dragoste de rugăciune şi nu alergăm la 
biserica cu aceeaşi râvnă şi evlavie ca la început, când am venit la mănăstire? - Noi suntem de 
vină, pentru că slujim mai mult grijilor pământeşti, decât lui Dumnezeu. Am citit la Sfântul 
Isaac Şirul aceste cuvinte despre rugăciune: "Semn al răcirii duhovniceşti este urarea 
rugăciunii". Şi în alt loc: "Dacă călugărul face altceva în vremea rugăciunii, acela este 
batjocorit de diavolul". Aşadar, dacă părăsim pravila bisericii şi Dumnezeu ne părăseşte pe 
noi. Dacă înlocuim rugăciunea rânduită la biserică şi la chilii cu grija celor trecătoare, suntem 
batjocoriţi de diavoli, că misiunea călugărilor este una singură: să-1 laude neîncetat pe 
Dumnezeu şi să se roage pentru lume şi pentru iertarea păcatelor lor. Numai porunca ascultării 
de la cel mai mare şi slujirea bolnavilor în vremea rugăciunii ne scuteşte de a merge la 
biserica. Dar şi atunci suntem datori să ne rugăm cu rugăciunea minţii. Răcirea dragostei şi 
împuţinarea râvnei pentru cele sfinte, şi mai ales pentru biserică, este semnul pustiirii noastre. 

83. Unui ieromonah tânăr îi dădea bătrânul aceste poveţe: 

- Să nu primeşti femei în chilie ca să le dai sfaturi, că este mare primejdie, mai ales 
pentru călugărul tânăr. Dacă cer sfat de folos, vorbeşte-le în biserică, iar nu în chilie şi dacă te 
caută, nu te bucura, ci teme-te ca este primejdie. Că din vorbirea cu femei vine şi căderea! 

84. Doi fraţi începători i-au cerut bătrânului cuvânt de mângâiere şi folos sufletesc. Iar 
bătrânul, suspinând, le-a zis : 

- Am citit la Sfântul Teodor Studitul acest cuvânt: "Sfinte sunt coapsele acelea care au 
sămânţa în Sion! Binecuvântaţi şi sfinţi sunt părinţii voştri care v-au născut şi v-au dăruit lui 
Dumnezeu! Trăiţi cu bucurie şi multă dragoste în casa lui Dumnezeu. Mănăstirea este 
Ierusalim şi Sion duhovnicesc. De nevoinţa noastră de aici, depinde dobândirea Ierusalimului 
ceresc. Să fiţi fericiţi că sunteţi aruncaţi în braţele Domnului şi locuiţi în curţile casei 
Dumnezeului nostru. Câţi n-ar dori să fie aici cu voi, să cânte împreună cu voi, să se roage şi 
să se bucure împreună cu voi în acest cin îngeresc, dar n-au fost chemaţi şi aleşi de 
Dumnezeu. Deci, bucuraţi-vă şi aşteptaţi mila Lui. 

85. Un duhovnic i-a cerut bătrânului sfat, iar el i-a zis: 

- Cel mai greu pentru preot este Sfânta Liturghie şi Spovedania. Unii s-au smintit şi 
chiar au căzut de la spovedanie. Preotul de aceea se cheamă duhovnic, pentru că el este 
lumină pentru ceilalţi şi poartă în el darul Duhului Sfânt. Şi dacă are în el Duhul Sfânt, el nu 
se sminteşte de neputinţele oamenilor că este Harul asupra lui şi poate să lecuiască sufletele 
oamenilor. Iar dacă este pătimaş, Duhul Sfânt nu lucrează în el şi uşor se sminteşte când aude 
păcatele oamenilor. Un astfel de preot nu trebuie să spovedească lumea. Duhovnicia se dă, 
după Canoane numai celor mai vârstnici şi cercaţi. Duhovnicul trebuie să fie lumină pentru 
toţi, părinte pentru toţi, sfetnic bun şi povăţuitor iscusit de suflete. Să fie păstor adevărat, iar 
nu năimit, care slujeşte cele sfinte pentru bani şi câştig pământesc. El trebuie să fie ca o 
lumânare în sfeşnic, ca să lumineze tuturor, iar nu sub pat. Duhovnicul, chiar dacă se 
sminteşte uneori de păcatele oamenilor la spovedanie, în nici un caz el nu trebuie să 

smintească pe credincioşi, că atunci a pierdut toată osteneala. Ori de câte ori spovedim, 
suntem datori mai întâi să ne rugăm, apoi să fim blânzi şi cu dreaptă socoteală şi cu darul lui 
Dumnezeu putem dobândi pe mulţi. 

86. Un frate de mănăstire a cerut cuvânt de folos de la Părintele Paisie, iar Sfinţia să i- 
a spus: 

- Cel mai bun sfat care ţi-1 dau este să ai răbdare în mănăstire la toate. Că dacă sfinţii 
răbdau chinuri de moarte de la păgâni pentru dragostea lui Hristos, cum noi să nu răbdăm un 
cuvânt de mustrare de la creştini şi de la părinţii noştri care au pe Dumnezeu şi vor să ne 
mântuiască? 

87. Un alt frate 1-a întrebat pe bătrânul: 

- Părinte, ce să fac în vreme de ispită ca să nu mă biruiască ? 

- Frate, una să faci; să te rogi şi să rabzi până vine slobozirea. Ai văzut, când vine 
ploaia cu fulgere, cu tunete şi furtună, fugi în casă la adăpost; iar după ce trece furtuna ieşi din 
nou afară. Aşa şi în mănăstire. Când vin ispitele şi te impresoară, fugi la rugăciune în biserică, 
fă un paraclis la Maica Domnului, închină-te la sfânta cruce, citeşte o catisma sau două din 
Psaltire; iar după ce trece ispita şi se face linişte în suflet, ieşi din nou la ascultare şi 
mulţumeşte lui Dumnezeu că te-a acoperit în vremea necazului. 

88. Unui frate care voia să plece în altă mănăstire i-a dat acest sfat: 

- Este păcat să te duci de voia ta în altă mănăstire, că nu ai răspuns înaintea lui 
Dumnezeu. Că dacă pleci nealungat din mănăstire sau din tară, îţi faci voia ta şi nu împlineşti 
cuvântul lui Hristos care zice: "De vă vor alunga din cetatea acea duceţi-vă în altă cetate ..." 

89. O femeie bolnavă s-a mărturisit la bătrânul şi a cerut canon, iar el i-a răspuns: 
Canonul bolnavului este patul, patul suferinţei. Să rabzi boala cu mulţumire şi te 

mântuieşti. Cât mai poţi, zi "Tatăl nostru", rugăciunea "Doamne Iisuse", "Sfinte 
Dumnezeule", Crezul, "Doamne ajuta" şi dacă nu cârteşti în boală şi te spovedeşti regulat, 
dobândeşti viaţa veşnică înaintea multora. 

90. Unii bătrâni l-au întrebat pe Părintele Paisie: Care este cel mai greu păcat în lume, 
astăzi? 

- Cel mai greu păcat care stăpâneşte în lume astăzi este necredinţa în Dumnezeu, că de 
aici se nasc toate păcatele pe pământ. Că dacă omul nu crede şi nu se teme de Dumnezeu, nu 
mai are nici un sprijin, nici o nădejde, nici o bucurie, nici un scop pe pământ şi cade în toate 
relele şi în prăpastia deznădejdii, de care să ne izbăvească Hristos şi Maica Domnului. 

91. Odată au venit câţiva preoţi duhovnici la Părintele Paisie şi l-au întrebat despre 
taina Sfintei Spovedanii. Iar bătrânul suspinând, le-a zis: 

- Ei părinţilor, duhovnicia este tare grea, mai ales în zilele noastre! Păcate multe, 
credinţa puţină, rugăciune din fuga, vremuri de pe urmă... Numai mila lui Dumnezeu ne poate 
mântui! 

92. Şi iarăşi l-au întrebat: 

- Este bine să primim la spovedanie pe cei pătimaşi, care nu se pot lăsa de păcate? - 
Suntem datori a primi la mărturisire pe orice păcătoşi; încă cu toată dragostea. Căci chiar de 
nu fac canonul, măcar ştiu cât de mare este păcatul şi ce osândă îi aşteaptă de nu se vor pocăi. 
Astfel, poate se îndreaptă şi ei şi părăsesc cele rele în viitor. 

93. Apoi iarăşi l-au întrebat pe bătrânul: 

- Predica în biserică, rugăciunea pentru toţi, sfătuirea mirenilor, milostenia şi celelalte 
fapte prin care căutăm să folosim pe credincioşi, ne ajută la mântuire? 

- Dacă pentru un pahar de apă dat în numele Domnului nu ne vom pierde plata, cu cât 
mai mult pentru rugăciune, sfătuire şi milostenie făcută cu credinţă şi dragoste. Numai să nu 
ne biruim de iubirea de argint şi de slava deşartă, că mândria şi lăcomia ne jefuiesc toată plata 
ostenelilor noastre şi ne aduc încă şi osânda. Să învăţăm din pilda fariseului. Gândul şi părerea 
că el este mai bun decât vameşul, acelea l-au osândit înaintea lui Dumnezeu. 

94. Cum pot scăpa de părerea de sine şi gândurile cele necurate? 1-a întrebat un fiu 
duhovnicesc. 

- Prin aducerea aminte de ceasul morţii. Să nu uităm ce am fost înainte de a fi, ce după 
naştere, ce suntem astăzi şi ce vom fi mâine şi să le atribuim toate lui Dumnezeu. 

95. Dacă învăţ pe alţii în biserică şi acasă, a zis acelaşi, dar nu fac ce spun, cad sub 
osânda lui Dumnezeu? Ce trebuie să fac pe viitor? Iar Părintele Paisie a răspuns: 

- Aici şi eu sunt vinovat. Dar m-am mărturisit duhovnicului meu că nu fac ceea ce 
învăţ pe alţii şi el mi-a spus să fac asemenea celui cu talanţii din pilda Mântuitorului, adică să 
nu-i îngrop, spre osândă, ci să-i dau la alţii care pot lucra cu ei şi aduc dobândă. Chiar dacă 
noi suntem leneşi, să dăm argintul, adică darul dat nouă, înţelepciunea, cuvântul de învăţătură, 
o carte bună, celor harnici şi mai râvnitori care lucrează cu el. Şi aşa înmulţim talantul, 
împrumutându-1 unii altora şi ajutând la mântuirea oamenilor. 

96. Ce sfat de folos daţi ucenicilor de prin mănăstiri şi sate, care va iubesc şi se roagă 
pentru sfinţia voastre? 

- Să trăiască în dragoste desăvârşită unii cu alţii, să se roage mereu, să iubească 
biserica şi citirea sfintelor cărţi, să asculte de duhovnicii lor, să facă multă milostenie, că 
aceea poate mult la Dumnezeu şi să fie întru toate smeriţi şi blânzi. Cu un cuvânt, să facem cu 
toţii fapte vrednice de rai şi să nu uitam de moarte niciodată. De vom face aşa, sigur ne 
mântuim! 

97. Unul din ucenicii mai apropiaţi i-a zis bătrânului: 

- Ce cuvânt de învăţătură îmi lăsaţi ca testament, pentru a mă mântui şi pe mine şi a 
ajuta şi pe alţii pe calea mântuirii ? 

- Să facem şi noi ceea ce învăţăm pe alţii, şi tot ce facem în viaţă să fie spre slava lui 
Dumnezeu şi spre folosul aproapelui, că "dragostea acoperă mulţime de păcate". Acest 
testament vă las tuturor ucenicilor mei, adică testamentul dragostei, cum ne învaţă însuşi 
Mântuitorul: "Intru aceasta vor cunoaşte oamenii că sunteţi ucenicii Mei, de veţi avea 
dragoste între voi" ( Ioan 13, 35 ) 

98. Unde aţi dori să aveţi mormântul, Părinte Paisie? 1-a întrebat ucenicul său. 

- Aş fi voit ca unde îmi va ieşi sufletul din sărmanul meu trup, acolo să-mi fie şi 
mormântul. Deocamdată, aici în schitul Sihla doresc să mă pocăiesc. 

99. Ce legământ duhovnicesc aveţi cu Părintele Cleopa? 1-a întrebat acelaşi ucenic. 

- In toamna anului 1935 Părintele Cleopa venea din armată şi a trecut pe la mine, la 
Schitul Cozancea, să ia binecuvântare. Şi la plecare cum îl petreceam prin pădure, l-am 
întrebat: - Ei, acum ce ai de gând să faci, frate Costache? Că încă nu era călugăr. Rămâi la 
Cozancea? Sau te duci din nou la Sihăstria? - m-aş duce tot la Sihăstria, Părinte Paisie, unde 
am stat cinci ani şi unde sunt mormintele fraţilor mei. Acolo am mai multă linişte... Atunci 
ne-am descoperit amândoi, am stat în genunchi, am făcut trei metanii şi eu am zis această 
rugăciune: "Doamne, binecuvântează făgăduinţa noastră ca să fim amândoi împreună, şi în 
veacul acesta şi în cel ce va să fie. De voi muri eu întâi să fie el la capul meu, iar de va muri el 
întâi să fiu eu la capul lui! Amin!". Apoi ne-am sărutat amândoi şi ne-am despărţit... De 
Părintele Cleopa sunt legat cu inima cel mai mult în viaţa aceasta! 

100. Vă mulţumesc, Părinte Paisie, pentru aceste frumoase cuvinte de folos sufletesc. 

- Să ne vedem cu toţii la uşa raiului, Părinte Ioanichie! 

- Amin! 

CONVORBIREA A două 2 

Cu cât sunt mai rari părinţii bătrâni, marii noştri părinţi duhovniceşti, cu atât sunt mai 
înţelepţi, mai iubiţi, mai căutaţi. Iar cuvintele lor, calde şi simple, adesea udate cu boabe de 
lacrimi sunt din ce în ce mai puţine şi au valoarea unor veritabile sentinţe. Ele sunt porunci 
pentru ucenici, medicament pentru cei bolnavi la suflet şi viaţă pentru cei ce iubesc pe 
Dumnezeu. Desprinse aproape total de cele pământeşti, cuvintele duhovnicilor sunt pline de 
har şi au ceva din lumea veşniciei, din lumea sfinţilor şi a îngerilor. De aceea, întotdeauna 
sfaturile bătrânilor şi părinţilor lecuiesc, calmează şi liniştesc inima, hrănesc sufletul, 
limpezesc cărările vieţii şi dau bucurie şi speranţă. 

Cine n-a vorbit vreodată cu un Părinte duhovnicesc harismatic, acela nu înţelege taina 
şi puterea cuvintelor pline de duh, izvorâte din iubire şi rugăciune, rostite în ceasuri de linişte 
şi reculegere. Un asemenea suflet mereu va căuta, va cere şi bate în uşi închise, pentru a primi 
un răspuns. 

Unul dintre marii noştri părinţi sufleteşti din mănăstirile de astăzi este şi 
Ieroschimonahul Paisie Olaru din Mănăstirea Sihăstria. La venerabila să vârstă de 92 de ani, 
Părintele Paisie a rămas la suflet şi la inima acelaşi, ca în anii tinereţii. Acelaşi chip blând şi 
senin, aceeaşi bună memorie, aceeaşi privire şi inima plină de iubire, aceeaşi milă părintească 
pentru toţi, aceeaşi cugetare la cele veşnice şi râvna pentru neîncetată rugăciune. 

Suferind de un picior, în ultimii doi ani, Părintele Paisie a fost nevoit să se izoleze 
parţial de credincioşi, de bunii săi fraţi şi fii duhovniceşti. Retras "la linişte" în mica lui chilie 
şi în cămara inimii sale, Părintele nostru Paisie se pregăteşte tot mai mult de marea călătorie la 
cer. Vorbeşte din ce în ce mai puţin cu oamenii şi mereu cu Dumnezeu. Se roagă în taină ziua 
şi noaptea pe obişnuitul lui scaun, care îi este şi pat, şi masa, şi loc de nevoinţă, şi scaun de 
cercetare a celor ce i se mărturisesc şi unde el însuşi se judecă pe sine înaintea tronului 
dumnezeiesc. 

Citeşte zilnic din Psaltire, din Sfânta Scriptură şi din operele Sfinţilor Părinţi. Iubeşte 
mai ales scrierile filocalice, Patericul şi Vieţile Sfinţilor. Iar către seară, când soarele se 
ascunde după munţi, ucenicul îi aduce obişnuita mâncare de legume. Din toate se împărtăşeşte 
cu bucurie şi bună rânduială şi dă laudă lui Dumnezeu şi pentru cele bune, şi pentru cele mai 
puţin bune, căci toate sunt rânduite de Tatăl ceresc spre a noastră mântuire. Apoi vine 
monahul Gherasim, iubitul său ucenic de chilie, care îl slujeşte de mulţi ani cu mare credinţă 
şi nevinovăţie de copil. După ce pune toate în bună rânduială, îi potriveşte candela şi sfeşnicul 
cu lumânare de ceară, aprinde un bob de tămâie adus de la Locurile Sfinte, îi cere, ca de 
obicei, obişnuitul cuvânt de folos, ia binecuvântare şi se retrage. Blândul ucenic este primul 
care îi deschide uşa chiliei şi ultimul care i-o închide. El ştie multe din tainele bătrânului, pe 
care mulţi dintre noi cei mai vârstnici încă nu le ştim. Noaptea mai ales, Părintele Paisie 
rămâne singur în chilie, cu Dumnezeu, cu candela aprinsă, cu psaltirea şi cărţile sfinte lângă 
el, cu rugăciunea lui Iisus pe buze şi cu bucuria Duhului Sfanţ în inimă. 

Aceasta este astăzi nevoinţă blândului şi iscusitului duhovnic, Ieroschimonahul Paisie 
Olaru, la binecuvântata vârstă de nouăzeci şi doi de ani. Mereu stă în aşteptarea Mirelui 
Hristos. Cu toate acestea nu încetează să stea în dialog şi cu oamenii. Căci zilnic spovedeşte, 
ascultă şi dă sfaturi fiilor săi sufleteşti care vin din mănăstiri şi sate. Deşi într-o măsură mult 
mai mică, Părintele Paisie continua să binecuvânteze cu o mână pe călugări şi cu cealaltă pe 
mireni, reuşind să fie, în egală măsură, duhovnic şi povăţuitor şi pentru unii şi pentru alţii. 

Ştiind că zilele vieţii noastre sunt tot mai puţine, că părinţii duhovniceşti sunt tot mai 
rari, iar setea după cuvânt de folos este tot mai mare, în calitate de ucenic al Părintelui Paisie, 



2 Această convorbire a avut loc în vara anului 1987 la Mănăstirea Sihăstria, în chilia sa unde zăcea bolnav la pat, 
şi a fost publicată în "Convorbiri duhovniceşti", voi. II, apărut în anul 1988. 

i-am solicitat o convorbire duhovnicească, pe care bătrânul a aceptat-o cu multă bucurie. Este 
o convorbire-testament scrisă cu propriile sale mâini în miez de noapte, la lumina sfântă de 
candelă, pe care o publicăm în paginile ce urmează. 

1 . Prea Cuvioase Părinte Paisie, în numele ucenicilor Sfinţiei Voastre vă cerem câteva 
cuvinte de folos pentru mântuirea noastră. Vă rugăm să nu ne lăsaţi fără răspuns. 

- In numele Tatălui şi al Fiului şi al Sfântului Duh. Părinte Ioanichie, îmi cereţi lucruri 
mari, ce depind de ajutorul lui Dumnezeu Care a zis că "fără de Mine nu puteţi face nimic". 
Am gustat oleacă din primul război mondial şi aceasta era parola noastră: "Băieţi, ochiul la 
inamic, urechea la comanda şi cu Dumnezeu înainte!". Aşa trebuie să ne purtăm şi în războiul 
cel duhovnicesc. Aşadar, cu ajutorul lui Dumnezeu şi priceperea mea voi răspunde la cele ce 
urmează. 

2. Ce bucurii duhovniceşti vă aduc ucenicii Sfinţiei Voastre, călugări şi mireni, pe care 
i-aţi crescut şi i-aţi unit cu Hristos timp de peste patruzeci de ani? 

- De unii m-am bucurat că au făcut roade bune, dar de alţii m-am scârbit că n-au rodit. 
Eu la toţi am dat acelaşi sfat, aceeaşi sămânţă am semănat, dar ce pot să zic!? Poate pământul 
inimii lor nu a fost pregătit sau a fost pietros! Poate şi noi i-am smintit... 

3. Sunteţi mulţumit acum la capăt de drum de fiii duhovniceşti ai Sfinţiei Voastre? Sau 
vă pare rău că nu aţi făcut mai mult pentru ei, pentru Biserică? 

- Voi fi fost şi eu vinovat că nu am făcut cât trebuia pentru ei, sau n-am priceput mai 
mult, sau le-am tolerat prea mult. Cloşca, când puişorii sunt mici, îi acoperă cu aripile; iar 
după ce cresc, unii mor. Aşa şi eu, după ce am văzut ucenicii mari, n-am prea îndrăznit să-i 
mustru. M-am rugat numai pentru ei şi i-am îndemnat cu blândeţe şi smerenie, încredinţându-i 
voii lui Dumnezeu. Chiar dacă unii s-au depărtat, ori s-au răcit în credinţa şi rugăciune, pentru 
toţi este mântuire, dacă se întorc de unde au căzut şi pun început bun cu pocăinţă. 

4. Ce aţi dorit să realizaţi şi ce aţi realizat în viaţa? Ce doriţi să mai faceţi pe viitor 
pentru Hristos şi ucenici? 

- Când eram tânăr mă gândeam singur şi-mi făceam multe planuri de viitor, dar nu pe 
toate le-am realizat. De exemplu, am dorit în tinereţe, când aveam doar 25 de ani, să mă fac 
pustnic în Munţii Neamţ, dar poate n-a fost voia lui Dumnezeu. Prin anii 1930-1932 am venit 
la egumenul Sihăstriei, Părintele Ioanichie, şi i-am cerut să mă primească în obştea lui, sau să 
mă retrag la schitul Sihla, pe atunci vestit pentru viaţa pustnicească. El însă m-a întrebat: "Dar 
ai blagoslovenie să vii la Sihăstria? "Şi cum eu venisem fără voia stareţului meu, m-am întors 
înapoi şi m-am făcut un fel de "pustnic" în pădurile din jurul Schitului Cozancea. Cred că în 
trecut aş fi putut să fac mai mult, dar regret că n-am făcut pe cât am putut. Am făcut mai mult 
rele decât bune. Acum doresc să mai fac ceva, dar nu mai pot şi îmi pare rău că au trecut 
atâţia ani fără roade mai multe. După război mulţi viteji se arată. Dar cu răbdare şi cu 
mulţumire înaintea lui Dumnezeu nădăjduiesc să dobândesc mila Lui. 

5. Cum ajutaţi şi mângâiaţi fiii duhovniceşti acum când sunteţi bolnav în chilie? 

- Mă bucur cu cei ce se bucură şi ascultă cuvintele mele şi mă scârbesc de cei care 
pătimesc boli sau ispite, îi compătimesc, mă rog pentru ei la Dumnezeu şi îi încurajez să nu 
dea înapoi ci să meargă cu răbdare înainte. Că zice Hristos: "Cel ce va răbda toate până la 
sfârşit, acela se va mântui!". Mă bucur când mă cercetează fiii mei duhovniceşti şi le zic: 
"Bine aţi venit! Dumnezeu să va răsplătească dragostea şi osteneala. Dumnezeu să vă ajute să 
sporiţi în fapte bune, ca să nu regretaţi la bătrâneţe că aţi trăit degeaba pe pământ!". Apoi, la 
plecare, le zic: "Mergeţi sănătoşi şi să ne întâlnim la uşa Raiului!". Cu aceste cuvinte cred că 
se întorc folosiţi la casele lor, iar eu rămân dator să-i pomenesc la rugăciunile mele, cu 
nădejdea că dragostea, care este cununa tuturor faptelor bune, le va împlini toată dorinţa spre 
mântuire. 

6. întrucât peste tot este mare lipsă de părinţi duhovniceşti, cum trebuie să aleagă 
călugării şi mirenii duhovnici buni, după voia lui Dumnezeu ? 

- Să caute cu credinţa şi vor găsi şi să ceară de la Dumnezeu prin rugăciune şi lacrimi 
şi le va da. Că nu începe, nici se sfârşeşte lumea cu noi. Are Dumnezeu încă destui aleşi 

necunoscuţi, care pot să călăuzească suflete pe calea mântuirii. Iar calităţile unui duhovnic 
bun sunt cam acestea: să fie mai întâi om de rugăciune, să iubească biserica şi pe toţi oamenii, 
să fie smerit şi blând cu cei smeriţi care se căiesc de păcatele lor şi aspru cu cei leneşi care nu 
merg la biserică şi nu părăsesc păcatele; să nu fie iubitor de bani şi de lucruri pământeşti, nici 
să fie iubitor de laudă şi cinste. Iar cununa tuturor, să fie gata la nevoie a-şi pune şi viaţa şi 
sufletul pentru biserica lui Hristos şi pentru fiii săi sufleteşti. 

7. Cum putem totuşi cunoaşte care sunt duhovnici buni pentru fiecare dintre noi? 

- Pomul se cunoaşte după roade şi omul după fapte! Să ne rugăm mai mult şi vom 
primi răspuns. 

8. Se observă în unele părţi că se neglijează spovedania şi se dă prea des şi chiar 
necanonic Sfânta împărtăşanie. Cum este mai bine de făcut în aceasta situaţie? 

- Nu putem renunţa la Sfintele Canoane şi la practica milenară a Bisericii. Să mergem 
pe drumul Părinţilor şi înaintaşilor noştri. Pe drumul canonic al Sfintei Tradiţii. Nu deasa 
împărtăşanie ne duce la desăvârşire, ci pocăinţa cu lacrimi şi deasa spovedanie, părăsirea 
păcatelor, rugăciunea din inima. Râvna unora pentru deasa împărtăşanie este semnul slăbirii 
credinţei şi al mândriei, iar nu semnul sporirii duhovniceşti. îndreptarea şi sporirea noastră pe 
calea mântuirii începe cu deasa spovedanie şi se continuă prin post şi rugăciune cu lacrimi, 
prin părăsirea păcatelor, milostenie, împăcarea cu toţi şi smerenie. Numai după ce facem toate 
acestea ne putem împărtăşi mai des, aşa cum arată Sfintele Canoane şi tradiţia Bisericii. Altfel 
cum să primeşti pe Domnul cerului şi al pământului în casă când sufletul tău este necurat, 
nespovedit, robit de patimi şi mai ales plin de mândrie? întâi avem nevoie de lacrimi, de 
rugăciune şi deasa spovedanie, apoi toate celelalte daruri ni se adaugă. Mănăstirile noastre 
întotdeauna au ţinut calea împărătească de mijloc. Când este cazul, să urmăm practica şi sfatul 
lor. 

9. Care este folosul rugăciunii în general şi al rugăciunii inimii în special ? 

- Folosul rugăciunii este împlinirea scopului ei, adică iertarea păcatelor şi mântuirea 
sufletului, indiferent că o facem cu gura, prin cuvânt, cu mintea sau cu inima. Fiecare cum îl 
îndeamnă cugetul, duhul şi duhovnicul, aşa să se roage, numai să nu piardă mântuirea. Acea 
rugăciune este mai de folos care izvorăşte lacrimi de umilinţă, care ne ajută să părăsim 
păcatele şi să creştem în dragoste, în smerenie şi în credinţa. Fiecare să roage cu rugăciunea 
care îl ajută să sporească mai mult în fapte bune şi pocăinţă. 

10. Rugăciunea fără lacrimi este primită? Cum putem dobândi lacrimi de pocăinţă? 

- Lacrimile sunt de mai multe feluri, dar cele duhovniceşti nu se dau, nici nu se 
împrumută, ci sunt un dar de la Domnul. Deci să le cerem şi atunci când vin, fie ăa ne rugăm 
cu gura sau cu inima, ele sunt bune şi mult folositoare, că sunt de la Domnul, merg la 
Domnul. Numai să nu ne mândrim, ca să nu pierdem lacrimile. 

11. A slăbit râvna pentru rugăciune peste tot astăzi. Cum putem dobândi râvnă şi 
evlavie mai multă pentru sfânta rugăciune? 

- Orice creştin, fie călugăr, fie mirean, trebuie să aibă un program de rugăciune, pe 
care suntem datori s-o facem, până ce ne obişnuim cu ea. După ce ne obişnuim cu rugăciunea 
după program, şi fără să vrem o facem, că obiceiul - bun sau rău - este a două natură. Dacă am 
merge mai des pe la spitale, prin casele de suferinţă, pe la cei săraci şi dacă am cugeta noi la 
ceasul morţii şi al judecăţii care ne aşteaptă, atunci ne-am ruga mai mult şi am avea desigur şi 
lacrimi fierbinţi la rugăciunea noastră. Rugăciunea puţină, făcută mecanic, din sila sau de 
ochii altora, este bună, dar nu aduce mult folos, până se atinge Duhul lui Dumnezeu de inimile 
noastre. 

12. Puţini credincioşi şi chiar monahi mai citesc astăzi Psaltirea. Care este folosul 
citirii regulate al Psalmilor? 

- Părinţii noştri citeau zilnic Psaltirea, ca o rugăciune permanentă. Ba unii o ştiau pe de 
rost şi o spuneau în şoaptă la ascultare, sau mergând pe cale. Credincioşii, puţini mai ştiu 
astăzi doar psalmul 50. Este păcat că noi nu mai cunoaştem puterea Psaltirii, frumuseţea 
duhovnicească a psalmilor. Cândva o rosteau în ison sau o cântau, imitând pe sfinţii îngeri. 

Dar să nu uităm că cititul psalmilor este trupul rugăciunii, iar înţelesul adânc al psalmilor este 
sufletul rugăciunii. Trupul fără suflet este mort. Adică citirea psalmilor fără cugetare şi atenţie 
aduce puţin folos. 

13. Unii credincioşi spun că nu citesc Psalmii pentru că le face diavolul multe ispite. 
De ce se tem diavolii de psalmi ? 

- Se tem de psalmi pentru că cine se roagă cu psalmii îi arde pe diavoli ca şi cu o sabie 
de foc. Mare putere are Psaltirea asupra duhurilor rele. Cu aceasta părinţii de demult făceau 
minuni şi alungau duhurile rele din oameni. Iar dacă unii nu citesc Psaltirea pentru că se tem 
de ispite, aceştia sunt creştini fricoşi, care vor să iasă la lupta cu diavolii fără arme. Or, dacă 
nu avem arme bune la noi, îndată diavolul ne dezarmează şi ne ia prizoneri, adică ne face robi 
ai păcatelor spre osândă. Psaltirea unită cu postul şi smerenia sunt cele mai puternice arme 
împotriva diavolilor. Cu aceasta sfinţii izgoneau diavolii din lume şi coborau pe îngeri pe 
pământ. Că cine citeşte Psalmi imită pe îngeri şi cântă împreună cu ei. 

14. Unii din duhovnici recomandă la spovedanie rugăciuni din Ceaslov, mai ales cele 
şapte laude; alţii cer acatiste şi paraclis, iar alţii cer mai mult rugăciunea inimii. Ce fel de 
rugăciuni recomandaţi pentru călugări şi pentru mireni? 

Spune Mântuitorul în Sfânta Evanghelie: "Pe acestea să le faceţi şi pe acelea să nu le 
lăsaţi". Adică să le facem şi pe unele şi pe altele, după a noastră râvnă şi putere. Nu putem 
renunţa la Ceaslov, nici la acatiste în care se arată minunile sfinţilor, adică răbdarea 
mucenicilor şi ostenelile cuvioşilor care le-au suferit de bună voie pentru dragostea de 
Dumnezeu. Prin unele rugăciuni lăudăm pe Dumnezeu Cel în trei Feţe închinat şi mărit; prin 
altele lăudăm pe sfinţi şi faptele credinţei lor, iar prin altele ne rugăm spre iertarea păcatelor 
noastre şi pentru toţi oamenii care prin noi cer mila lui Dummnezeu. Să unim rugăciunea 
citită şi cântată, adică rugăciunea din cărţi, cu cea rostită în taina inimii, fără cuvinte, după 
sfatul duhovnicului şi atunci vom spori şi vom dobândi multă bucurie şi pace în suflet. 

15. Cum putem deprinde mai bine rugăciunea inimii, că astăzi nu mai avem dascăli de 
rugăciune ca odinioară? 

- Rugăciunea nu este teorie care se învaţă în şcoală. Rugăciunea inimii, adică cea 
făcută cu simţirea inimii, este o dăruire a Duhului Sfânt, un dar de sus, pe care îl primesc 
numai cei vrednici de el. La biserică se cântă: "Să ne curăţim simţirile ca să vedem pe Hristos 
strălucind în inimile noastre". Cine iubeşte pe Dumnezeu din tot sufletul, din toată virtutea şi 
din toată inima sa, aceluia i se dăruieşte darul rugăciunii inimii şi darul sfintelor lacrimi. 
Altfel, poţi căpăta rugăciunea inimii din experienţă după o lungă practică, dar se pierde uşor, 
căci inima nu arde de iubire pentru Hristos. Eu am mai făcut cândva o experienţă cu 
rugăciunea inimii, la schitul Rarău, dar acum nici eu nu o am. 

16. Ce părere aveţi despre monahismul de astăzi? Cum trebuie să ne nevoim în viaţa 
monahală ca să dobândim mântuire ? 

- Monahismul de astăzi este cu şcoală multă, dar cu practică puţină. Grija vieţii 
pământeşti, uitarea făgăduinţelor călugăreşti, lăcomia şi slava deşartă sunt bolile principale 
care bântuie acum. Cum spune proverbul: "Peştele de la cap se strica!". In capul obştii trebuie 
oameni cu viaţa, nu cu şcoală. Insă, dacă ne vom sili să mergem pe urmele părinţilor noştri, ne 
vom mântui. 

17. Cum putem dobândi darul tăcerii, care este mama rugăciunii? 

- Să ne aducem aminte de cuvântul Mântuitorului care zice "că pentru tot cuvântul 
deşert vom da seama în ziua judecăţii"; iar un sfânt Părinte zice că "de câte ori am vorbit, m- 
am căit". Mare este darul tăcerii. Prin tăcere scăpăm de osândă, de clevetire, de vorbă deşartă 
şi învăţăm a ne ruga. Părinţii noştri vorbeau "şapte vorbe pe zi", cum se spune, dar cu inima şi 
cu buzele se rugau neîncetat. Dacă vom pune înaintea noastră păcatele noastre, ceasul morţii 
şi ziua judecăţii, încet, încet dobândim darul tăcerii şi al rugăciunii. Să ne rugăm lui 
Dumnezeu cu cuvintele Psalmistului David: "Pune, Doamne, pază gurii mele şi uşă de 
îngrădire împrejurul buzelor mele". (Ps. 140, 3). 

18. Care este folosul cel dintâi al rugăciunii? 

- Primul folos al rugăciunii este pacea sufletului şi mul'umirea duhovnicească. 
Oriunde eşti, eşti liniştit; orice faci, eşti mulţumit, ştiind că toate sunt rânduite de la Domnul. 
Când este cineva în pace, vorbeşte blând, înţelept şi liniştit, iar când nu are pace în suflet, este 
tulburat, cu chipul agitat şi vorbeşte fără cugetare şi cu păcat. Mare dar este pacea şi 
mulţumirea sufletească! Să le cerem permanent de la Dumnezeu în rugăciunile noastre. 

19. Părinte Paisie, aici la Mănăstirea Sihăstria aveţi aceeaşi pace şi linişte pe care le 
aveaţi la Schitul Sihla şi la Cozancea ? 

- Spune proorocul David în psalmi: "In tot locul stăpânirii Lui, binecuvântează suflete 
al meu pe Domnul!". Aşa zic şi eu. Că nu locul sfinţeşte pe om, ci omul sfinţeşte locul. Să nu 
uităm că fiecare loc are ispitele lui şi oriunde trebuie răbdare cu mulţumire. Un alt Părinte 
spune că "aurul se lămureşte prin foc iar bărbatul prin ispite", că "trecând prin foc şi prin apă, 
ne-ai scos la odihnă". Acum mănăstirile sunt învăluite de multe griji, care uneori tulbură 
pacea obştii, dar se cuvine să se împace Marta cu Măria că sunt surori. 

20. Cum se va putea reînnoi duhovniceşte monahismul pe viitor? 

- Nu depinde de noi reînnoirea monahismului, ci mai ales Duhul Sfânt. Căci Duhul 
Sfânt alege oameni sfinţi, păstori şi stareţi luminaţi şi duhovnici buni care pot forma călugări 
îmbunătăţiţi, iubitori de rugăciune, de nevoinţă şi smerenie. Cu aceste virtuţi întotdeauna se 
înnoieşte monahismul, viaţa duhovnicească, iar fără acestea, niciodată. Dacă stareţii şi 
duhovnicii vor fî ca făcliile în sfeşnic şi vor merge, ca păstorul cel bun, înainea turmei, atunci 
mănăstirile vor înflori văzând ochii, iar călugării vor lăuda pe Dumnezeu împreună cu îngerii, 
iar dacă nu, nicidecum. 

21. Ce sfaturi duhovniceşti daţi călugărilor tineri şi celor începători? Cum pot spori în 
dragoste pentru Hristos şi în ascultare? 

- Părinte Ioanichie, ce sfaturi duhovniceşti pot da eu acum, bătrân şi bolnav! Că după 
cuvântul Mântuitorului, vinul nou se pune în vase noi, ca să se poată menţine. Dacă se pune 
vinul nou în vase vechi, vinul nou fierbe şi sparge vasul şi se pierde şi vinul şi vasul. 
Aducerea aminte de moarte este de mare folos, că smereşte pe om şi ne dă râvnă pentru 
rugăciune şi uneori şi lacrimi. Să meargă fraţii mai des în cimitir şi să vorbească cu cei morţi, 
că ei îi vor învăţă cam aşa: "Ce eşti tu azi, am fost noi ieri; şi ce suntem noi azi, vei fî tu 
mâine!". Acest cuvânt este foarte adevărat şi poate fî de folos. Apoi să lase grijile cele 
trecătoare, vorba multă, mândria, prietenia cu cei lumeşti şi să se roage mai mult. Să nu le 
rămână canonul de rugăciune şi metanii la chilii, să vină regulat la biserică şi să-şi 
mărturisească săptămânal gândurile la duhovnic. Cine nu iubeşte rugăciunea şi biserica nu 
este bun de călugăr şi cu greu va ajunge corabia sa la liman. Este de folos celor mai tineri şi 
tuturor să citească zilnic Noul Testament, Vieţile Sfinţilor şi învăţăturile Sfînţior Părinţi, că 
încetul cu încetul să le urmeze şi viaţa. Iar pentru ascultare, atât le spun: să facă toate cu 
binecuvântare, cu rugăciune şi întrebare, şi nu se vor căi niciodată. 

22. Care este semnul sporirii duhovniceşti? 

- Lacrimile la rugăciune, cugetul că eşti cel mai păcătos, o mare bucurie în inima şi 
multă iubire şi milă faţă de toată zidirea. 

23. Cum putem birui cugetul desfrânării? 

- Respingerea gândurilor pătimaşe înainte de a intra în imaginaţia minţii şi păzirea 
ochilor de la privirea cu patimă sunt cele dintâi arme împotriva acestei patimi. Să privim 
femeile bătrâne ca pe nişte mame ale noastre, iar pe cele tinere, ca pe surorile şi fiicele 
noastre. Apoi să nu judecăm pe aproapele şi să ne înfrânăm de la mâncăruri alese şi de la vin 
care aprind firea. Peste toate acestea să ne rugăm mai mult, ca să ne acopere Dumnezeu cu 
darul Duhului Sfânt, că, fără ajutorul de sus, nimeni nu poate birui. 

24. Un duhovnic vă întreabă, Părinte Paisie, ce să facă cu cei pătimaşi care nu se pot 
lasă de păcat ? Cum poate să-i vindece? 

- Obişnuinţa păcatului formează a două natură în om. La tămăduirea acestei boli 
învechite trebuie un doctor iscusit, care, cu ajutorul lui Dumnezeu, să facă această grea 
operaţie de salvare prin mărturisirea păcatelor. Prima treapta de salvare a omului este 

spovedania cu căinţa. Apoi urmează canonul. Păcătosul trebuie să facă un canon după putere 
pentru ispăşirea păcatelor sale. Cel mai mare canon pentru păcate este să le părăsească pentru 
totdeauna, adică să nu le mai facă. Dacă omul pătimaş, deşi făgăduieşte, nu se poate poate 
lăsa de păcat atunci duhovnicul, după mai multe încercări, se roage pentru el şi să-1 trimită la 
alt duhovnic mai iscusit. 

25. Ce să facă monahii care nu-şi pot împlini canonul călugăresc de rugăciuni, metanii 
şi închinăciuni ? 

- Monahii şi fraţii care nu-şi pot face canonul călugăresc din cauza ascultărilor grele se 
pot mântui prin roadele ascultării şi prin repetarea neîncetată a rugăciunii lui Iisus. Sau, cu 
voia duhonicului lor, pot citi la psaltire câteva catisme, în locul canonului zilnic de la chilie. 
Alţi monahi dau milostenie la săraci, şi aceia se roagă lui Dumnezeu pentru ei, şi aşa se ajută 
unii pe alţii şi se mântuiesc unii prin alţii, cu darul Domnului. Insă să nu facem rugăciunea şi 
canonul din sila, din obligaţie, nici milostenia, ci din dragoste şi cu bucurie, că "pe datatorul 
de bunăvoie îl iubeşte Dumnezeu". 

26. Ce să facă monahii bătrâni care n-au avut fii duhovniceşti în viaţă? 

- Călugării bătrâni care n-au avut ucenici în viaţa, ori nu le-a dat Dumnezeu, ori n-au 
fost în stare să-i formeze, să se roage pentru oameni şi să aştepte sfârşitul întru răbdare. 

27. Dacă vine vreun monah sau credincios de la duhovnic sau din altă parte şi cere 
unui duhovnic să-1 mărturisească, este bine să-1 primească sau nu ? 

- Să-1 primească numai pentru sfat duhovnicesc, iar la spovedanie să-1 primească 
numai dacă i-a murit duhovnicul sau are binecuvântare şi dezlegare de la duhovnicul lui. 

28. O călugăriţă dintr-un schit care nu are nici duhovnic, nici Liturghie, întreabă ce să 
facă ? Să se ducă în altă mănăstire care le are pe amândouă sau să stea la metania ei? 

- Dacă este nevoitoare şi iubeşte liniştea şi rugăciunea, să stea la metania ei şi numai 
din timp în timp să se ducă la mănăstirea mai apropiată pentru spovedanie, Sfânta Liturghie şi 
împărtăşanie. Iar dacă inima ei nu are pace, să între în obşte de călugăriţe cu binecuvântare şi 
rânduială. Insă cine iubeşte liniştea şi rugăciunea să nu le lase, că are Dumnezeu grija de 
fiecare suflet, de fiecare pasăre şi fir de iarbă. 

29. Un călugăr surd şi fără vedere vă întreabă, să meargă la slujbele bisericii sau să se 
roage la chilie pentru că tot nu înţelege slujba? 

- Dacă poate merge, să se ostenească şi să meargă, că mai bine să se roage în biserică 
la slujba, decât în chilie. Iar Sfântul lui înger îi va număra paşii şi va primi plată pentru 
osteneala lui. Să se roage şi pentru mine că sunt bolnav de picioare şi nu pot merge la biserică. 

30. Câţiva călugări tineri vă întreabă cum pot să înveţe şi să dobândească rugăciunea 
inimii ? 

- Nici eu nu am rugăciunea aceasta, care este cea mai înaltă treapta a rugăciunii. Dar să 
înceapă a se ruga mai întâi cu gura, "că din prisosul inimii grăieşte gura" . Apoi încet-încet 
vor spori cu darul Duhului Sfânt în taina rugăciunii. La fel face şi copilul când se simte singur 
şi îi este foame. Strigă la mamă până îi răspunde şi-i da mâncare, apă şi tot ce-i trebuie. Să 
imitam pe copii şi oamenii simpli, care nu ştiu multe rugăciuni, dar zic "Tatăl nostru" în 
genunchi şi cu lacrimi. 

3 1 . Monahii şi fraţi din ascultări vă întreabă cum să se roage, că nu pot veni regulat la 
biserică din cauza ascultării ? 

- Scopul este sufletul faptelor bune. Dacă părinţii sunt trimişi cu binecuvântare în 
ascultări pentru folosul obştii, s-o facă cu dragoste, rostind în taina rugăciunea lui Iisus, că 
ascultarea este mai mare decât rugăciunea. Ascultarea este mucenicie de bunăvoie, spun 
sfinţii Părinţi. Dacă faci ascultare cu dragoste şi rugăciune, o faci uşor şi bine şi te bucuri în 
Domnul şi tu şi cel ce te-a trimis şi ai plată de la Mântuitorul pentru răbdare şi smerenie, că nu 
faci voia ta. Insă în timpul liber nu te lenevi. Roagă-te la chilie, mai pune mâna pe o carte 
sfântă, mai cercetează un Părinte bolnav. Fă toate cu smerenie şi dragoste şi sigur te 
mântuieşti! 

32. Un preot de parohie întreabă cum să păstoreasă mai bine, după Dumnezeu, turma 
încredinţată lui de Hristos? 

- Turma lui Hristos se păstoreşte cu fluieraşul, iar nu băţul. Adică cu blândeţe, iar nu 
cu asprime. Se păstoreşte mai mult cu exemplul vieţii preotului, nu numai cu predica de la 
amvon. Deci mai mult cu faptele, decât cu vorbele, "ca oamenii văzând faptele cele bune ale 
voastre, să slăvească pe Dumnezeu". Apoi să facă slujbe frumoase, cu credinţă şi evlavie; să 
dea milostenie la cei săraci şi bolnavi din parohie, să înveţe dreapta credinţă pe credincioşi, 
bătrâni, tineri şi copii; să-i spovedească regulat, să-i îmbărbăteze în necazuri şi să le fie model 
în toate, hrănindu-i cu cărţi sfinte şi cu tot cuvântul lui Dumnezeu. 

33. Alt preot vă întreabă cum să se comporte cu sectanţii şi necredincioşii care 
amăgesc pe credincioşi şi dezbina turma? 

- In război, gradaţii sunt cei mai expuşi şi observaţi de inamic, căci dacă sunt ucişi 
dintre comandanţi, îndată soldaţii sunt luaţi prizonieri şi biruiţi. Aşa şi pe frontul Bisericii. 
Diavolul dă război prin sectanţi mai ales asupra preoţilor, ca să poată înşela pe ortodocşi şi să- 
i tragă la eresul lor. Mai întâi trebuie cerut ajutorul lui Dumnezeu prin rugăciune şi post, ca să 
nu pătrundă sectele în rândul credincioşilor, adică lupii în turmă. Apoi contează foarte mult 
viaţa, evlavia, înţelepciunea şi comportarea preotului în parohie, în mijlocul oamenilor. 
Aşadar, de viaţa preotului depinde, în bună parte, mântuirea turmei. Că zice Mântuitorul: "Vai 
de cel ce se sminteşte, dar mai vai de cel prin care vine sminteala!". Iar în alt loc zice: "Cel ce 
va face şi va învăţă pe oameni, mare se va chema întru împărăţia cerurilor" . Trebuie să unim 
lucrarea faptelor bune cu cuvântul învăţăturii şi cu sfânta rugăciune. Altfel nu putem face o 
preoţie lucrătoare, vie. 

34. Părinţii a doi copii vă întreabă ce să facă cu fiii lor căci, de la vârsta de 16 ani, nu-i 
mai ascultă şi trăiesc în păcate ? 

- In această situaţie sunt direct vinovaţi părinţii copiilor, care nu le-au dat de mici o 
educaţie creştinească şi i-au lăsat în voia lor. Părinţii unor asemenea copii vor da seama de 
sufletele lor, că nu le-au insuflat de mici credinţa şi frica de Dumnezeu. Iată, acum culeg ce au 
semănat! Dar, să se roage pentru ei, să-i ducă la un preot bun la spovedanie, să-i căsătorească, 
să-i deprindă din nou cu biserica, cu munca, cu cinstea şi este speranţa de iertare şi îndreptare. 

35. O femeie credincioasă, cu copii, alungată din familie de soţul ei care bea, întreabă 
ce să facă ? Să-şi părăsească soţul şi copiii sau să se întoarcă în familie şi să rabde toate? 

- O mamă credincioasă care are bărbat şi copii, oricât ar suferi de la soţul ei, trebuie să 
rabde pentru mila copiilor. Apoi este legată de bărbat prin taina cununiei şi trebuie să asculte 
pe Sfântul Pavel, care zice că "femeia credincioasă mântuieşte pe bărbatul necredincios "prin 
rugăciune, post şi răbdare. Asa, cu ajutorul lui Dumnezeu, să ducă până la capăt crucea 
căsătoriei. 

36. O alta femeie care nu a vrut să aibă copii la tinereţe şi a rămas fără copii, va 
întreabă cum să-şi plângă păcatele ei ? 

- Femeia ucigaşă de copii şi plină de păcate să-şi plângă toată viaţa păcatele, cu post şi 
lacrimi şi prin milostenie să îngrijească de copii orfani şi de bolnavi, după sfatul duhovnicului 
ei. 

37. O femeie tânăra, maltratată şi forţată de soţul ei să-şi ucidă copiii prin avort şi 
paza, va întreabă ce canon să facă pentru a dobândi iertare şi mântuire de la Dumnezeu? 

- Amândoi, ea împreună cu soţul ei, se duc în osânda iadului dacă nu se vor pocăi. în 
această situaţie femeia trebuie să se opună uciderii copiilor, sau să se despartă de la început. 
Deci, mai întâi să-şi mărturisească păcatele la un duhovnic iscusit. Apoi să boteze copii în 
locul celor ucişi, să nască alţi copii în loc, să postească până seara în toată viaţa o zi pe 
săptămână, de obicei vinerea, să facă metanii şi milostenie după putere şi avem nădejde că va 
dobândi mântuire şi mila de la Dumnezeu. 

38. O soţie credincioasă cu copii, al cărei soţ trăieşte în adulter cu alte femei, vă 
întreabă ce să facă? Să dea divorţ de soţ sau să se sacrifice pentru copii? 

- Soţia bărbatului desfrânat care are şi copii să rabde cu nădejdea întoarcerii soţului la 
pocăinţă şi să nu-1 părăsească de mila copiilor. Iar dacă nu are copii să-1 părăsească un timp 
până dă dovadă de pocăinţă şi, dacă o cheamă, să se reîntoarcă în familie fără a-i mai aminti 
de păcatele făcute în trecut. 

Mi-amintesc aici că şi mama mea a avut copii, din care doi, eu şi un frate al meu, 
Gheorghe, am fost pe front în primul război mondial. La terminarea războiului mulţi soldaţi 
mureau pe cale de frig şi boli. Mama mea, Catinca, ieşea zilnic la poartă şi plângea după noi 
doi: "Dragii mei fii, dragii mei copii, de ce nu mai veniţi?". Nu după mult timp s-a îmbolnăvit 
şi a murit. Şi pe când o scoteau s-o îngroape, la poartă i-a venit de pe front fratele meu, 
Gheorghe, şi toţi plângeau moartea mamei. Mama mea Catinca şi fiul ei Gheorghe, 
Dumnezeu să-i ierte! Cu adevărat nici un nume nu-i mai scump pe acest pământ, decât 
numele de mamă!... 

39. O altă femeie tânără, căreia i-a murit soţul, vă întreabă dacă poate să se 
recăsătorească şi în ce condiţii ? 

- Femeia rămasa văduva, timp de 40 de zile este în doliu. Altele ţin doliu şase luni şi 
chiar un an. Iar dacă este tânăra şi are copii, să trăiască în înfrânare un an-doi şi dacă se poate 
înfrâna cu darul lui Dunmezeu, să rămână văduvă pentru copii şi să se jertfească pentru 
viitorul şi creşterea lor. Dacă nu se poate mai mult înfrâna, să se căsătorească cu 
binecuvântarea preotului ei, dar nu pentru păcate, ci pentru a naşte copii şi pentru înfrânare. 
Cel dintâi lucru, să se teama de păcat cu frica de Dumnezeu, că multe femei îşi pierd sufletul 
prin desfrânare şi avort. 

40. O femeie văduvă, părăsită de copii, vă întreabă cum să-şi petreacă văduvia şi cum 
să-şi întoarcă fiii la pocăinţă ? 

- Dacă este vârstnică şi văduvă prin deces în nici un caz să nu se mai căsătorească, dar 
nici să trăiască în desfrânare. Dacă este lăsată de bărbatul ei, să facă tot ce este posibil să se 
împace cu el, şi amândoi să se ostenească pentru salvarea copiilor. După 40-50 de ani, femeile 
văduve nu tebuie să se recăsătorească dacă iubesc pe Hristos şi doresc să-şi mântuiască 
sufletul. De multe ori chiar conflictele şi dezbinarea dintre soţi au depărtat pe copii de ei, de 
casă, de Dumnezeu şi au ajuns să cadă în tot felul de păcate. Mama văduvă, părăsită de copii, 
îi poate întoarce cu dragoste şi ascultare spre ea şi spre Dumnezeu, numai cu rugăciunea, cu 
lacrimile şi răbdarea ei. Nu este altă cale. Să se roage pentru ei, să meargă pe la biserici, să 
ceară sfatul preotului ei, să îndemne copiii la spovedanie, să le dea vorbe şi cărţi bune şi cu 
încetul îi întoarce Dumnezeu pe calea cea buna. 

41. Doi tineri necăsătoriţi va întreabă ce să aleagă? Să se căsătorească sau să între în 
viaţa monahală să slujească lui Hristos ? 

- Amândouă căile sunt binecuvântate, dar depinde de voinţa lor. Mai întâi trebuie să 
cunoască bine ispitele, greutăţile şi obligaţiile ambelor căi de viaţă, că fiecare drum are crucea 
lui, încercările şi bucuriile lui. Apoi să se roage mult înainte de a se hotâri, să postească 40 de 
zile, să se mărturisească la duhovnicul lor şi să ceară sfaturi de la cei mai iscusiţi duhovnici. 
După 40 de zile de rugăciune şi post, Dumnezeu le va descoperi, prin conştiinţa şi duhovnic, 
pe ce cale să apuce. Dacă iubesc liniştea, tăcerea şi rugăciunea, calea cea mai buna este 
călugăria. Iar dacă iubesc viaţa de familie mai mult, adică copiii, lucrul mâinilor şi toate 
grijile acestei vieţi, să între în viaţa de familie. Amândouă căile duc la mântuire, dacă sunt 
respectate datoriile creştineşti obligatorii. Domnul a binecuvântat amândouă căile, dar nu 
putem noi hotărî ce cale s-aleagă fiecare. Numai Dumnezeu şi omul singur hotărăsc. Bătrânii 
noştri aveau această vorbă înţeleaptă: "La călugărie şi la căsătorie să nu sileşti pe nimeni!" 

42. Câţiva săraci aşteaptă un mic ajutor la uşa chiliei Sfinţiei voastre, Părinte Paisie. 
Ce doriţi să le spuneţi ? 

- Daţi-le câte ceva din ce au adus credincioşii, că "argint şi aur nu am" şi spuneţi-le să 
fie sănătoşi şi să se roage cuminţi, pentru mine şi să nu uite de Dumnezeu. Că săracii se 
mântuiesc mai uşor decât noi. 

43. Un frate începător va întreabă cum poate şti dacă are sau nu aplecare pentru viaţa 
monahală şi cum trebuie să se pregătească pentru mănăstire ? 

- Bine face fratele că întreabă, că şi eu am întrebat acum 66 ani, când am intrat la 
Cozancea în mănăstire. Mai întâi, fratele care doreşte viaţa de mănăstire, trebuie să se 
pregătească de acasă. Să meargă regulat la biserică, să se roage mult, să consulte cărţi sfinte, 
să ceară sfatul părinţilor bătrâni, să iubească fecioria, tăcerea, postul şi singurătatea. El trebuie 
să ştie de ce vine la mănăstire, cu ce scop şi ce datorii are călugărul înaintea lui Dumnezeu. 
Apoi să vadă cum se face o călugărie şi ce făgăduinţă dă noul călugărit. Că şi eu m-am 
îndrăgostit de mănăstire încă din scoală, citind viaţa Sfântului Sava cel Sfinţit şi mă ceream la 
mănăstire la Cozancea, în apropiere, dar mămuca m-a oprit, zicând: "Dragul mămucăi, să nu 
te duci la călugărie, că acolo este canon mare de rugăciune, post şi metanii; că am văzut cum a 
fost făcut un călugăr şi era tare slab şi se ruga aşa: "Doamne, dacă mai am zile de trăit şi îmi 
sunt spre mântuire, lasă-mă să mai trăiesc; iar dacă nu, ia-mă la Tine!". Aşa că am ascultat pe 
mămuca, m-am dus la armata şi, după terminarea războiului, mi-am adus aminte de viaţa 
Sfântului Sava şi de dragostea copilăriei mele şi am intrat în viaţa monahală la schitul 
Cozanncea-Botoşani, în anul 1921, şi am trecut prin toate ascultările mănăstireşti. Dar ca să 
nu mă laud, întrebaţi pe Părintele Cleopa, că el mă cunoaşte de când era copil mic. 

Unii vin la mănăstire că văd slujbe frumoase, sau la îndemnul unor rude, sau din 
sărăcie în familie, sau că sunt puţin bolnavi, sau că nu se înţeleg în casa, sau ca să se 
pocăiască de păcatele tinereţii, sau ca să ajungă preoţi, sau din alte pricini. Insă cel bine este 
când vine omul chemat de Dumnezeu prin glasul stăruitor al conştiinţei şi cu binecuvântarea 
duhovnicului său. Aceasta este cea mai frumoasă chemare de sus la viaţa îngerească. 

44. Ce anume trebuie să cugete monahul în viaţă? 

- Cred că trebuie să cugete cel mai mult la rugăciune, la mila lui Dumnezeu, la ceasul 
morţii şi al judecăţii. Dar mai bine întreabă pe cei cu inima curată, "că aceia vor vedea pe 
Dumnezeu" ; că eu, şi când mă rugăm în biserică eram lovit de gânduri necurate, ca să mă 
smeresc pentru păcatele mele. 

45. Cum poate călugărul să devină un bun ostaş al lui Hristos? 

- Dacă monahul este om de rugăciune neîncetată, om de pace cu toţi oamenii, cu 
Dumnezeu şi cu sine; dacă are inima înfrântă şi smerită; dacă nu se teme de ceasul morţii şi 
este dezlipit de cele pământeşti, deja este ostaş deplin al lui Hristos, cum spune şi Sfântul 
Apostol Pavel: "Intrarmaţi-vă ca nişte ostaşi ai lui Hristos ..." Credinţa tare, rugăciunea şi 
smerenia sunt cele dintâi şi cele mai puternice arme ale călugărului şi creştinului. Iar ultima şi 
cea mai mare virtute a celor ce cred în Hristos, Cel înviat din morţi, este dragostea creştină, 
adică să iubească fără deosebire pe toţi oamenii şi toată zidirea creată de Dumnezeu. 

46. Călugării sunt obligaţi să primească, la nevoie, preoţia ? 

- Călugăria se cere de fiecare candidat, - că nimeni nu poate fi călugărit dacă el singur 
nu o cere -, iar preoţia se dăruieşte de la Dumnezeu prin voia celor mai mari ai noştri. Preoţia 
este o taina şi se dă după multă nevoinţă şi verificare, numai celor vrednici. Călugărul nu 
trebuie să ceară şi să dorească preoţia şi duhovnicia, dar, dacă este silit de păstorii săi şi este 
nevoie, s-o primească, spre slava lui Dumnezeu şi mântuirea multora. Vai nouă, dacă 
recomandăm candidaţi nevrednici de preoţie. In fata lui Hristos vor da greu răspuns, atât 
candidatul şi duhovnicul care 1-a recomandat cât şi ierarhul care 1-a hirotonit cu grele 
impedimente canonice. 

47. Spuneţi-mi câteva cuvânte despre părinţii noştri duhovniceşti, Arhimandritul 
Cleopa Ilie şi Protosinghelul Ioil Gheorghiu ? 

- Părinţii noştri Cleopa şi Ioil, care nu de mult a plecat la Domnul, au fost ca cele două 
surori, Marta şi Măria. Ei nu s-au certat niciodată timp de 50 de ani cât au trăit la Sihăstria 
împreună. Părintele Cleopa lucrează cu cuvântul, iar Părintele Ioil stă la picioarele 
Mântuitorului nostru Iisus Hristos. Aşa nădăjduim să fie! 

48. Care este cel dintâi cuvânt al ucenicului către duhovnic? Dar al duhovnicului către 
ucenic ? 

- Cel dintâi cuvânt al ucenicului către duhovnicul lui este: "Iartă-mă, Părinte, şi nu mă 
uita la sfânta rugăciune"; iar al duhovnicului către ucenic este: "Dumnezeu să te ierte, fiule, şi 
să ne vedem la Rai! 

49. Părinte Paisie, ce sfaturi duhovniceşti daţi ucenicilor Sfinţiei voastre care v-au fost 
credincioşi până la urmă şi v-au urmat sfaturile şi binecuvântarea ? 

- Să mă pomenească la sfânta rugăciune cât vor fi în această viaţă trecătoare şi să 
crească şi ei ucenici duhovniceşti. Ce au văzut bun la mine, să urmeze şi ei; iar ce au văzut 
rău, să mă ierte, ca să fie şi ei iertaţi de Dumnezeu în cer! 

50. Ce sfaturi daţi ucenicilor de chilie care vă îngrijesc în suferinţă? 

- Să poarte neputinţele mele trupeşti, precum le-am purtat şi eu pe ale lor cele 
sufleteşti. In tinereţea mea am grijit şi eu de un Părinte bătrân şi uneori îi făceam nemulţumiri 
şi îl supărăm. Apoi îndată îi ceream iertare şi mă rugam pentru el la Dumnezeu, şi ziceam: 
"Doamne, nu cer să-mi răsplăteşti aici, ci dincolo!" aşa îi spun şi ucenicului de chilie, că 
dincolo îi va răsplăti Domnul dragostea şi osteneala pe care o face cu mine, păcătosul. 

5 1 . Părinte Paisie, vă temeţi de ceasul morţii? 

- Cum să nu mă tem, dacă sunt om păcătos! Căci şi Mântuitorul, când se ruga în 
Gradina Ghetsimani, zicea: "întristat este sufletul Meu până la moarte". In viaţa mea am văzut 
sfârşitul multor părinţi şi credincioşi, dar nu am văzut pe nimeni răzând în clipa morţii, că 
atunci e atunci! 

52. Ce altceva ne mai spuneţi despre sfârşitul acestei vieţi trecătoare ? 

- Dragii mei fii sufleteşti, va doresc să ajungeţi cu sănătate zilele şi anii mei, dar prin 
câte ispite şi încercări am trecut eu, să vă păzească Dumnezeu! Vă spun că uneori Dumnezeu 
pe cei tineri îi ridică din trup de vreme, ca să nu greşească, iar pe unii din bătrâni îi îngăduie şi 
îi rabdă să trăiască mai mult ca să se pocăiască. Tinereţea este ca o floare de primăvară, iar 
bătrâneţea este ca soarele la asfinţit, gata în tot ceasul de moarte. Să vă spun o întâmplare 
adevărată. In anul 1926 a venit la schitul Cozancea un frate la călugărie, fost cioban la oi. II 
chema Vasile Arăpaşul. Era tare apropiat de mine. In 1932 s-a îmbolnăvit bătrânelul. Intr-o 
dimineaţa l-am vizitat şi mi-a spus: "Părinte Paisie, nu ştiu ce are să fie, dar astă noapte am 
visat că mergeam spre răsărit, pe un câmp verde, şi atâta lume mergea, câtă frunză şi iarbă, 
înaintea tuturor mergea un flăcăoaş ca de 30 şi mai bine de ani, cu capul descoperit şi ducea o 
cruce de lemn în spate. Şi am auzit un glas: "Unde mergeţi ?" Şi a răspuns tânărul care purta 
crucea: "Ducem un suflet la Dumnezeu!" A doua zi a murit bătrânelul Vasile. Era de loc de 
lângă Botoşani. 

Să vă citesc acum felicitarea care mi-a trimis-o Părintele Casian Frunză, noul egumen 
de la schitul Sihla: "Părinte Paisie, se apropie un an nou. Dumnezeu şi Maica Domnului să vă 
dea putere şi răbdare să mai staţi între noi păcătoşii şi să ne fiţi pildă de răbdare în acest veac 
trecător. Ispitele se înmulţesc, dar cu rugăciunile Maicii Domnului şi ale tuturor sfinţilor toate 
trec. Eu mă rog Bunului Dumnezeu şi Maicii Domnului să vă ţină sănătos, până ce veţi trimite 
pe toţi ucenicii Sfinţiei voastre, mântuiţi, înaintea lui Dumnezeu. Mai pe urmă să veniţi şi 
sfinţia voastră. Anul care vine poate să fie anul mântuirii şi al plecării noastre. Dumnezeu să 
vă ţină sănătos în mijlocul nostru, ca să ne întăriţi în ispite. Amin!" 

53. Ce alte sfaturi daţi călugărilor şi credincioşilor ? 

- Ei, Părinte! dacă am putea face noi tot ce învăţăm pe alţii, am fi sfinţi! Eu învăţam pe 
alţii să aibă răbdare în suferinţă. Acum când sunt în suferinţă, văd că nu am deloc răbdare. 
Trebuie, nu răbdare, ci îndelungă răbdare. Un frate mă întreba: "Se poate ca în timpul 
suferinţei să potolim durerea cu rugăciunea?". Aici este darul lui Dumnezeu, i-am răspuns eu. 
Dragostea duhovnicească biruieşte durerea, cum spune Hristos despre femeia care este în 
chinurile naşterii, că după naştere uită durerea" că s-a născut om pe lume". Mare lucru este, 
Părinte, a ne alătura cu cel ce pătimeşte, să luăm parte la durerea lui. Să cerem ajutor de la 
Dumnezeu, ca să putem trece cu bine valurile acestei vieţi. 

Daca nu poţi face fapta bună, nu este păcat; iar dacă poţi s-o faci şi nu o faci, este 
păcat. Sunt oameni care nu au copii, sau nu au vrut să aibă, sau nu le-a dat Dumnezeu. Cei 

31 



Arhimandrit Ioanichie Bălan 

care nu i-au dorit, la bătrâneţe îi doresc şi plâng că nu au copii, dar este prea târziu. Când 
darul lui Dumnezeu se apropie de inima omului, atunci toate i se par uşoare; iar când se 
depărtează harul, atunci toate i se par grele. Atunci suferă, strigă şi plânge, cum face şi copilul 
părăsit de mama lui. Uneori mă întreb, oare suferinţa mea şi a fiecărui om nu este cumva o 
arvună a vieţii veşnice? Că suferinţa ne smereşte şi ne învaţă a striga la ajutorul lui 
Dumnezeu. Când suntem la o răscruce în viaţă, să facem două lucruri: să ne rugăm şi să 
întrebăm. Eu mai degrabă mă rătăcesc în oraşe decât în pădure! Noi trebuie să ajungem de la 
gândirea de Dumnezeu la simţirea lui Dumnezeu. Una este vorbirea de Dumnezeu şi alta este 
simţirea lui Dumnezeu. Una este vorba şi alta este fapta. La simţire duhovnicească, ajunge 
numai acela care face voia lui Dumnezeu. Ca zice Mântuitorul: "Nu tot cel ce-mi zice: 
"Doamne, Doamne" , va intra întru împărăţia lui Dumnezeu". Mai mult să faci cu fapta, decât 
să vorbeşti cu cuvântul. Că lumea este plină de vorbe, dar puţini sunt care pun poruncile 
Evangheliei în practică. Prind foarte bine şi cuvântul duhovnicesc, sfatul, mustrarea, 
îndemnul, predica, cărţile. Dar de la cuvinte trebuie să trecem şi la fapte, că "după faptele tale 
te voi judeca" zice Domnul, căci şi Dumnezeu a creat lumea numai cu cuvântul şi era bună 
foarte! încă şi sfinţii mărturiseau pe Hristos prin cuvânt, învăţau şi scriau cărţi inspirate din 
Sfânta Evanghelie. Dar noi cei de azi suntem oameni păcătoşi. Noi trebuie să vorbim puţin şi 
numai ce este de folos spre lauda lui Dumnezeu. Spunea un filozof într-o carte: "Cine spune 
tot ce ştie, acela ştie puţin şi prost!" Dacă am fi făcut şi noi în viaţă măcar a zecea parte din 
cât am învăţat pe alţii, tot ne-ar mântui Dumnezeu! 

Sunt mulţi oameni tulburaţi astăzi şi nu-i uşor să-i linişteşti. Aici este înţelepciunea 
duhovnicului, a păstorului de suflete. Sunt unii care au ceva înţelepciune în mintea lor, dar se 
mândresc în inima lor. Alţii nu au nimic în cap, dar cred că au ceva şi se mândresc degeaba. 
Cei mai mulţi sunt bolnavi sufleteşte din cauza mândriei. Şi ca să-i vindeci şi să-i scoţi dintr- 
ale lor, de multe ori te osteneşti degeaba. Eu care nu am mai nimic, cum să-i învăţ pe aceşti 
oameni? Mai degrabă tac ca să nu-i fac mai răi. Alteori, dacă tac, poate iar greşesc, pentru că 
nu dau puţin ajutor aproapelui care are nevoie. De aceea zic către toţi: multe să asculţi dar 
puţine să vorbeşti, că "de tot cuvântul deşert vom da seama înaintea lui Dumnezeu". învăţ şi 
eu pe cei care vin la mine, cum îmi dă Dumnezeu în gând în ceasul acela şi cum mă îndeamnă 
inima. Numai de ar primi Domnul osteneala şi dragostea noastră. 

54. Ce sfaturi mai deosebite daţi ucenicilor? 

- Cel mai mult îi îndemn pe toţi să se roage: Rugaţi-vă mereu! Rugaţi-vă din inima! 
Rugaţi-vă cât mai mult lui Dumnezeu! Acesta este toată speranţa mântuirii noastre. Că din 
rugăciune izvorăsc toate faptele bune. Am văzut credincioşi şi călugări care plângeau la 
rugăciune. Citeau acatistul şi Paraclisul Maicii Domnului şi nu putea să se roage de lacrimi. 
Duhovnicul meu de la schitul Cozancea mă scula în fiecare noapte la Utrenie cu două ceasuri 
mai devreme şi-mi zicea: "Părinte Paisie, vino la biserică, că secerişul este mult şi lucrătorii 
sunt puţini!". In flecare miez de noapte îl găseam aşteptând pe pragul bisericii, că era foarte 
nevoitor la rugăciune. Aşa s-ar cuveni să facem toţi. 

Al doilea sfat pentru ucenicii mei care sunt duhovnici. Eu în viaţa mea de preot am 
legat şi am dezlegat, în numele lui Hristos pe toţi care au venit la mine pentru spovedanie, ştie 
Dumnezeu dacă am făcut bine sau rău. Dar pe cei care nu făgăduiesc că părăsesc păcatele, nu 
avem voie să-i dezlegăm, până nu se căiesc de ele din inima şi le părăsesc. La fel şi cu Sfânta 
împărtăşanie, mare atenţie cui şi cum o dăm, că mare răspundere avem înaintea lui 
Dumnezeu. Nici prea rar, dar nici prea des. Să ţinem cont, pe cât se poate, de Sfintele 
Canoane şi de practica părinţilor iscusiţi de astăzi. Să cumpănim între asprime şi iertare, între 
scumpătate şi iconomie, iar unde nu ştim, sau în cazuri grele să întrebăm pe duhovnicii 
iscusiţi şi mai ales pe ierarhii noştri. Mare atenţie pe cine recomandăm la hirotonie, că ne 
aşteaptă aspră judecată. Ca unii au fost hirotoniţi cu nevrednicie, împotriva Sfintelor Canoane, 
şi au făcut greutăţi Bisericii lui Hristos. Apoi să nu uitam că toţi preoţii, călugări şi de mir 
sunt datori să-şi aibă duhovnicii lor şi să se spovedească regulat, iar când este vorba de cazuri 
grele să se mărturisească numai la un episcop. Preotul nu poate dezlega toate păcatele 

preoţilor şi chiar ale mirenilor, cum sunt cazurile de căsătorii între rude sau divorţ. Celor ce 
sunt tulburaţi, certaţi cu cineva, descurajaţi, prea slabi, luptaţi de cugete trupeşti, care au 
judecăţi sau sunt blestemaţi de preoţi şi de părinţii lor, sau cred în vrăjitorie, şi mai ales care 
au avorturi şi pază, sau au îndemnat şi pe alţii la aceste grele păcate de moarte, să nu le dăm 
îndată Sfânta împărtăşanie, că luăm foc şi noi şi ei. Ci să-i sfătuim să părăsească păcatele, să 
respecte canon vreme îndelungată, să postească, să facă milostenie, să facă metanii şi 
rugăciuni după putere şi numai după un timp, când Duhul Sfânt va încredinţa pe duhovnic, 
acesta să le dea Sfintele şi mântuitoarele Taine. La fel şi celor îndoielnici, nehotărâţi şi ispitiţi 
de păcate sufleteşti şi trupeşti, nu îndată să le dăm Sfânta împărtăşanie. In toate cazurile să ne 
rugăm mult pentru cei ce se mărturisesc la noi şi au cazuri grele, şi Dumnezeu ne va 
încredinţa tainic ce canon să le dăm şi când să-i apropiem de cele sfinte. 

55. Credeţi că în viitor mănăstirile noastre şi acest sfânt locaş vor spori în viaţă 
duhovnicească şi în iubire, sau vor decădea din ce în ce mai mult spre cele pământeşti? 

- încă nu am ajuns în măsura aceasta de a cunoaşte ce va fi după noi. Dar după 
făgăduinţa Mântuitorului, care zice: "Iată Eu sunt cu voi până la sfârşitul veacurilor", să 
credem în aceste cuvinte că Domnul va fi cu noi şi în viaţa aceasta şi în cea viitoare. Dar 
numai dacă vom păzi poruncile Domnului, făgăduinţele de la călugărie şi sfaturile părinţilor 
care ne-au crescut. Iar dacă ucenicii şi urmaşii noştri nu vor iubi biserica, nici sfintele slujbe 
după rânduială, nici rugăciunea, postul şi milostenia şi vor trăi în neunire, în robia grijilor 
pământeşti şi în uitare de Dumnezeu, atunci viitorul mânăstrilor noastre va fî din ce şi ce mai 
întunecat şi viaţa duhovnicească va decădea tot mai mult. Să ne rugăm lui Dumezeu să 
binecuvinteze mănăstirile noastre şi pe viitor cu stareţi, duhovnici şi călugări din în ce mai 
buni. 

56. Speraţi să ne întâlnim dincolo, în lumina lui Hristos împreună cu părinţii noştri 
plecaţi mai dinainte? 

- De vom păşi pe urmele vieţii lor şi de vom trăi în desăvârşită dragoste unii cu alţii, 
avem credinţa şi nădejde în mila şi bunătatea lui Dumnezeu că ne vom vedea dincolo, în 
veşnica viaţa, ajutându-ne harul lui Dumnezeu, rugăciunile Prea Curatei Maicii Sale şi ale 
tuturor sfinţilor. 

57. Care sunt ultimele cuvinte pe care aţi dori să le rostiţi în clipa plecării la Hristos? 

- In ceasul acela aş dori să repet rugăciunea cea mai de urmă a Sfântului Apostol şi 
Arhidiacon Ştefan: "Doamne, în mâinile Tale îmi dau duhul meu!" 

58. Iubitul meu Părinte duhovnicesc, ce cuvânt de folos spre mântuire îmi daţi şi mie, 
înainte de plecare? 

- Părinte Ioanichie, este timpul să pui în practică ceea ce ai scris şi ai învăţat pe alţii; 
că nu cel ce învaţă este mare la Dumnezeu, "ci cel ce va face şi va învaţă, acela mare se 
chema întru împărăţia lui Dumnezeu!" 

59. Vă mulţumesc, Părinte Paisie, în numele tuturor ucenicilor şi fiilor duhovniceşti ai 
Sfinţiei Voastre pentru aceste înţelepte sfaturi şi cuvinte de folos sufletesc, pe care ne vom 
strădui să le împlinim şi cu fapta, spre lauda Prea Sfintei Treimi. 

- La plecare să vă citesc o scurtă rugăciune, după obiceiul meu: "Domnul Dumnezeu, 
Prea Milostivul, să vă binecuvinteze, Domnul să vă ajute, Domnul să vă miluiască, Domnul să 
vă păzească de tot răul, Domnul să vă umple de bucurie duhovnicească, Domnul, ca un bun şi 
iubitor de oameni, să vă ierte de păcate şi în ceruri cu drepţii să vă primească! Binecuvintează, 
Doamne, pe robii tăi aceştia şi rugăciunea lor, şi dragostea lor, şi credinţa lor, şi bucuria lor, şi 
smerenia lor, şi răbdarea lor. Binecuvintează, Doamne, osteneala lor, şi căsuţa lor, şi pâinea 
lor, şi copiii lor, şi viaţa lor şi sfârşit bun le dăruieşte, iar dincolo un colţişor de rai le 
dăruieşte, că binecuvântat eşti în veci. Amin !" 

Arhimandritul Cleopa Ilie, 
despre Ieroschimonahul Paisie Olaru 

II cunosc pe Părintele Paisie din anul 1924, când păşteam oile cu fraţii aproape de 
schitul Cozancea - Botoşani. Dumnezeu să-1 odihnească în Rai. El ne-a fost povăţuitor 
duhovnicesc la toată familia noastră. 

A venit la mănăstire în anul 1921, după ce s-a întors de pe frontul din Ungaria. Când 
era în război s-a rugat lui Dumnezeu zicând: "Doamne, dacă mă scapi cu viaţă de pe front, 
călugăr mă fac!" şi 1-a scăpat Dumnezeu cu viaţă. Statul le-a dat celor ce au luptat în război 
câte 5 hectare de teren. Părintele Paisie a împărţit pământul la ceilalţi patru fraţi mai mari 
decât el, căci au fost cinci fraţi, şi s-a dus la schitul Cozancea. Aici era viaţa de sine. 

La început a făcut trei ani ascultare la bucătărie, căci era foarte smerit, tăcut şi 
ascultător. Apoi a fost paraclisier multă vreme la biserică şi a avut duhovnic pe un Părinte 
blând şi iscusit, ieromonahul Calinic Susu care 1-a deprins cu nevoinţă călugărească. 

La Cozancea, Părintele Paisie avea o chilie cu câteva încăperi. Călugării îl iubeau mult 
pentru că pe toţi cei bolnavi şi bătrâni îi slujea cu toată dragostea, îi cerceta la chilie, le ducea 
de mâncare, aducea preotul să-i împărtăşească, şi stătea lângă ei în ceasul morţii. Apoi îi 
însoţea până la cimitir şi le tămâia mormântul 40 de zile, după rânduială. 

In Cozancea era un ieromonah pe care îl chema Gavril Apetri. Era duhovnic bun şi 
citea molitfele Sfântului Vasile cel Mare. Venea lume multă la citit şi nu mai încăpea în chilia 
lui. Atunci a venit la Părintele Paisie şi i-a zis: "Părinte Paisie, dă-mi şi mie o chilie, că am 
oameni mulţi şi nu am unde îi primi". După ce i-a dat o chilie, nu a trecut mult şi iar i-a zis: 
"Părinte Paisie, mai dă-mi o chilie, că nu-mi ajunge una". Şi i-a dat-o şi pe a doua. Mai târziu 
iarăşi i-a zis: "Părinte Paisie, dă-mi şi cealaltă chilie, că sfinţia ta stai în paravan!" La un timp 
îi zice: "Părinte Paisie, ştii ce? Dă-mi şi paravanul că sfinţia ta îţi găseşti să stai undeva, că am 
lume la citit şi dormit şi nu am unde-i culca!" Iar Părintele Paisie, fiind milostiv şi liniştit, i-a 
dat toată chilia, iar el se culca într-o magazie de lemne, numai să împace pe fiecare. După o 
vreme, Părintele Gavril Apetri s-a îmbolnăvit şi 1-a îngrijit până la moarte tot Părintele Paisie, 
căci era plin de pace şi de dragoste pentru Hristos. 

Prin anul 1935 trăia în schitul Cozancea un călugăr numit Ilarion Bolovan, care ducea 
cărţi bisericeşti cu căruciorul prin sate şi le dădea pe la biserici. Mai târziu şi el s-a îmbolnăvit 
şi 1-a îngrijit până la moarte Părintele Paisie. Ii zicea bătrânul: "Părinte Paisie, sfinţia ta eşti 
tata şi mama mea!". 

Odată, pe când Părintele Paisie se ruga într-o mica poieniţă din marginea pădurii, la 
câteva sute de metri de mănăstire, a auzit un cor ceresc care cânta foarte frumos cântări 
bisericeşti. Era un semn că acolo trebuie să facă o mică biserică. A pus o cruce mare de stejar 
în locul acela, apoi s-a dus la mitropolitul Moldovei şi a luat binecuvântare să facă acolo un 
mic paraclis de lemn, cu hramul Sfântul Mucenic Mina. După ce 1-a făcut, 1-a lipit, a pus în el 
icoane, a construit alături o casa cu câteva chilii şi se nevoia acolo. In acea chilie a stat vreo 
noua ani. Ziua fîcea ascultare la biserica, la grădină, la vie iar seara se linştea cu câţiva ucenici 
la paraclisul din poiană. 

La început a avut ucenic de chilie pe fratele meu Gheorghe. Era foarte nevoitor. Dar 
într-o seara a lăsat un bilet pe masă, pe care scria: "Părinte Paisie, iartă-mă că mă duc pentru 
cinci zile să mă pocăiesc în pădure!". Şi-a luat ceaslovul şi câteva lumânări, şi s-a aşezat la 
rugăciune într-o groapă din pădure. Pe la miezul nopţii, când se ruga şi citea la psaltire cu 
lumânarea aprinsă, a venit vrăjmaşul la el în chip de arap negru uriaş şi i-a zis cu glas 
înfricoşător: "Ce faci aici? Nu ştii că ai venit fără blagoslovenie? Cuprins de mare frică, 
fratele Gheorghe a luat Ceaslovul şi a fugit la chilie. Apoi bătând în geam a zis: 

- Binecuvintează, Părinte Paisie, şi mă iartă pe mine păcătosul ! 

- Dar cine eşti, frate ? 

- Sunt fratele Gheorghe păcătosul ! 

- Fratele Gheorghe este plecat în pădure să se pocăiască ... 

- Iartă-mă, Părinte Paisie că am plecat fără blagoslovenie ! ... 

A mai avut un ucenic bun, pe monahul Ghenadie Flămânzanu, fost multă vreme 
cioban. Era necăsătorit, purta barbă şi avea o viaţă foarte curată. Părintele Paisie, când 1-a 
văzut că vine la Cozancea iarna, desculţ şi se roagă aşa de mult cu metanii şi cu lacrimi, 1-a 
luat ucenic la chilia lui din poiană. Toată ziua şi noaptea se ruga bătrânul şi făcea mii de 
metanii, iar când se închina la icoana Maicii Domnului curgeau multe lacrimi din ochii lui. 
Apoi s-a îmbolnăvit şi 1-a îngrijit Părintele Paisie până s-a dus la Domnul. 

Mai târziu s-a îmbolnăvit la Cozancea şi ierodiaconul Nicon Drăguleanul, care cânta 
foarte frumos şi avea viaţă deosebită. Şi pe el 1-a îngrijit Părintele cu multă dragoste. Seara, 
înainte de a muri, 1-a vizitat Părintele Paisie, iar ierodiaconul Nicon i-a zis: "Părinte Paisie, să 
vii dimineaţa la ora 8 la mine să cântăm împreună Aliluia!". Când s-a dus dimineaţa, i-a spus: 
"De acum mă duc la Domnul să cânt împreună cu îngerii Aliluia!". Şi şi-a dat duhul în 
mâinile lui Dumnezeu. 

îmi aduc aminte că împreună cu Părintele Paisie am făcut un legământ amândoi. Era în 
primăvara anului 1935. Eu venisem din armată într-o permisie pe acasă. Apoi am trecut şi pe 
la Părintele Paisie la schitul Cozancea. La întoarcere m-a petrecut Părintele până într-o poiană 
din marginea pădurii. Era o zi de primăvară cu soare, cântau cucii şi câmpul era înflorit. 

- Frate Costică - m-a întrebat Părintele Paisie - nu ai vrea să vii la Cozancea, după ce 
te liberezi de armată? 

- Nu, prea Cuvioase Părinte - i-am răspuns. Eu aş vrea să rămân la Sihăstria. Acolo m- 
am dus de la început, acolo au murit fraţii mei Vasile şi Gherasim, acolo este munte şi-i mai 
multă linişte... 

- Atunci, hai să facem un legământ - a spus Părintele. Şi după ce am făcut amândoi trei 
închinăciuni, am stat în genunchi, iar Părintele Paisie a spus această rugăciune: "Doamne dacă 
este voia Ta, vreau, dacă moare fratele acesta înaintea mea, să fiu eu la capul lui; iar dacă mor 
eu, să fie el la capul meu ... ! 

- Amin! Apoi sărutându-i mâna, am luat blagoslovenie şi aşa ne- am despărţit. Părintele 
s-a întors înapoi, iar eu m-am dus la Sihăstria şi apoi la regiment. 

Mi-aduc aminte că tot cu sfatul Părintelui Paisie am primit să fiu stareţ la Mănăstirea 
Sihăstria. Şi iată cum a fost: Era în vara anului 1942. Mănăstirea noastră era arsă după 
incendiul din 1940, o mare parte din părinţi s-au dus la Mănăstirea Neamţ, că aici nu mai erau 
chilii, iar stareţul nostru Ioanichie Moroi era bătrân şi bolnav în pat şi nu mai putea conduce 
mănăstirea. 

Atunci părinţii din consiliu au luat aprobare de la Mănăstirea Neamţ să aleagă alt 
stareţ. Stareţul nostru, Ioanichie, le-a zis: "Puneţi egumen în locul meu pe Cleopa de la oi, că 
este băiat bun şi ascultător!". Ei însă nu mi-au spus nimic. într-o zi, pe când eu tundeam oile 
pe muntele Tăciunele, am văzut că vin la mine toţi părinţii din consiliu, în frunte cu 
duhovnicii Casian Cojoc şi Calistrat Bobu. Unul dintre părinţi mi-a zis: "Părinte Cleopa, a 
venit vremea ca pe timpul lui David, să laşi oile cele necuvântătoare şi să păstoreşti pe cele 
cuvântătoare! Iată, mănăstirea este arsă, stareţul nostru este orb şi bolnav, călugării se 
risipesc... Vină şi ajută la refacerea mănăstirii. Te vrem toţi, te cheamă şi Părintele stareţ 
Ioanichie, care ne-a crescut pe toţi că el nu mai poate ..." 

Eu, văzând că nu este altă scăpare, le-am zis : Mă rog Părinţilor, mai lăsaţi-mă să mă 
rog lui Dumnezeu şi să mă gândesc o lună de zile, că sunt tânăr şi nu ştiu ce să fac. Părinţii m- 
au lăsat o lună de zile să mă mai gândesc. Dar eu îndată am scris lui Părintele Paisie de la 
Cozancea, bunul meu sfetnic din tinereţe, şi l-am întrebat: 

Ce să fac, Părinte Paisie, că sunt la o mare şi grea încercare în viaţă? Să primesc 
stareţia Sihăstriei, sau să rămân în continuare la oi? După vreo zece zile îmi scrie Părintele 
Paisie aceste cuvinte pe care nu le uit toată viaţa: 

- Dragul tatei, de la mine păcătosul să fii ca cum n-ai da şi ca cum n-ai lua! Nu te 
bucura când te-or pune stareţ şi nu te supăra când te-or scoate din stareţie! Atunci eu, lăsând 
oile, mi-am luat cojocul, am coborât în mănăstire şi am fost numit locţiitor de stareţ. 

In anul 1947 Părintele Paisie a fost hirotonit diacon şi preot. Apoi a fost egumen la 
Cozancea şase luni. Dar ivindu-se unele neînţelegeri în obşte, Părintele a cerut să fie primit în 
obştea Mănăstirii Sihăstria, după 27 de ani cât s-a nevoit la schitul Cozancea. Eu m-am dus la 
Iaşi cu cererea lui şi i-am prezentat-o episcopului vicar Valeriu Moglan. Mi-a aprobat-o 
imediat, căci ţinea mult la Sihăstria. Pe urmă a venit şi Părintele Paisie. I-am dat o chilie 
aproape de biserică şi l-am numit duhovnicul întregii obşti. Spovedea zi şi noapte şi călugări 
şi mireni. Lumea îi zicea "Pustnicul", "Unde este pustnicul?" "Mergem la pustnicul de la 
Sihăstria!". Nu avea timp nici să mănânce. 

La 30 august 1949, eu am fost transferat de la Sihăstria cu 30 de călugări la mănăstirea 
Slatina, cu ordinul Patriarhului Iustinian să reorganizăm această vestită ctitorie a lui 
Alexandru Lăpuşneanu, pe care autorităţile voiau s-o transforme în spital cum mai fusese în 
timpul primului război mondial. Atunci l-am luat cu noi şi pe Părintele Paisie Olaru. A stat la 
Slatina cam patru ani. Se ocupa numai cu duhovnicia. Permanent spovedea călugări şi mireni. 
I-am dat două chilii alături de paraclisul Mitropolitului Veniamin Costachi. Nu avea timp nici 
să mănânce. De acolo s-a dus câteva luni şi la schitul Rarău, care depindea tot de Slatina. 

Aceasta era viaţa şi nevoinţa Părintelui Paisie. Muncea şi se ostenea pe ascuns. Nimeni 
nu ştia cât şi cum se roagă, cât şi cum posteşte, ce lucrează şi ce taină are. Era plin de 
smerenie, de blândeţe şi de dragoste. Plângea cu cel care plânge şi se bucura cu cel care se 
bucura. Nu ţinea la haine bune, la bani, la nimic şi fugea de cinste, de lauda, de multa vorbire, 
de clevetire şi de oameni mari. 

Părintele Paisie ne-a crescut şi ne-a fost sfetnic şi Părinte duhovnicesc în Cozancea la 
cei cinci fraţi care am plecat în mănăstire. Fără sfinţia sa noi poate nu mergeam nici unul la 
călugărie. Iar după ce am venit la Sihăstria şi cât am stat împreună la Slatina, Părintele Paisie 
mi-a fost duhovnic. Eu mă spovedeam la el şi el la mine şi tot ce aveam mai de taină mă 
sfătuiam cu dânsul şi eram foarte mulţumit că 1-a adus Maica Domnului la Sihăstria. 

In anul 1951, mi-aduc aminte că Patriarhul Justinian a hotărât să mă duc stareţ la 
Mănăstirea Neamţ cu 100 de călugări, 70 de la Slatina şi 30 de la Sihăstria, ca să înnoiască 
viaţa duhovnicească de acolo. Atunci eu m-am tulburat de aceasta şi nu ştiam ce să fac. Dar 
mi-am adus aminte de sfatul marelui Părinte Vichentie Mălău de la Agapia, pe care l-am avut 
şi un timp duhovnic când eram în armată, că îmi spunea aşa: "Măi băiete, când vei da de 
necazuri mari, să posteşti trei zile şi să te rogi cu lacrimi şi Dumnezeu te va învăţa ce să 
faci!". Deci m-am închis într-o chilie la stareţie şi nu ştia nimeni de mine, numai ucenicul 
meu, Serapion. Toţi părinţii din mănăstire ştiau că sunt dus la Patriarhie. Am postit şapte zile, 
de luni până Duminică. După câteva zile de post, noaptea, cum stăteam pe scaun şi parcă 
aţipisem, am văzut o lumina cerească în jurul icoanei Maicii Domnului din perete. Apoi 
Maica Domnului mi-a grăit din icoana şi mi-a zis: "Nu te intrista pentru tulburările de la 
Mănăstirea Neamţ, că le voi linişti ! Dar să nu fii întru digamie..." adică să nu fiu în îndoială. 
Că un gând îmi spunea să mă duc la Neamţ şi alt gând îmi spunea să mă duc în pustie. Că 
veneau unii călugări de la Neamţ şi-mi spuneau: "Vină, Părinte Cleopa, la noi că te ajutam să 
îndreptezi viaţa duhovnicească de aici!" Iar alţii îmi spuneau: "Nu te duce la Mănăstirea 
Neamţ, că acolo este greu şi nu vei putea pune rânduială ca la Slatina... " 

Atunci m-am dus îndată la Părintele Paisie şi după ce m-am spovedit, i-am spus tot ce 
am auzit şi am văzut la icoana Maicii Domnului din chilie, iar el mi-a zis: Poate este un semn 
dumnezeiesc. Dar nu mai spune deocamdată nimănui vedenia aceasta. Acum pregăteşte-te şi 
mâine să te împărtăşeşti şi de-o fi de la Dumnezeu să vă ducă la Mănăstirea Neamţ, Maica 
Domnului o să vă ajute; iar de nu va fi voia Lui, o să rămâneţi pe loc... " 

A două zi, după ce m-am împărtăşit, am primit veste din Bucureşti că Patriarhul s-a 
sfătuit cu mai mulţi şi a hotărât să rămână lucrurile pe loc. Aşa, cu rugăciunile Maicii 
Domnului şi cu binecuvântarea duhovnicului, s-au liniştit toate. 

Părintele Paisie a stat la Mănăstirea Slatina din anul 1949 până primăvara anului 1953, 
când, s-a retras din nou la Sihăstria, unde avea mai multă linişte sufletească. El a vrut să vină 
la Sihăstria încă înainte de a intra eu în mănăstire, că îi plăcea locul acesta retras de lume, mai 
ales la Sihla unde s-a nevoit Sfânta Teodora. 

Părintele Paisie a fost sfetnicul meu cel mai bun în viaţa de când eram copil şi până 
când s-a dus la Domnul, în toamna anului 1990. Oricând aveam câte un necaz sau eram la o 
grea încercare în viaţa, mă duceam la chilia lui şi îi ceream sfatul, sau în scris îl întrebam ce să 
fac şi el îmi trimitea câteva rânduri şi urmam cuvântul lui. Că cine nu ascultă de duhovnic, nu 
ascultă nici de Dumnezeu. 

Aşa era Părintele Paisie: smerit, tăcut, blând, înţelept la cuvânt, foarte milostiv şi 
iubitor de aproapele. întotdeauna caută pacea cu toţi şi iubea liniştea. Nu-i plăcea să trăiască 
între mulţi şi îşi ascundea viaţa şi nevoinţă. Nimeni nu ştia cum se roagă în chilie, ce lucrare 
are mintea şi inima lui, cât sta la masa şi cât se odihneşte. Pe lângă linişte, iubea mult şi fiii 
săi duhovniceşti pe care îi primea la spovedanie la orice oră din zi şi din noapte şi purta mare 
grija de mântuirea lor. El nu era prea aspru la canoane, că ţinea cont de aşezarea sufletească a 
fiecăruia, şi era blând cu toţi, precum spune Sfântul Efrem Şirul că "chipul aducerii la 
pocăinţă este numai al blândeţii". Cu iertarea, cu răbdarea şi blândeţea lui, a câştigat multe mii 
de suflete, jertfindu-se pe sine pentru alţii. Uneori bătrânul dădea şi acest sfat, cum ne învaţă 
însuşi Domnul nostru Iisus Hristos: "Cel ce va răbda până la sfârşit, acela se va mântui". Ori, 
Părintele Paisie a răbdat toate ispitele şi necazurile vieţii pământeşti până la sfârşit, mai ales 
ultimii cinci ani de orbire, de surzire şi suferinţă la pat până când şi-a dat sufletul în mâinile 
lui Hristos. 

Noi ca fii duhovniceşti ai Părintelui Paisie, care ne-a crescut şi ne-a format în şcoală 
fricii şi iubirii de Dumnezeu, suntem datori să ne rugăm pentru sufletul lui, ca să-1 odihnească 
în ceata drepţilor din Ceruri şi să nu uităm că şi noi mâine ne vom duce dincolo, să dăm 
socoteală ce-am făcut bun sau rău pe pământ. 

SCRISORI ŞI 
ÎNVĂŢĂTURI DUHOVNICEŞTI 

a. Scrisori adresate de Părintele Paisie Arhimandritului Victorin stareţul Mănăstirii 
Sihăstria 

Prea cuvioase Părinte Stareţ, 

Vă felicit pentru ziua de Anul Nou 1982, ziua numelui de botez a Sfântului Vasile cel 
Mare. 

Mulţi ani cu pace, sănătate şi spor în toate cele de folos, atât trupeşte, cât şi 
duhovniceşte. 

M-am bucurat de venirea Prea Cuviosiei Voastre la Sihla, pentru dragostea ce-o aveţi 
şi pentru grija ce ne purtaţi. M-am bucurat de unele progrese în gospodărie. M-am bucurat de 
pacea ce cu îngăduinţa şi răbdarea Prea Cuviosiei Voastre se păstrează în Sfânta Mănăstire 
Sihăstria. M-am bucurat că sunteţi apropiat de inimile şi sufletele celor ce cu darul lui 
Dumnezeu îi conduceţi. încă m-aş bucura să aud că sunteţi în unire cu toţi şi că nu aveţi nici 
un potrivnic. 

M-aş bucura să aud că aveţi mila de cei bolnavi, că-i credeţi şi că nu-i trimiteţi la 
mama lor. Pentru ca mama lor sunteţi Prea Cuvioşia voastră. 

M-aş bucura să aud că tot ce făgăduim la călugărie, adică "doresc viaţă pustnicească", 
biserica, curăţenia şi ascultarea trebuie să şi împlinim. Ascultarea o fac fraţii, dar mai mult 
siliţi, nu tocmai din dragoste. Ascultarea fără rugăciune este o ocupaţie pe care o au şi mirenii. 
Dar mai ales biserica, curăţenia şi dorinţa pentru mântuirea sufletelor să le urmaţi, să le 
impuneţi la toţi. Că "mare se va chema cel ce va întoarce un suflet rătăcit". 

M-aş bucura, că pe, lângă ascultare, să găsiţi un suflet care îi place liniştea şi are 
nevoie de linişte. Nu să i se impună, ci să o caute, să o dorească; nu să se odihnească, ci să se 
nevoiască. 

M-aş bucura să aud că toţi fraţii se nevoiesc, merg la biserică, la pravilă (rugăciune şi 
canon) şi se întrec cântând la strană şi că părinţii cântăreţi sunt binevoitori. M-aş bucura să 
aud că doreşte vre-un Părinte să se liniştească la poiana din "Piciorul Crucii". Poate ar trebui 
să propuneţi care doreşte să se liniştească, sau să le daţi canon celor bolnavi, sau celor ce nu le 
place ascultarea şi biserica. 

în sfârşit, ar trebui să-mi văd de păcatele mele şi să zic iertaţi-mă pe mine păcătosul. 
Paisie 



Prea Cuvioase Părinte Stareţ, 

Bunul Dumnezeu să va dea sănătate şi putere de muncă, ca să puteţi scoate la bun 
sfârşit toate câte aţi început şi cele, ce încă aveţi încă în plan să începeţi. 

Ne bucurăm că aveţi în vedere şi de Sihlişoara noastră, că după plecarea Părintelui 
Chirii mai mult vă interesaţi cu gospodăria, mai ales drumul era necesar. Acum s-a făcut bun 
de mers şi cu piciorul şi cu maşina, tot cu blagoslovenia P. C. Voastre. S-a reparat fântâna de 
la poartă, care era degradată. Acum mai mare dragul să intri pe poartă. 
Seamănă a vieţui oameni gospodari. 

Biserica cu slujba merge bine în toate rânduielile. Părinţii şi fraţii de aici îşi fac 
datoria, după cum ştiţi... 

Şi dacă acest scris nu este potrivit, îl vom drege cu altă ocazie, cu duhul blândeţilor. 

Blagosloviţi şi mă iertaţi. 

Paisie păcătosul 

Prea Cuvioase Părinte Stareţ Victorin, 

Cu ajutorul lui Dumnezeu am făcut trei paşi în acest sfânt şi mare Post. Suntem 
binişor. Asemenea vă dorim şi P. C. voastre şi la întregul sobor al Sfintei Mănăstiri Sihăstria. 
Cu regret că am auzit ca P C. Voastră sunteţi puţin bolnav. 

Iubite Părinte, potriveşte aşa, ca să nu vă grăbiţi nici prea, prea şi nici foarte, foarte. 

Noi cu toţii va pomenim la nevrednicile noastre rugăciuni. 

Să vă ajute Domnul să puteţi duce cu drag ascultarea până la sfârşit şi sfârşitul să fie 
bun. 

Iertaţi şi nu ne uitaţi. 

Paisie 

Prea Cuvioase Părinte Stareţ, 

Va mulţumim pentru toată dragostea ce aţi arătat faţă de noi păcătoşii. încă o dată vă 
cerem iertare pentru toate şi iarăşi vă zic la tot întregul sobor post uşor şi să ne întâlnim la uşa 
Raiului. 

Paisie 

Urare de Crăciun a Părintelui Paisie Olaru din Schitul Sihla, către obştea Mănăstirii 
Sihăstria : 

"Slava întru cei de sus lui Dumnezeu şi pe pământ pace" şi în Sihlişoara noastră şi 
Sihăstria şi în sufletele noastre pace! 



b. Din scrisorile Părintelui Paisie către ucenicii sai călugări şi mireni. 

Trei scrisori de răspuns adresate monahiei Irina Iordache din Mănăstirea Văratec care 
s-a nevoit mai mulţi ani la Locurile Sfinte. 
M. Sihăstria, decembrie, 1973 



Iubitoare de Hristos, Irina, 

Vă mulţumesc pentru darurile trimise şi Dumnezeu să vă răsplătească dragostea. Din 
partea noastră aveţi toată blagoslovenia să rămâneţi şi mai departe la Locurile Sfinte şi să vă 
supuneţi celor ce, pentru Domnul, vă au în grijă. Sunteţi dezlegate de toate cele ce aveţi de 
datorie. Să mă iertaţi, că în ultimul timp, mi-a slăbit vederea aproape de tot. Pomeniţi-ne şi pe 
noi la sfintele slujbe de la Locurile Sfinte! Să ai grijă să fii supusă şi să depinzi de un 
duhovnic care să fie după Dumnezeu, să răspundă de suflet. Dumnezeu să vă ajute la toţi cei 
ce v-aţi învrednicit să ajungeţi acolo, unde noi numai cu gândul mergem! Cu dragoste, al 
Sfinţiei tale duhovnic ce nu te poate uita. 

Paisie 

M. Sihăstria, 26 martie, 1976 

Iubitoare de Hristos, fiică şi maică Irina, 

Dorinţa noastră ca, atât duhovniceşte, cât şi trupeşte, aceste scurte şi umilite rânduri să 
vă găsească în cele mai fericite momente. Cu mare greutate am putut să vă scriu aceste 
rânduri, dar ştiind că dragostea toate le poate, le-am scris. 

Dragul tătucuţei, aurul este tot aur, ori unde l-ai arunca. El este tot aur, iar arama este 
tot arama. Credinţa curată şi adevărată, ori în ce loc ar fi ea, este şi se crede a fi adevărată. 
Aşadar, să vă nevoiţi şi să vă siliţi a vă păstra ca aurul curat. 

Din partea noastră vă dorim să vă păstraţi măcar aşa, ca în ziua când aţi pus piciorul pe 
acel pământ sfânt. Mai avem încă o dorinţă, că dacă nu se va putea să ne mai întâlnim aici, să 
ne întâlnim, acolo sus în Patria Stăpânului nostru, Domnul Iisus Hristos. Amin. 

Cu drag, al tău Părinte, 

Paisie 

P.S. Iartă-mă că sunt aproape orb. Pomeniţi-mă ca să-mi îngăduie Dumnezeu atât cât 
să mă pot purta, dacă se poate. Dar fie voia Domnului! 
Schitul Sihla, 23 aprilie, 1983 



Maicilor Irina şi Paisia, 

Fiind ocupat cu lucruri omeneşti, nu am putut a răspunde îndată. Dar citind acatistul 
Sfintei Maicii noastre Teodora de la Sihla, vă mulţumesc pentru dragostea ce aţi avut şi v-aţi 
ostenit de l-aţi scris aşa frumos. 

Dumnezeu să vă răsplătească şi, cu rugăciunile Sfintei Teodora, să vă ajute să petreceţi 
această viaţă trecătoare cu răbdare şi iar cu răbdare şi cu dragoste să răbdaţi toate cele ce le 
rânduieşte Domnul pentru mântuirea noastră. 

Crucea pe cât este de grea, pe atât de răsplătită este cu bucuria veşnică şi fericită. 

Aşteptăm Sfânta înviere cu pace şi cu bucurii duhovniceşti. 

Am primit pachetul şi cartea pentru care vă mulţumim. 

Să ne întâlnim unde va rândui Domnul ! 

Cu toată duhovnicească dragoste, al frăţiilor voastre Părinte şi duhovnic. 

Paisie 



Patru scrisori adresate unor fiice duhovniceşti din obştea Sfintei Mănăstiri Agapia, 
scrise din Schitul Sihla şi din Mănăstirea Sihăstria. 



Iubitoare de Hristos, fiică şi soră Georgeta, 

Având ocazie, vă trimit câteva rânduri, prin care aş vrea să vă mai împrospătez şi să vă 
asigur sfânta mântuire. 

Dragul tatei, răbdare, răbdare, răbdare. Dar răbdare, nu cu noduri; ci răbdare şi 
îndelungă răbdare cu dragoste. Că dacă ai dragoste, dragostea le rabdă pe toate pentru 
Domnul, pentru mântuirea ta. Să nu zici că această ascultare îmi este dată ca o pedeapsă, fie 
ea şi pedeapsă, sau ca o răzbunare. Dar să ştii că şi sfinţii au pătimit, dar dacă au pătimit cu 
dragoste, s-au încununat. 

Aşadar, scopul se întreabă. Pentru ce faci un lucru? Vrei să câştigi ceva lucruri sau 
bani? Nu! Ci, vrei să te mântuieşti. Atunci sigur te mântuieşti, dacă ai răbdare. Ştiu, că am 
gustat şi eu din toate câte oleacă. Ştiu, că mai multă răbdare îi trebuie celui ce face bine, căci 

pe cine fericeşte Domnul mai mult? Iată ce zice: "Că am fost flămând şi bolnav şi m-aţi 
îngrijit". Asta o cere Domnul la dreapta judecată! 

Aşadar, din partea mea îţi doresc să fii sănătoasă, să faci ascultare, dar să o faci cu 
dragoste. Că dacă o vei face cu dragoste, ai plată de la Domnul şi treaba iese bine... 

N-am avut ocazie să ştiu dacă te-ai mărturisit, că trebuia de două ori să te împărtăşeşti 
în post. Iar cu mărturisirea, mai des. Nu îndelungă, că te iau ispitele înainte şi o păţeşti. Să te 
mărturiseşti la un duhovnic care te ascultă şi te crede. Să nu te jelui la toate, că nu te foloseşti. 
Să stai la obşte să nu te ademenească careva, că se iveşte ura şi ambiţia. Să nu ai încredere în 
oricine, că nu ştii cum scapi o vorbă şi atunci ai de lucru. Să te împaci cu maicile, să le iubeşti 
ca să te iubească şi dacă te necăjeşte cineva să rabzi cu dragoste. De ele atârnă mântuirea ta. 

Eu sunt sănătos şi în pace cu toţi. M-am împărtăşit de două ori şi acum încă odată. 

Să ştie Maica Stareţa în ce stare te găseşti. Dacă ai vreo nemulţumire, spune-o la 
duhovnic şi el va face cunoscut maicii stareţe. 

Aşadar, dacă vei fi mulţumită, Dumnezeu îţi va da sănătate şi putere să rabzi toate... 

Din partea mea, eu vă pomenesc pe toate trei, să va dea Domnul răbdare. Pomeniţi-mă 
şi pe mine la sfintele rugăciuni... 

Paisie 



Iubitoare de Hristos, Gorgonie, 

Cu ocazia venirii sorei Domnica, îţi trimit câteva rânduri. 

Eu, cu ajutorul lui Dumnezeu, am împlinit suma de ani. După cum ştii, cu sănătatea nu 
sunt vrednic să mulţumesc lui Dumnezeu. Sunt în pace cu îngeraşii (?) şi toate merg după voia 
Domnului. Aşadar, să mulţumim Lui pentru toate, să ne dea Domnul răbdare. 

Am auzit că sunteţi cam bolnave, pentru că v-aţi supărat că a sporit obştea la bolniţă. 

Dragul meu, să te rogi lui Dumnezeu să-ţi dea răbdare şi să crezi că Dumnezeu 
rânduieşte toate pentru mântuirea noastră !. Asta este crucea mântuirii frăţiei tale. Să ştii că 
maica Paraschiva se roagă să puteţi duce crucea, până la Golgota sus. 

Să nu te superi pe mine că am zis să-ţi sporească obştea. Numai să-ţi prisosească 
răbdarea, să fii sănătoasă şi să poţi ajuta şi altora. Să citeşti acatistul Sfintei Paraschiva. 

Să le iubeşti (pe cele bolnave), să le citeşti şi să le cânţi şi dacă îţi mai cade încă una, 
să o primeşti cu toată dragostea, căci aşa vom câştiga un colţişor de Rai. Cu mărturisirea 
sinceră şi deasă vei reuşi. 

Doamne ajuta ! 

Paisie, fostul tău Părinte şi duhovnic 

P.S. Maică Gorgonia, cea mai mare fapta bună este a îngriji de cei bolnavi! P(aisie) 

Hristos S-a înălţat, Gorgonie, 



M-am bucurat când am auzit că ai de lucru! Să te bucuri şi frăţia ta, că aşa spune 
Mântuitorul: "Mai bine este a da, decât a lua". Mai bine este a ajuta, decât a cere ajutor de la 
alţii! 

Să fii sănătoasă să poţi face bine cât de mult! Mai cruţă-te ! Fă ascultare cât poţi, că şi 
eu aş face, dar nu mai pot... Cât despre mine, mă simt bine. Nu sunt vrednic să mulţumesc lui 
Dumnezeu! Pe lângă ascultarea pe care o ai, îţi mai dau şi eu o ascultare. Să ai grija de 
mieluşelul acesta (?), că nu cere mâncare, nici apa! 

P(aisie) 

Iubitoare de Hristos, fiică, soră şi maică Gorgonie, 

Să nu te grăbeşti să vii la noi îndată, să nu cumva să pierzi plata, că am auzit despre 
maica Paraschiva că este căzută la pat aşa că ar fi bine să fii cu grijă, să o ajuţi până la sfârşit, 
să ai milă de ea, că mâinile ei sunt sfinte, că a scris frumos şi mult a învăţat şi pe alţii. 

Să o pregăteşti să se poată împărtăşi şi să vă pregătiţi şi voi pentru Sfânta 
împărtăşanie, la sfinţii Apostoli. Postiţi de la Duminica Mare o săptămână. 

Eu m-am împărtăşit, sunt bine, am pace cu toţi... 

Ascultarea este scară la cer. Să faci ascultare cu dragoste, nu de silă, ci din milă. Să ai 
milă de bolnavi şi Dumnezeu va avea milă şi de noi. 

Doamne ajuta, că Hristos a inviat şi pe noi ne va învia! 

Paisie 

Pe verso aceste scrisori nedatate, Părintele Paisie îşi evoca în câteva cuvânte, pe iubita 
sa mamă care 1-a născut, scriind următoarele: 

Pe mămuca mea o chema Ecaterina. Parcă o văd cu ochii minţii cum în braţe mă ţinea 
şi ma învaţă de ale credinţei. Draga mea, mămuca mea! Că nu-i mai scump pe acest pământ, 
decât numele de mama! Ea pe mine m-a născut şi m-a crescut până să-mi dau seama. Ar 
trebui să o iubesc mai mult şi să o pomenesc mereu şi pentru sufletul ei scump să mă rog lui 
Dumnezeu. 

P(aisie) 



O scrisoare de răspuns către ucenicile din Mănăstirea Agapia : 

Adevărat a înviat Domnul ! 

Am primit dragostea frăţiilor voastre. Vă mulţumesc. Pentru toate câte aţi scris, nu este 
alt leac decât numai răbdare cât de multă, mărturisire cât mai deasă şi căutaţi-vă pacea. Aveţi 
frica lui Dumnezeu şi, pe cât puteţi, rugaţi-vă mereu, cât cu cuvântul, cât cu gândul şi cu 
"Doamne, nu ne lăsa!" 

Noi, cu darul lui Dumnezeu, nu vă uităm. Să ne întâlnim la uşa Raiului ! 

Cu toată dragostea, 

Paisie 



O alta scrisoare de mângâiere către una din ucenicile sale din Mănăstirea Agapia: 



Maica Mihaela, 

... Să te laşi în mâna Domnului, ca lutul în mâna olarului. Olarul, când vrea să facă o 
oală mai de preţ, o dă de două-trei ori prin foc, o căleşte şi o ciupeşte până se face după 
plăcerea lui. Aşa şi frăţia ta, nu vei pleca (la Domnul) până ce nu vei fi gata. Nu va mai fi 
nevoie de oarecare pregătire mai sigură. Până atunci să fii liniştită şi spune-i maicii 
Magdalena, dacă doreşte mantie, să facă canonul frăţiei tale, 600 de închinăciuni şi 100 de 
metanii. Iar frăţia ta să faci închinăciuni cât de mici, pe cât poţi, că de la cel bolnav nu cere 
Domnul canon, ci să rabde boala cu mulţumire, fără de cârtire. 

Aşadar, să fii în pace, să nu te oboseşti, şi când şi unde va fi voia lui Dumnezeu, ne 
vom vedea. Apa trece şi pietrele rămân. Ispitele vin şi se înlocuiesc unele pe altele până la 
ultima răsuflare. 

Şi după ce vom trece noi dincolo, nici în urma n-o să ne uităm. 

Acolo e lumină lină, luna e întotdeauna plină, 

Soarele niciodată nu asfinţeşte, iar clima nu se răceşte. 

Păsările-acolo cântă frumos şi laudă pe Domnul Hristos. 

îngerii neîncetat slavoslovesc, cântând slavă împăratului ceresc. 

Iar Măicuţa Domnului stă de-a dreapta Fiului. 

Acolo să dorim să fim, în vecii vecilor. 

Amin ! 

Iar până atunci trebuie răbdare, cât putem duce în spinare! 

Paisie 



Scrisoare, adresata altei ucenice din Mănăstirea Agapia, aflatî în suferinţă la spital. 



Maica Magdalena, 

Am primit această scumpă scrisoare de la sora frăţiei tale şi fiica mea duhovnicească 
Mihaiela. Această scrisoare citind, mi-a răscolit inima şi amintirea anilor trecuţi, prin pribegia 
acestui veac cu multe feluri de ispite şi prefaceri. 

Da, îmi amintesc: cum amândouă veneaţi şi cu multă dragoste în Hristos spuneaţi că 
ne-am legat, Părinte, să ne ajutăm una pe alta până la sfârşit! Şi eu v-am blagoslovit "aşa să 
fie!". 

Nu v-am uitat şi doresc să fiţi cuminţi, sănătoase şi ascultătoare. Iar dacă Domnul vă 
iubeşte şi vă rânduieşte câte oleacă de încercare, adică boală, să vă dea Domnul răbdare cu 
dragoste, că prin răbdare se câştigă Raiul... 

Nu te supăra că ţi-a rămas canonul, căci canonul bolnavului este patul. Patul 
bolnavului este blagoslovit şi sfinţit prin răbdare. Nu uita că Domnul, pe cine iubeşte, îl 
încearcă, că mai mult să fie aproape de El. 

Să ne bucurăm şi să mulţumim bunului şi induratului Dumnezeu pentru toate. De frica 
bolii şi a altor încercări "nu ne vom teme, nici ne vom tulbura, căci cu noi este Dumnezeu!". 

Totdeauna să fiţi cu gândul la biserică, că, acum se cântă Heruvicul; acum se cântă 
Axionul şi, frăţia ta intonează în minte "Care pe heruvimi..." şi Cuvine-se cu adevărat 

Aşadar, să fii sănătoasă. 

Paisie D(uhovnicul) 



O scrisoare din ultimii ani de suferinţă ai Părintelui Paisie către ucenicii săi de la 
Schitul Sihla, intitulată: 



în amintirea fostului duhhovnic Paisie de la Sihla, 

Aflaţi că sunt în Sihăstria, la sfânta Mănăstire, de la naşterea Domnului. Sunt încă la 
examenul încercării suferinţelor. Cred că aţi auzit. Prin mila lui Dumnezeu şi rugăciunile 
Maicii Domnului am ajuns până la voi. După părerea unora, merg spre bine încet. Slăvit să fie 
Domnul pentru toate! 

Stau ca acasă la mine. Am de toate, nu sunt vrednic. Am la dispoziţie şi slujba 
bisericii, în toată ziua o ascult. 

Vă rog să fiţi liniştiţi. Faceţi ascultare, daţi slavă lui Dumnezeu şi sănătate. 

încă nu este voie să primesc (pe nimeni). 

Ultima scrisoare a Părintelui Paisie scrisă cu doi ani înainte de obştescul său sfârşit şi 
adresată tuturor ucenicilor săi: 

1988 

Sărbători fericite, la mulţi ani cu sănătate şi răbdare, răbdare, răbdare în toate. Răbdare 
în boală, răbdare în ocară, răbdare cu mulţumire, pentru scumpa mântuire! 

Neîncetat să vă rugaţi şi de v-a supărat cineva, să iertaţi. Iar de aţi supărat pe cineva, 
cereţi iertare şi cu drag să faceţi ascultare, căci ascultarea silită, nu este bine primită. 

Si aşa că trece viaţa, vrei, nu vrei, şi mâine, poimâine să ne întâlnim cu toţii, colo sus 
în Rai. 

P(aisie). 



c. Scurte învăţături duhovniceşti ale Părintelui Paisie adresate în scris ucenicilor săi 
din mănăstiri şi sate, 



Sihla, 3.11.1980 

... Dumnezeu pe cine iubeşte, îl ţine aproape de El, ca nu cumva libertatea să-i 
schimbe mintea şi înşelăciunea lumii să-i câştige sufletul. Aşadar, suntem datori să primim cu 
dragoste aceste încercări şi să-i mulţumim lui Dumnezeu pentru toate. 

Să ne rugăm să ne dea Domnul răbdare, că "cel ce va rabdă până în sfârşit, acela se va 
mântui". 

Iar ispitele ce vin, cu voia lui Dumnezeu vin pentru încercare şi pentru a ne ţine pe 
calea smereniei. Numai să cunoaştem slăbiciunea noastră, să ne rugăm şi să cerem ajutor: 
"Doamne, nu ne lăsa în ispite!"... Că vin şi fără voia noastră, de la trup, de la lume şi de la 
diavol. Aşa că, ori de unde vin, noi suntem datori să ne rugăm, strigând: "Doamne, ajută!". 
Insă pentru a ne uşura de ele, este nevoie să ne mărturisim. Aceasta ne duce la smerenie. 
Această rugăciune scurtă ne ajută la toate faptele cele bune, că Domnul a zis: "fără de Mine 
nu puteţi face nimic!". 

Să cerem ajutor de la Domnul şi să ne lăsam în voia Lui... 

Cu toată dragostea, 

Paisie 

Oriunde vei fi, să ai grija şi să-ţi împlineşti datoria. Că făgăduita dată la Botez, ca şi la 
călugărie, este dată înaintea lui Dumnezeu şi ni se va cere în ziua judecăţii. 

- Dragul tatei, lasă- te în grija lui Dumnezeu ! 

- Dacă nu cerem iertare şi nu iertăm, în zadar aşteptăm Pastele! Putem spune că 
suntem egali cu cei ce nu cred în înviere. 

- Să vă păziţi să nu auziţi, nici să vedeţi ale altora slăbiciuni, ci numai şi numai 
păcatele voastre... 

- Dacă vrei să ai pace, să cauţi şi pacea altora... 

- Dragul meu, nu te lăuda că eşti călugăr, nici că eşti ucenicul lui Paisie, că bate la ochi 
şi se vede cât de colo că te mândreşti! 

- Dacă te vei potrivi gândurilor şi nu le vei mărturisi, nu vei ajunge bine. Ia seama ce 
gândeşti, ia seama ce vorbeşti şi ia seama ce faci, că vrăjmaşul nu doarme... 

- Să fiţi cuminţi măcar de azi înainte! 

- Nici odată să nu scoţi la iveală vorbele auzite şi să nu faci răzbunare, că nu-i 
creştineşte. Ci să vezi şi să nu vezi; să auzi şi să nu auzi. Să ceri iertare de la care crezi că i-ai 
supărat şi să ierţi din inima pe toţi, să nu ai vrăjmaş pe nimeni. 

- Curăţeşte-ţi mintea şi inima de toată răutatea. 

- Caută-ţi pacea cu toţi vecinii şi nu pierde legătura cu Domnul şi cu Măicuţa Lui. 

- La supărare şi ispite ai nevoie să te mai descarci la duhovnic, dar numai şi numai de 
boala ta, de slăbiciunea ta să vorbeşti. 

- Caută-ţi pacea şi fii în pace, că toate trec ca apa şi vin altele, că aşa e viaţa. 

- Să fii cuminte şi nu lăsa rugăciunea. 
P(aisie) 

(însemnare pe un bileţel) 

- Să ne rugăm pentru pacea în ţară, pace în casă şi în sufletele noastre. 

- Vă doresc toată pacea sufletească şi un colţişor de Rai. 
Cu dragoste. 

Paisie 



- Nu te avânta la post mult, că trebuie să faci ascultare. 
P(aisie) 

- Zi bodaproste că Maica Domnului este cu noi şi nu lasă rugăciunea. "Certând, 
Domnul m-a certat, dar morţii nu m-a dat". Să ne vedem la a două înviere. 

Paisie 

(O scurtă scrisoare însemnată pe un bileţel şi adresată unei fiice duhovniceşti bolnave 
din Mănăstirea Agapia ). 

- ...Să ai pe mama la dreapta şi moartea la stânga. Mângâie-te cu ele. Când eşti 
fricoasă te mângâie mama, adică rugăciunea; iar când eşti prea voioasă, te mângâie moartea, 
adică lacrimile. Aşa, în toată vremea, aceste două surori îţi vor fi de mare folos. Spor în toate 
cele bune. 

P(aisie) 

( O scurta scrisoare adresată unei fiice duhovniceşti din Bucovina ). 

Domnul să-ţi dea sănătate şi răbdare cu bucurie în boală, căci pe cât trupul se topeşte, 
pe atât sufletul se împuterniceşte şi se curăţeşte de toate păcatele. 

- Deocamdată vă dorim răbdare cu bucurie şi după aceea pace sufletească şi bucurie 
duhovnicească. 

- Să te simţi totdeauna în braţele Maicii Domnului şi vei vedea ce mare pace vei avea. 
Noi suntem încă pe loc şi ne rugăm pentru pacea a toată lumea şi pentru sănătatea 
frăţiei tale... 

Paisie 

( Scrisoare adresata unei călugăriţe bolnave ). 

d. Sfaturi şi cuvinte duhovniceşti ale Părintelui Paisie, adunate şi povestite din 
memoria verbala a ucenicilor 

1. După evenimentele grele din decembrie 1989, auzind bătrânul, a zis: „Aceasta este 
un semn mare că s-a luat pacea de pe pământ. Căci s-a zdrobit capul şarpelui, dar veninul lui a 
rămas şi s-a răspândit în toată lumea prin coada lui". 

2. Fiind secetă mare în vara anului 1990, ucenicii îi spuneau Părintelui Paisie, care 
zăcea la pat: "Nu plouă, Părinte, este secetă mare!". Iar el răspundea: "Să ne rugăm lui 
Dumnezeu cu lacrimi şi să postim, că Domnul are de unde da, dacă are cui da!" 

După ce a început să plouă, ucenicii i-au spus: "Părinte Paisie, plouă afară!". Iar el a 
început a plânge în pat şi a zis ucenicului său de chilie, monahul Gherasim: "Adă-mi şi mie un 
pahar cu apa de ploaie de afară să beau, că cine ştie ale cui sunt lacrimile acestea!" 

3. Odată au venit la bătrânul câţiva călugări din altă mănăstire şi i-au cerut cuvânt de 
mântuire. Iar el, suspinând încet, le-a zis : 

- Prima grijă, să aveţi mintea trează întotdeauna la cele ce aţi făgăduit în faţa lui 
Dumnezeu la călugărie. Apoi să nu vă tulburaţi mintea cu băuturi şi cu mâncăruri alese. Apoi, 
feriţi-vă de vorbirea multă, mai ales de vorbirea şi prietenia cu femei şi umblatul pe drumuri 
fără rost, că ieşirea deasă din mănăstire duce la răceala sufletească. 

4. Ucenicul său de chilie era într-o zi tulburat de unele ispite şi i-a spus aceasta 
Părintelui Paisie. Iar el a răspuns: 

- Cu ce ai supărat pe Domnul şi pe Maica Domnului? Sau poate ai întristat pe cineva, 
ai clevetit sau nu ai făcut ascultare cu dragoste? Că bunul Dumnezeu vede toate şi caută la 
inima. El caută la dragostea şi la mila pe care o avem şi noi faţă de alţii. 

Gândindu-se ucenicul la cuvântele Părintelui, şi-a dat seama că el a supărat pe Domnul 
şi din această cauză au venit aceste ispite grele asupra lui. 

5. Părintele Paisie, zăcând ultimii săi ani în pat, cu un picior rupt, fără vedere, din 
cauza unei duble cataracte la ochi, şi aproape surd, la vârsta lui de peste 90 de ani, ori de câte 
ori avea câte o tulburare sau durere sau mâhnire, el se ruga şi plângea, zicând în taină: "Iar am 
supărat pe Dumnezeu! "Apoi striga încet cu lacrimi: "Iartă-mă, Doamne, că mult Te-am 
supărat! Măicuţa Domnului, nu mă lăsa, că nu mai am nici o putere! încotro s-apuc şi unde să 
mă duc? Te aştept, Iisuse bun, te aştept aici, plângând în drum!... 

Ucenicul văzând durerea Părintelui, plângea şi el de mila lui. Dar bătrânul nu ştia că 
este în chilie. Apoi iar se însenina la faţă, se însemna de trei ori cu Sfânta Cruce, îşi ştergea 
lacrimile cu un prosop şi continua să se roage în taină cu rugăciunea minţii, clătinându-şi uşor 
capul între perne. 

6. A venit odată un stareţ la bătrânul să-i ceara sfat, căci avea câţiva fraţi care îi făceau 
tulburare şi voia să-i pună la canon sau să-i trimită acasă. Auzind aceasta Părintele Paisie, şi-a 
aşezat mâinile cruciş la piept şi, suspinând, i-a zis cu blândeţe: 

- Părinte stareţ, nu aşa! Ci cu pace, cu pace! Că aşa strigăm cu mâinile la cer, când ne 
rugăm la orice ectenie sau cerere. Cu pace, Părinte, că eşti păstor şi păstorul "îşi pune sufletul 
pentru oi". Şi mai bune şi mai slabe, toate sunt din turma Sfinţiei tale, toţi au suflet şi au 
nevoie de mântuire. Apoi de toţi vei da seama în ziua judecăţii! 

Când îi primeşti în mănăstire, încearcă-i cu ascultările dacă sunt buni sau nu. Nu-i 
călugări aşa, şi pe urmă să-i trimiţi în lume. Că vei fi întrebat de fiecare suflet şi de cel mai 
mic frate. Fii cu blândeţe şi cu milă şi caută pacea şi liniştea şi a lor şi a Sfinţiei tale. Mai lasă- 
i la biserică, că toţi trebuie să ne mântuim. Fii cu dragoste şi fă pace acum când poţi, că tare 
este greu la urmă când te mustră conştiinţa şi când nu mai poţi face nimic ! Că timpul trece şi 
nu-1 mai găsim. Mă uit la mine, câtă mustrare de conştiinţă am, dar nu mai am nici o putere să 
mai adun pe cei ce i-am smintit şi i-am supărat. Tare mare durere aduce mustrarea conştiinţei. 
Părinte, să luăm amine că avem mare răspundere de sufletele pe care le-am adunat să se 
mântuiască. Să nu ne judece că nu i-am povăţuit; apoi să ştie de păcat. Că păstorul bun face şi 

oile bune şi le păzeşte de lupi şi le dă Stăpânului sănătoase şi toate la număr. Iar păstorul rău 
şi pe cele bune le face rele! 

7. Prin anul 1986 era bolnav Părintele Nicandru Iordache şi se pregătea de plecare la 
Domnul. Atunci a chemat la chilia lui pe Părintele Paisie să-1 spovedească pentru ultima dată, 
că se afla pe patul de moarte. Ucenicii l-au dus pe Părintele pe sus, până la chilia lui, căci era 
cu piciorul rupt. După ce 1-a mărturisit şi 1-a mângâiat mult, dându-i mare nădejde de 
mântuire, Părintele Nicandru i-a spus cu lacrimi: "Părinte Paisie, ştiu că în curând mă duc la 
Domnul să dau socoteală de tot ce am făcut pe pământ. Dar vă mărturisesc că de nimic nu-mi 
pare mai rău în viaţă, decât de timpul pe care l-am pierdut în zadar, fără nici un folos, în loc să 
mă rog, să-1 slăvesc pe Dumnezeu sau să fac altă faptă bună!" 

După câteva zile a răposat Părintele Nicandru, dar bătrânul mereu amintea fraţilor care 
veneau la el, ultimele cuvânte ale lui, îndemnându-i permanent să nu piardă timpul în zadar. 
Ci, ori să meargă la biserică, ori să se roage, ori să citească vreo carte sfântă, ortodoxă, ori să 
cerceteze pe cei bolnavi, ori să facă milostenie, ori să lucreze cu mâinile cele de nevoie vieţii, 
ori să se odihnească cu măsură, că toate sunt lăsate de Dumnezeu omului, spre mântuire. 

8. Spune ucenicul său de chilie că zilnic îi ducea bătrânului de mâncare la patul său de 
suferinţă, iar el îi cerea mai întâi anaforă, apoi zicea: "Iartă-mă şi Dumnezeu să te ierte, 
Părinte Gherasim!". Apoi rostea în taina rugăciunea de masă şi mânca, gustând câte puţin din 
tot ce i se aducea. Uneori ucenicul îl îndemna să mănânce mai mult ca să se întărească. Iar 
Părintele Paisie răspundea cu glas blând şi smerit: "Ei, Părinte! nu trăim ca să mâncăm, ci 
mâncăm ca să trăim! Căci trebuie să avem întotdeauna conştiinţa şi mintea curată; ca 
rugăciunea noastră să poată ajunge la cer!". 

9. Uneori ucenicul îl găsea pe bătrânul supărat şi plângând şi ăl întreba: 

- Prea cuvioase, de ce sunteţi supărat? Poate v-am întristat cu ceva? Iar Părintele Paisie 
răspundea cu lacrimi pe obraz: 

- Am supărat pe Domnul şi nu am pace sufletească. Căci îmi pierd răbdarea în 
suferinţă şi de aceea plâng... Unde să mă duc? încotro să apuc? Apoi, după puţină tăcere, tot 
bătrânul răspundea: "Nu mă duc, Iisuse bun; ci Te aştept aici în drum!" 

10. Iarăşi spunea ucenicul său de chilie, că dacă îi dădea cineva un pahar de ceai sau 
altceva să guste, Părintele Paisie îi zicea cu mulţumire şi recunoştinţă: 

- Bodaprosti! Vei avea mare plată de la Dumnezeu, că eu nu am nici o putere! 

1 1 . Alteori îl întreba bătrânul pe ucenic: 

- Cât este ceasul? Este şapte? 

- Părinte Paisie, este ziuă afară şi cântă păsările în pădure. Iar el, suspinând, zicea: 
Dragul meu, la mine este tot noapte şi tare greu mai trece timpul! Când vedeam, mă 

luam cu cititul. Dar de când sunt numai la întuneric, nu vă daţi seama câtă răbdare trebuie să 
ai, să stai în pat, să nu poţi merge şi să aştepţi să te poarte alţii! Insă cel mai mult mă mângâi 
cu rugăciunea minţii şi a inimii. Prin ea vorbesc cu Mântuitorul... 

12. Fiind imobilizat la pat, bătrânul avea o frânghie legată de grindă, cu ajutorul căreia 
se sprijinea şi se întorcea, când rămânea singur. Dar, uneori, nu găsea funia şi îl ajuta 
ucenicul, iar el zicea: 

- Maica Domnului te-a trimis să mă ajuţi, că nici metaniile nu ştiu unde sunt... Insă 
faceţi toate cu dragoste, că să aveţi plată la Dumnezeu! 

13. Adeseori veneau la chilia Părintelui Paisie mici grupuri de preoţi, călugări şi maici 
din mănăstiri şi credincioşi, toţi fii duhovniceşti ai bătrânului, dorind să-1 vadă, să ia 
binecuvântare şi să-i ceară un scurt cuvânt de folos. Atunci ucenicul îl întreba: 

- Ce să fac, Părinte Paisie, că au venit la uşa şi plâng, dorind să vă vadă? 

- Dă-le drumul! 

După ce intrau, îi sărutau mâna şi se aşezau în genunchi lângă patul său de suferinţă. 
Unii îşi spuneau numele, alţii îi cereau cuvânt de folos sufletesc, iar călugăriţele şi 
credincioşii se rugau în taină şi lăcrimau. Părintele Paisie, cunoscându-i cu duhul, le dădea 
sfaturi foarte scurte, dar pline de înţelpciune duhovnicească, şi fiecare se silea să urmeze 

întocmai sfatul lui. La urmă, bătrânul lua epitrahilul şi crucea fixată în cui alături de el şi le 
citea pe de rost o rugăciune de sănătate, de mângâiere şi de binecuvântare duhovnicească, care 
îi întărea pe toţi. La urmă le zicea cu blândeţe: 

- Ce să mai vedeţi acum? Osteneală şi durere! Nici nu văd, nici nu aud, nici nu pot 
merge! ... Drum bun! să ne vedem la uşa Raiului! 

- Dar de ce, Părinte, la uşa Raiului şi nu înăuntru? întrebau cei de faţă. 

- Dragii mei, până la uşa este tare greu, răspundea bătrânul, şi începea să plângă ... 
Dacă ajungem noi acolo, strigăm la Maica Domnului: "Uşa milostivirii deschide-o nouă!" şi 
Măicuţa Domnului, cu rugăciunile ei, ne va deschide uşa să intrăm în Rai, căci ea ne ajută 
tuturor la mântuire. De aceea în fiecare, zi suntem datori să-i citim, dimineaţa, Acatistul 
Buneivestiri, şi, seara, Paraclisul, căci este tuturor mamă, acoperământ şi grabnică ajutătoare... 

14. Odată a venit o femeie care se mărturisise la bătrânul şi i-a zis : 

- Părinte Paisie, nu am făcut canonul care mi l-aţi dat la spovedanie. Ce să fac? 

- Sora, ori Raiul, ori iadul! Alege una din două! Fără să-ţi faci canonul de la 
spovedanie, de ce mai veniţi la mine? Duceţi-vă la preotul din sat, spuneţi-i păcatele care mi 
le-aţi spus mie la mărturisire şi faceţi ce vă va spune el, ca numai silitorii vor intra întru 
împărăţia cerului !... 

15. In ultimul an de suferinţă spunea bătrânul ucenicului său că îşi pierde răbdarea şi 
zicea: - Eu tot am spus la toţi : răbdare, răbdare, răbdare în boală, în orice necaz. Dar când 
ajungi să rabzi tu, atunci vezi cât este de greu de răbdat! Şi începea a lăcrima. Apoi zicea: 
bătrâneţea şi durerea, mi-au luat toată puterea! Vino, îngeraşul meu şi mă du la Dumnezeu. Şi 
să vii cu-n ciocănel, să mă desprinzi uşurel de la cap pân' la picioare, să-mi vindeci rana ce 
mă doare ... ! 

16. Spun unii din ucenicii Părintelui Paisie că veneau săptămână la spovedanie, cum 
este rânduiala Mănăstirii Sihăstria, şi îi ziceau: 

- Părinte Paisie, iar am greşit şi n-am împlinit canonul dat la ultima spovedanie, că voi 
pune început bun şi nu voi mai păcătui cu limba, cu gândurile, cu auzul şi cu ochii... 

- Ce faci, frate, cu mărturisirea? răspundea bătrânul cu glas apăsat. Dacă te îmbraci cu 
o haină curată şi te duci între oameni şi nu bagi de seama că te-ai atins de ceva murdar, cum 
poţi să te mai duci între ei, că toţi fug şi râd de tine. Dar în faţa Domnului cum te vei duce, 
ştiind că "nimic necurat nu intră în împărăţia cerurilor?" Ia aminte ce faci, că ziua de mâine 
nu-i dată nimănui ! 

17. Zilnic, când pleca ucenicul de la bătrânul îi zicea : 

- Părinte Paisie, binecuvântaţi şi mă iertaţi, că mă duc la ascultare şi la biserică! 
Iar el zicea cu toată inima: 

- Domnul să-i ierte pe toţi, şi pe cei vii şi pe cei morţi! 

18. Acelaşi ucenic de chilie spune că dacă pleca un călugăr în vreo călătorie, bătrânul 
era cu mare grijă pentru el, să nu i se întâmple vreo primejdie sau ispită pe cale, până auzea că 
s-a întors sănătos la mănăstire. Părintele Paisie cerea fiilor săi duhovniceşti să nu plece la 
drum fără rugăciune şi, atât la plecare, cât şi la întoarcere, să ia binecuvântare de la stareţ şi 
duhonic şi să facă trei metanii la icoana Maicii Domnului, ca să-i acopere de tot răul. 

19. Alteori spunea ucenicilor săi apropiaţi : 

- Tare mă bucur când aud de bine, de pace, şi de dragoste în mănăstire şi tare mă supăr 
când aud de rău! Dacă nu suntem în pace unul cu altul şi nu iertăm, nu-i primit nimic la 
Domnul. Degeaba purtăm haine lungi şi stăm în mănăstire, că Domnul caută la inima, nu la 
faţă! 

20. De multe ori spunea ucenicilor: 

- Tot ce faceţi, să faceţi cu dragoste, ca să aveţi plată pentru toate, că dragostea este 
coroana tuturor faptelor bune! 

21. Când era necăjit şi bolnav şi nu vedea, plângea singur şi zicea: "Fă Doamne cu 
mine ce vrei, numai în iad să nu mă dai, că sunt tare păcătos şi mi-i frică să nu cad cu cei 
păcătoşi în iad!" 

22. Alteori zicea: "Orice faci, să vezi cu ce scop faci şi dacă este bun scopul. Iar dacă 
faci ceva pentru lauda lumii, nu are nici o valoare!" 

23. Odată 1-a întrebat ucenicul sau de chilie: 

- Părinte Paisie, ce datorii are un monah? 
Iar bătrânul i-a răspuns: 

- Are datoria să-şi păzească făgăduinţa pe care a dat-o înaintea lui Hristos şi a 
Sfântului Altar. Adică, ascultare necondiţionată, sărăcie de bunăvoie şi feciorie. Pe lângă 
acestea, călugării trebuie să fie smeriţi, să se roage neîncetat pentru ei şi pentru toată lumea şi 
să aibă sfânta dragoste, de care atârnă toată fapta bună şi care le rabdă pe toate. 

24. Altădată iarăşi a zis bătrânul: 

- Toate patimile şi ispitele călugărilor se nasc din două pricini: din neascultare şi din 
lenevire la rugăciune, la metanii şi post. Din cauza acestor două păcate cădem uşor în toate 
ispitele şi patimile omorâtoare de suflet şi ne pierdem mântuirea. 

- Cum putem scăpa de aceste două grele păcate, 1-a întrebat ucenicul? Iar Părintele 
Paisie i-a răspuns: 

- Neascultarea şi lenevirea, la rugăciune, ca şi toate celelalte patimi, se vindecă prin 
mărturisire curată la duhovnic, prin canon şi prin săvârşirea faptelor bune în locul păcatelor 
care ne stăpânesc! 

25. Altădată iarăşi zicea bătrânul ucenicilor săi: 

- De mare ajutor pe calea mântuirii ne sunt smerită cugetare şi smerenia, care spală 
păcatele. Apoi este trăirea noastră în dragoste creştinească. Căci spune Mântuitorul: "Intru 
aceasta vor cunoaşte toţi ca sunteţi ucenicii Mei, dacă veţi avea dragoste între voi" ( Ioan 13, 
35). 

26. In alta zi iarăşi zicea ucenicilor la chilie: 

- Atât călugării, cât şi mirenii, dacă au pace între ei, adică pacea inimii şi a conştiinţei, 
şi dacă au dragoste, se pot mântui... 

27. Uneori spunea ucenicilor săi: 

- Să nu uităm de moarte că fără de veste vine. Toţi cei care au umblat după slava 
omenească şi s-au amăgit de grijile acestei lumi, la sfârşit s-au căit, dar poate prea târziu... 

28. Adeseori zicea ucenicilor, călugări şi mireni: 

- Să avem frica lui Dumnezeu şi să punem zilnic început bun! Odată m-am întâmplat 
lângă patul de moarte al unui om nepregătit, care se chinuia să moară şi striga la mine: "Nu 
mă lăsa, Părinte Paisie, nu mă lăsa!". Şi căuta să fugă şi striga să-1 ajut şi a murit aşa 
nepregătit. 

29. Când venea câte un ucenic tulburat la bătrânul, îi spunea: 

- Să nu faci tot ce poţi, să nu crezi tot ce auzi şi să nu spui tot ce ştii! ... 

30. Unor fii duhovniceşti care i-au cerut cuvânt de folos, bătrânul le-a răspuns: 

- Să cerem de la Hristos, prin rugăciune, frica de Dumnezeu şi cugetare la moarte. 
Frica de Dumnezeu este începutul înţelepciunii, iar frica de moarte şi de judecată ne păzeşte 
de păcate şi ne îndeamnă la pocăinţă în aceasta viaţa, căci dincolo nu este pocăinţă. 

3 1 . Altor fraţi iarăşi le-a zis: 

- Trebuie să avem pururea înaintea noastră păcatele noastre, ca să nu ne mustre 
conştiinţa, să dobândim lacrimi la rugăciune şi să nu mai greşim. Conştiinţa pomeneşte 
păcatele noastre şi, pomenindu-le, ne smereşte. 

32. Spune ucenicul său de chilie, că uneori Părintele Paisie începea a plânge cu lacrimi 
şi când îl întreba de ce plânge, bătrânul răspundea: "Vin timpuri foarte grele de încercare şi 
suferinţă şi mulţi vor cădea, fiind biruiţi de ispitele veacului celui de pe urmă!". 

33. A venit odată un stareţ de mănăstire la bătrânul şi i-a spus ca a făcut atâta recoltă 
de cereale, că are atâtea vite, că a început atâtea lucrări de construcţii şi înnoire a chiliilor 
pentru vieţuitorii mănăstirii. Iar Părintele Paisie i-a zis: 



49 



Arhimandrit Ioanichie Bălan 

- Părinte stareţ, Dumnezeu nu ne va întreba la judecată câte materii am adunat, câte 
case am construit şi câte vite avem la mănăstire. Ci ne va întreba câte suflete am adunat aici şi 
câţi s-au mântuit din obştea mănăstirii. Altfel, stăm degeaba aici dacă nu ne căutăm de suflet! 

34. Zilnic îl cerceta duhovnicul la chilie pe Părintele Paisie şi îl întreba: 

- Ce mai faci, Părinte Paisie? 

- Dacă mai sunt zile de la Dumnezeu, iată tot aşa mă găseşti. îmi duc crucea şi sunt în 
aşteptarea Mântuitorului! 

35. In altă seară, bătrânul a spus ucenicilor săi: 

- In lume sunt două feluri de animale - domestice şi sălbatice. Cele domestice stau pe 
lângă om, aşteaptă hrană şi se supun omului, iar cele sălbatice, nu. Aşa sunt şi oamenii. Unii 
ascultă de Dumnezeu şi se supun cu bucurie poruncilor Lui; iar alţii se împotrivesc lui 
Dumnezeu şi nu vor să păzească poruncile mântuitoare ale Domnului nostru Iisus Hristos. 
Aşadar, cum este cu animalele sălbatice, aşa şi cu oamenii străini de Dumnezeu. 

36. Altor fii duhovniceşti le-a zis, la plecare. 

- Vă doresc la toţi să trăiţi cât am trăit eu, dar prin ce am trecut eu să nu mai treacă 
nimeni! 

37. Părintele Paisie, stând în chilie la rugăciune, se învrednicise de darul lacrimilor, pe 
care întotdeauna le ascundea de ochii ucenicilor săi. Odată, pe când se ruga cu multe lacrimi, 
a intrat ucenicul lui în chilie fără să-1 simtă bătrânul şi i-a zis: 

- Binecuvântaţi, Părinte Paisie ! Vă doare ceva? 

- Părinte Gherasim, rugaţi-vă pentru mine că sunt bolnav, nu mai văd, nu mai aud, nu 
mai pot merge... Poate mă slobozeşte Dumnezeu!... Aşa ştia bătrânul să-şi tăinuiască nevoinţa 
sa şi darul lacrimilor cu care îl mângâia Dumnezeu, încât nici ucenicul de chilie nu-1 cunoştea 
îndeajuns. 

38. Zăcând în patul său de suferinţă, bătrânul rostea în taină inimii, rugăciunea lui 
Iisus. Apoi, cercetându-1 ucenicul, 1-a întrebat : 

- Părinte Paisie, aveţi nevoie de ceva? 
Iar el, arătându-i metaniile din mâna sa, i-a zis : 

- Părinte Gherasim, mă rog lui Dumnezeu şi Măicuţei Domnului, ca de acum atât mi-a 
mai rămas! 

39. Altă dată 1-a întrebat ucenicul: 

- De câte ori pe zi trebuie să rostim rugăciunea lui Iisus cu închinăciuni? 
Iar bătrânul a răspuns: 

- Eu zic mereu de o sută de ori rugăciunea "Doamne Iisuse Hristoase, Fiul lui 
Dumnezeu, miluieşte-mă pe mine păcătosul"; de o sută de ori " Preasfântă Născătoare de 
Dumnezeu, miluieşte-ne pe noi" ; de o sută de ori zic: "Sfinte Prea Cuvioase Părinte Paisie, 
roagă-te lui Dumnezeu pentru mine păcătosul"; de o sută de ori: "Sfinte Ierarhe Spiridoane, 
roagă-te lui Dumnezeu pentru mine păcătosul"; şi de o sută de ori zic: "Sfântă mironosiţă 
Veronica, roagă-te Mântuitorului Hristos pentru mine păcătosul ". Apoi iarăşi le repet. Mai 
vine la mine cineva, mai citesc o rugăciune la bolnavi, mai spovedesc câte un călugăr, mai 
ascult sfintele slujbe, mai plâng, mai aţipesc oleacă şi tot aşa până când vine Domnul... 

40. Unui ucenic apropiat i-a spus Părintele Paisie aceste scurte sfaturi: 

- Ocara să-ţi fie ca lauda. Când ne rugăm, trebuie repetat mereu: "Iartă-mi mie, 
Doamne, cum iert şi eu". Minciuna este de trei feluri : simţită, auzită şi bănuită. Iar răbdarea 
este de două feluri: dobitocească şi cu dragoste. Adică răbdare firească şi răbdare 
duhovnicească. 

41. Unor călugări dintr-o mănăstire le-a dat bătrânul acest cuvânt de folos: 

- Moartea pune capăt la toate! Cum te gândeşti la moarte, le-ai terminat pe toate. Căci 
trebuie să ne pregătim întotdeauna, să fim uniţi cu Hristos şi să ne rugăm mult, ca să ne 
săvârşim în pace şi să dobândim colţişorul de rai... Dar este greu până acolo! 

42. Iar pentru dragostea în Hristos, spunea ucenicilor: 

- Vedeţi pe Sfântul Arhidiacon Ştefan? Dacă nu se ruga pentru fraţii lui, care îl 
ucideau cu pietre, ca să-i ierte Dumnezeu, nu vedea cerurile deschise! Aşadar şi noi să ne 
rugăm nu numai pentru bunii noştrii fraţi şi prieteni care ne iubesc, ci şi pentru cei care nu ne 
iubesc, ca să dovedim că suntem fiii lui Dumnezeu după dar şi să vedem uşa Raiului deschisă 
pentru noi. 

43. Unor călugăriţe care se nevoiau la Sfintele Locuri şi era fiicele sale duhovniceşti, 
le-a dat următoarele sfaturi : 

- Vreau să vă însoţesc şi eu cu gândul la Sfintele Locuri, la Ierusalim, pe care unii din 
părinţii noştri s-au învrednicit şi l-au vizitat şi au văzut unde a fost înmormântat trupul 
Domnului nostru Iisus Hristos ... Vă însoţesc şi eu cu gândul şi merg cu sfinţiile voastre până 
acolo şi le zic: "Bine v-am găsit, părinţilor fraţilor, maicilor şi surorilor care sunteţi aici şi v- 
aţi învrednici să staţi la Locurile Sfinte, unde s-au mântuit sfinţii Părinţi şi unde s-au nevoit şi 
unii dintre sfinţii noştri pe care i-am cunoscut... 

Rămâneţi pe locurile acelea sfinte pe care le-aţi dorit din copilărie şi să nu ne uitaţi şi 
pe noi la rugăciunile pe care le înălţaţi înaintea Sfântului Mormânt!... 

Să aveţi dragoste una faţă de alta că sunteţi surori şi străine acolo. Una să fie mamă la 
cealaltă, iar alta sora celeilalte. Dragostea lui Hristos să vă fie sfetnicul cel bun. Unde este 
dragoste, acolo este Domnul nostru Iisus Hristos; iar unde nu este dragoste, acolo nu este 
Hristos. Aşadar, dragostea şi pacea Domnului şi Mântuitorului nostru Iisus Hristos să fie cu 
voi acolo şi în veci... 

Dumnezeu să va ajute. Mergeţi sănătoase, să ajungeţi cu bine şi să vă rugaţi şi pentru 
noi păcătoşii. Acolo să ne bucurăm de mila lui Dumnezeu, de rugăciunile Preacuratei Sale 
Maici şi de rugăciunile tuturor sfinţilor. Amin! 

44. Unui fiu duhovnicesc îi dădea bătrânul următoarele sfaturi pentru spovedanie: 

- Să te mărturiseşti regulat, că dacă mături casa mai des, ţi-i drag să stai în ea. Dacă 
speli cămaşa, ţi-i drag s-o îmbraci. Căci dacă se face mult gunoi în casa, este mai greu de scos 
afară. Să te mărturiseşti mai des, dacă nu în fiecare săptămână, măcar în fiecare lună. 

45. Unor călugăriţe, fiice duhovniceşti, le-a spus Părintele Paisie: 

- Sunteţi străine pe pământ. Ajutaţi-vă una, pe alta, sprijiniţi-vă una pe alta, împăcaţi- 
vă şi aşa veţi avea bucurii şi aici pe pământ şi dincolo de mormânt. Dumnezeu să vă ajute să 
ajungeţi cu bine la locaşul vostru şi să mă pomeniţi şi pe mine păcătosul, nevrednicul vostru 
duhovnic, Paisie... 

46. Altor fraţi creştini le spunea aceste cuvinte: 

- Moartea le pune capăt la toate! Cum te gândeşti la moarte, le-ai terminat pe toate. De 
aceea, trebuie să ne pregătim totdeauna, să fim în pace totdeauna, să ne rugăm, să fim în 
aşteptare, că vine Domnul curând !... 

47. Ucenicilor săi de la Mormântul Domnului, le spunea bătrânul: 

- Dumnezeu să vă întărească în credinţă. Mă bucur că sunteţi mai aproape de 
Mântuitorul. Nu ca noi, prin imaginaţie şi cu gândul; ci sunteţi cu trupul acolo pe urmele 
Mântuitorului, pe unde a postit şi S-a rugat, unde a pătimit, unde a fost înmormântat, unde a 
înviat şi de unde S-a înălţat la ceruri. In toate locurile sunteţi aproape de Domnul şi în toate 
locurile pe unde mergeţi să vă închinaţi, spuneţi lui Dumnezeu şi ceva despre mine. 

Aşadar, Dumnezeu să vă ajute. Dacă în viaţa aceasta nu ne vom mai întâlni, apoi ne 
vom întâlni dincolo, unde nu sunt scârbe, nici întristare, nici suspin. Vă doresc tuturor un 
colţişor de Rai. Amin. 

48. L-a întrebat odată un fiu duhovnicesc, pe când era bolnav: 

- Ce mai faceţi, Părinte Paisie ? 

- Părinte, mă rog lui Dumnezeu să-mi dea dragostea şi râvna pe care le-am avut întâi, 
când am intrat în mănăstire la Cozancea, ca nou începător ! 

49. Când îl găseau pe bătrânul bolnav grav, ucenicii ziceau: 

- Părinte Paisie, dă-ne binecuvântare să ne ducem la alt duhovnic, până vă faceţi iarăşi 
sănătos. Iar el zicea: 

- Daţi-mi epitrahilul şi Sfânta Cruce de pe masă şi staţi câte unul să vă mărturisesc, 
căci nădăjduiesc să mă întărească Dumnezeu cu putere de sus... 

50. Odată a venit la Părintele o bătrână bolnavă să-i citească rugăciuni de sănătate. El 
i-a răspuns: 

- Şi eu sunt bolnav! Cum să-ţi citesc? Iar bătrâna a zis: 

- Citiţi-mi mie şi vă faceţi sănătos şi sfinţia voastră! într-adevăr, după ce i-a citit 
câteva rugăciuni, s-au făcut sănătoşi şi Părintele şi bătrâna, cu darul lui Hristos. 

51 Când pleca vreun Părinte din obşte în călătorie şi venea la bătrânul să ia 
binecuvântare, Părintele Paisie îi spunea: 

- Să nu spuneţi nimănui nimic despre mine, nici de bine, nici de rău! 

52. Odată a venit la Mănăstirea Sihăstria un creştin de departe, dorind să cunoască pe 
Părintele Paisie. Auzind că este în gradină la ascultare, s-a apropiat de intrare şi, văzându-1 1-a 
întrebat chiar pe el: 

- Cine este Părintele Paisie, că doresc să vorbesc cu dânsul? 

- Iar bătrânul, smerindu-se, i-a spus: 

- Este un călugăr, neputincios şi bolnav! Ce treabă aveţi cu el? 

Dar văzând pe credincios că pleacă întristat de la dânsul, 1-a ajuns din urmă, 1-a invitat 
la chilia sa şi mult 1-a folosit cu cuvântul său blând şi smerit. 

53. Când vreunul din ucenicii săi se simţea bolnav, bătrânul îi zicea: 

- Nu spune nimănui că eşti bolnav sau te doare ceva. Ci roagă-te în taină Domnului şi 
Măicuţei Domnului şi du-te şi fă ascultare unde eşti trimis şi îndată te vindeci de boală. Toţi 
care urmau sfatul lui, se făceau îndată sănătoşi şi dădeau slava lui Dumnezeu. 

54. Spun ucenicii Părintelui Paisie, că după ce-i spovedea şi le dădea unele sfaturi, le 
zicea cu duh smerit şi rugător: 

- Să fiţi sinceri la spovedanie, să nu vă îndoiţi niciodată de duhovnic, căci nu el, ci 
Dumnezeu vorbeşte şi lucrează prin el. 

La urmă bătrânul adăuga această rugăminte de iertare fiilor săi duhovniceşti, care le 
mişca inima până la lacrimi : 

- Iertaţi-mă şi Dumnezeu să vă ierte, că poate v-am smintit sau poate nu m-am purtat 
cu voi cu mai multă dragoste. Să ne rugăm unii pentru alţii, ca Dumnezeu să ne 
învrednicească de mântuire şi să ne facă parte de un colţişor de Rai... 

55. Odată a venit la sfinţia să o călugăriţă bolnavă de întristare sufletească. Bătrânul a 
spovedit-o, i-a citit de mai multe ori la miezul nopţii rugăciuni de sănătate şi a pus-o la ectenii 
de sănătate şi la Sfântul Maslu. Apoi a împărtăşit-o şi după mai multe zile s-a făcut sănătoasă. 
La urma Părintele Paisie i-a dat aceste sfaturi: 

- Să nu te temi niciodată, căci la cârma vieţii noastre este Bunul Dumnezeu, este 
Mântuitorul nostru Iisus Hristos cu Măicuţa Domnului. El ne acoperă cu harul Duhului Sfânt, 
numai să nu lăsăm sfânta rugăciune. 

56. Drept canon de obşte, bătrânul obişnuia să dea fiilor săi duhovniceşti să repete 
zilnic, în casă, pe cale şi la lucru, de 10-20 de ori Tatăl nostru, de 7 ori zilnic să rostească 
Psalmul 50, de 3 ori Crezul; de 100 de ori "Doamne Iisuse..." şi de 100 de ori "Preasfântă 
Născătoare de Dumnezeu, miluieşte-mă pe mine păcătosul". In 24 de ore le rânduia să 
citească, mai ales seara şi noaptea, un acatist şi Paraclisul Maicii Domnului şi, celor mai 
râvnitori sau fără servici, câte două-trei catisme din Psaltire. Apoi să facă 30-50 sau 100 de 
metanii şi, regulat, să citească un capitol din Sfânta Scriptură, viaţa pe scurt a sfântului zilei, 
câteva pagini din învăţăturile Sfinţilor Părinţi şi alte cărţi sfinte. 

57. Celor care aveau păcate grele şi erau robiţi de patimi vechi, le rânduia bătrânul să 
postească obligatoriu toate posturile şi zilele rânduite de Biserica, să nu mănânce un timp 
carne şi ulei şi să nu bea vin. Apoi o zi sau două pe săptămână, de obicei miercurea şi vinerea, 
le rânduia post negru până la orele 3 după masă, până seara sau chiar până a două zi şi să 
citească psaltirea la miezul nopţii. Iar celor care săvârşeau avorturi, le rânduia să nască alţi 

copii în locul celor ucişi, sau să boteze şi să îmbrace copii săraci după numărul avorturilor, 
sau să înfieze copii fără părinţi. 

58. Mărturisesc fiii săi duhovniceşti, că Părintele Paisie avea mare bucurie când îl 
vizitau ucenicii şi îi cereau binecuvântare şi sfat. Iar când plecau spre casele lor, avea mare 
grijă să nu li se întâmple vreo ispită pe cale, până auzea ca au ajuns cu bine. De aceea, 
întotdeauna citea credincioşilor şi fiilor săi rugăciunea de călătorie şi le dădea binecuvântare 
de drum înainte de plecare. 

Aşa şi-a crescut şi a purtat grijă de fiii săi duhovniceşti, acest mare duhovnic al 
mănăstirilor noastre. 

59. Mărturisesc ucenicii lui apropiaţi că pe cei care cădeau în ispite şi în păcate grele, 
bătrânul nu-i mustra aspru. Ci îi primea cu dragoste, îi incuraja că Dumnezeu le da iertare, 
dacă părăsesc păcatele făcute, şi le adăuga aceste cuvânte de îmbărbătare: 

- De câte ori cazi, scoală; mărturiseşte-ţi păcatele, căieşte-te, fă-ţi canonul, întreabă şi 
du-ţi crucea mai departe cu ochii la Hristos, până ajungi sus, la Golgota. Noi cu faptele 
noastre nu putem zice că ne mântuim, fără mila lui Dumnezeu, fără duhovnic şi fără 
rugăciunile Bisericii. Dar să ne găsească ceasul morţii în luptă. Numai mila Bunului 
Dumnezeu şi a Maicii Domnului să ne ajute să ajungem şi noi la uşa Raiului, şi acolo să 
strigăm tare: "Deschide-ne, Doamne, uşa milostivirii Tale!" 

60. Pe alţi fii sufleteşti îi îndemna să repete mereu, după rugăciunea inimii, şi această 
mică rugăciune: "Izbăveşte-mă, Doamne, de muncile de veci şi nu mă lipsi de binele Tău cel 
ceresc". Sau să repete şi aceste stihuri din Psalmul 50: "Inima curată zideşte întru mine, 
Dumnezeule, şi duh drept înnoieşte întru cele dinăuntru ale mele" Apoi să zică: "Nu mă 
lepăda pe mine de la faţa Ta şi Duhul Tău cel Sfânt, nu-L lua de la mine". 

61. Alteori zicea fiilor săi duhovniceşti: 

- Dacă ne lăsăm în voia lui Dumnezeu, să fim siguri că nu ne va lăsa. Dar să primim 
toate cu dragoste şi bucurie, boala, ocara, ispite, ori de unde ar veni. Să nu învinuim pe 
nimeni, ci să ne învinuim numai pe noi. 

62. Mărturisesc unii din ucenici că dacă încercau să se îndreptăţească la spovedanie, 
bătrânul nu le primea mărturisirea, ori tăcea şi nu le dădea nici un sfat. Iar ei plecau tulburaţi 
de la sfinţia sa. Alteori le zicea: 

- De vrei să asculţi şi să te foloseşti, taie-ţi voia şi lasă-te în voia lui Dumnezeu şi 
primeşte cuvântele şi dragostea noastră. 

Părintele Paisie nu vorbea niciodată la persoana Sfinţiei sale, ci se referea la toţi 
preoţii duhovnici. 

63. Dacă cineva nu ţinea cont de binecuvântarea bătrânului şi făcea ceva după voia sa, 
niciodată nu-i mergea bine. Iar dacă Părintele Paisie zicea: "Gata, acum este voia lui 
Dumnezeu să pleci şi să faci acest lucru; ai toată blagoslovenia atunci toate se săvârşeau bine, 
cu folos şi cu bucurie, căci erau făcute cu binecuvântarea şi rugăciunea lui şi a Sfintei 
Biserici. 

64. Uneori zicea bătrânul: 

- Ce nu face omul să capete pacea sufletească! 
Alteori spunea celor tulburaţi : 

- Să te întorci acolo de unde ştii că ai pierdut pacea inimii!.. 

65. Odată, două surori dintr-o mănăstire erau tulburate şi nu-şi aflau liniştea. Iar seara, 
când s-au întors de la biserică, au aflat un bileţel în uşa, adus de cineva necunoscut, de la 
Părintele Paisie, duhovnicul lor, pe care scria: 

- Fiţi în pace, aveţi linişte, rugaţi-vă lui Dumnezeu ... Măicuţa Domnului nu ne lasă ... 
Cum au citit acele rânduri îndată s-au liniştit sufleteşte şi se mirau de unde ştie duhovnicul lor 
că ele sunt tulburate. 

66. Altă ucenică, fiind cu ascultarea la Ierusalim, era tulburată de unele ispite obişnuite 
şi a cerut sfatul bătrânului. Iar el i-a scris printre altele: "Maică, să ai răbdare, că nimic nu 
putem dobândi fără smerenie şi răbdare. De ce să fii aşa tulburată? Ţi-a bătut cineva cuie în 

palme, asemenea lui Hristos? Sau ai răni în mâini şi picioare, cum a avut Domnul pentru 
mântuirea noastră?"... Aceste puţine cuvinte, au adus iarăşi pacea lui Dumnezeu în inima ei. 

67. Un fiu sufletesc i-a cerut cândva o binecuvântare şi multă vreme bătrânul nu i-a 
îngăduit să facă ce dorea. Mai târziu, iarăşi i-a cerut aceeaşi binecuvântare, iar Părintele Paisie 
i-a răspuns cu blândeţe : 

- Dumnezeu face voia celor ce se tem de Dânsul! să nu ai nici o îndoială în cuvintele 
spuse de Duhul Sfânt ! 

68. Altui ucenic i-a dat bătrânul acest scurt sfat: 

- Să ai credinţa în Bunul Dumnezeu şi să mergi înainte cu nădejde, că nu aici este 
viaţa, ci dincolo! Să ne facă Dumnezeu parte de un colţişor de Rai! 

69. Odată a venit o creştină din Humuleşti cu fiica ei de 4 ani la Părintele Paisie, care 
se nevoia la Schitul Sihla. După ce a spovedit-o, i-a binecuvântat copila şi i-a zis: 

- Să fii binecuvântată de Dumnezeu şi de Maica Domnului căci ai să te faci călugăriţă! 
După 12 ani, copila a intrat în viaţa monahală, făcându-se mireasa lui Hristos. 

70. Altădată a venit la Sihla o bătrână din Humuleşti, o veche fiică duhovnicească a 
Părintelui Paisie. O chema Paraschiva. La uşa lui era lume multă, bătrânul, inspirat de Duhul 
Sfânt, a zis către cei de la uşa : 

- Să vina Paraschiva în casă! Lasaţi-o să intre! 

Femeia a intrat emoţionată la bătrân, auzind că-i spune pe nume. Apoi a zis: 

- Părinte, cum să întru eu înainte, că abia am venit şi este atâta lume la uşa! 

- Lasă să se aleagă oile de capre, - a răspuns bătrânul -, că nu toţi care sunt la uşă au 
venit pentru spovedanie! 

71. In altă zi o creştină a adus mai multe femei din sat la spovedanie. După ce s-a 
mărturisit fiecare, Părintele Paisie a spus fiicei lui duhovniceşti: 

- Sora, să numai aduci asemenea femei la mine la spovedanie! N-au venit cu credinţă 
şi căinţă! 

72. A venit odată o creştină bolnavă la Sihla. Ea nădăjduia că se vindecă cu 
binecuvântarea şi rugăciunile Părintelui Paisie. Dar, fiind mulţi oameni la citit, era întristată 
că bătrânul nu-i pune şi ei mâinile pe cap. Dar în timp ce plângea în genunchi, a simţit o mână 
caldă pe creştetul ei care a rămas peste ea până la sfârşitul rugăciunii. După ce s-a ridicat de 
jos şi s-a întors acasă s-a simţit sănătoasă. 

73. Bătrânul şi bunul Părinte Paisie iubea foarte mult pe ucenici şi se bucura din inima 
când ii căutau şi ii cercetau fiii săi sufleteşti. Iar dacă vedea că unii îl părăsesc sau nu mai vin 
pe la chilia lui, zicea cu mâhnire: 

- Iată, cutare şi cutare nu mai vin la spovedanie. Poate sunt bolnavi. Sau poate s-or fi 
smintit de mine, cum le-am vorbit! Domnul ştie. Eu am atâta dragoste ca orice suflet să se 
mântuiască şi să se folosească, cu darul lui Dumnezeu, şi aş vrea ca pe nimeni să nu-1 supăr 
sau să-1 smintesc... 

74. Un tânăr, fiind nehotărât în ce parte să-şi îndrepte calea vieţii, a venit la Părintele 
Paisie în anul 1989 şi i-a cerut sfatul. Iar el 1-a întrebat dacă are duhovnic, apoi i-a spus: 

- Urmează sfatul duhovnicului, căci el hotărăşte! Tânărul însă, voia să audă cuvântul 
bătrânului. De aceea se ruga în taina să-i vorbească Dumnezeu prin gura Părintelui Paisie: 
"Doamne, Tu care ştii inima fiecărui om şi cele ce-i sunt lui de folos spre mântuire, pune-i în 
gând Părintelui Paisie să-mi spună care este voia Ta cu mine în această viaţă, că nu voiesc să 
se facă voia mea, ci numai voia Ta să se facă întru toate"... 

Ucenicul a vorbit cu bătrânul şi 1-a primit pe acel tânăr în chilie noaptea, după utrenie. 
A intrat cu mare emoţie. Simţea în jurul lui prezenţa Duhului Sfânt. Apoi a îngenunchiat lângă 
patul lui de suferinţă. După ce i-a spus numele, vârsta şi nehotărârea sa în viaţă, Părintele 
Paisie i-a pus ambele mâini pe cap, 1-a binecuvântat şi, după câteva clipe de tăcere sfântă, i-a 
zis : 

- Frate Vasile, să te faci călugăr! 

Din clipa aceea tânărul n-a mai putut sta în lume. Auzind de aceasta duhovnicul lui, i-a 
adăugat şi el: "Frate Vasile, dacă vei urma viaţa monahală după cuvântul Părintelui Paisie, nu 
vei regreta toată viaţa, atât este de frumoasă" ! 

75. După ce a intrat în viaţa monahală, iarăşi s-a dus la bătrânul să-i ceară cuvânt de 
folos. Iar Părintele Paisie i-a spus: 

- Să fii călugăr cu adevărat! Să nu fii numai un cântăreţ la strană! 

76. Altădată iarăşi 1-a întrebat pe bătrânul dacă este bine sau nu să studieze teologia. 
Iar el i-a răspuns: 

- Să nu te duci! Teologia noastră este rugăciunea! adică să zici din inima, cu atenţie şi 
lacrimi: "Doamne Iisuse Hristoase, Fiul lui Dumnezeu, miluieşte-mă pe mine păcătosul"! 
Acolo trebuie oameni sănătoşi ... Dar dacă este nevoie şi este poruncă... 

Astăzi tânărul acela face parte din obştea Mănăstirii Sihăstria, este ieromonah şi poartă 
numele marelui duhovnic Paisie. 

77. In vara anului 1990 a venit în pelerinaj pe la mănăstirile din Moldova un tânăr 
ortodox, arhitect din Paris. Ajungând şi la Mănăstirea Sihăstria, a auzit de vestitul duhovnic 
Paisie şi dorea să-i ceară un sfat duhovnicesc. A fost primit cu dragoste de bătrânul. 

- Părinte Paisie, a întrebat tandrul pelerin prin translator, nu ştiu ce să fac în viaţă, să 
mă căsătoresc sau să mă fac călugăr? 

- Câţi ani aveţi, a întrebat Părintele Paisie? 

- Am 31 de ani, Părinte! 

- Dacă a trecut vremea de căsătorie, du-te la o mănăstire, fâ-te călugăr şi slujeşte lui 
Hristos că vei avea mare plată în ceruri! Intorcându-se în patria sa, acest tânăr nu mai avea 
linişte în suflet. Cuvintele Părintelui Paisie şi glasul Duhului Sfânt îl chemau să renunţe la 
toate şi să se facă monah. După câteva luni a intrat în obştea Mănăstirii Sihăstria şi astăzi este 
ierodiacon şi mulţumeşte lui Dumnezeu pentru harul primit. 

78. O familie din comuna Straja - Suceava nu avea copii. Soţul era necredincios şi îşi 
oprea soţia de la biserică. Iată însă cum i-a chemat Dumnezeu la credinţă, prin Părintele 
Paisie. Li s-a născut o fetiţă infirmă. Timp de doi ani copila nu se putea scula din pat. Doctorii 
nu mai aveau ce să-i facă. Sistemul nervos central era greu afectat. 

Dar, auzind de Ieroschimonahul Paisie Olaru, care în 1982 se nevoia la Schitul Sihla, 
la îndemnul unor credincioşi, s-au dus la el să le facă rugăciuni de sănătate pentru fetiţa 
bolnavă. Căci le spuneau prietenii: "Dacă acest Părinte nu va face copila sănătoasă, nimeni 
altul nu va putea s-o vindece" ! 

Au urcat cu greu până la chilia lui. Bătrânul i-a primit cu dragoste, le-a ascultat 
necazul, i-a spovedit apoi le-a citit rugăciuni de sănătate peste hainele copilei şi le-a dat 
untdelemn sfinţit să ungă copila bolnavă acasă pe tot trupul, timp de trei zile, dimineaţa şi 
seara. La întoarcere, tatăl copilei a promis lui Dumnezeu că, de se va face sănătoasă fetiţa lor, 
el se va întoarce la credinţă, va merge regulat la biserică, va posti toate posturile, miercurea şi 
vinerea şi se va pocăi de toate păcatele sale. 

Ajungând acasă au făcut cum le-a spus bătrânul. Au îmbrăcat copila bolnavă în hainele 
miruite la Schitul Sihla, au făcut rugăciuni, au ţinut zile de post şi au uns zilnic fetiţa cu 
untdelemn sfinţit. 

A treia zi, când s-a întors soţul de la serviciu, fetiţa se sculase în picioare şi încerca să 
vorbeascî, căci până atunci era fără grai. Văzând această minune, părinţii au căzut în genunchi 
şi cu lacrimi fierbinţi au mulţumit lui Dumnezeu pentru vindecarea copilei lor. Astăzi fiica lor 
este normală şi întreaga familie este nelipsită de la biserică şi aduce laudă Domnului pentru 
toate. 

79. Părintele Paisie era foarte nevoitor, dar nimeni nu ştia taina vieţii lui, nici cum se 
ruga ziua şi noaptea, nici cât şi cum dormea. Cea mai mare parte din timpul zilei şi a nopţii o 
dăruia lui Dumnezeu, spovedind lumea care venea din toate părţile ţării şi de toate nivelele, şi 
vârstele. în medie spovedea 30-50 de oameni pe zi, iar în posturi şi sărbători peste 100 pe zi, 
stând între 4 şi uneori 15 ore pe zi, la, care se adăugau alte ore pentru rugăciuni de tot felul, 

dezlegări şi sfaturi duhovniceşti. Mânca de obicei o dată pe zi după-amiaza, iar când avea 
lume multă la spovedanie, nu mânca nimic până nu termina pe toţi, adică doar seara târziu 
dacă gusta ceva. După ce mânca, nu spovedea niciodată. Iar de dormit, aţipea după miezul 
nopţii, adică după Utrenie, câteva ore pe un scaun sau întins pe un pat tare. 

80. îndată ce termina oamenii de mărturisit, Părintele Paisie se ducea în gradina 
mănăstirii, singur sau cu câţiva ucenici, şi lucra cu mâinile, ore în sir, în tăcere şi linişte, 
rostind în taină rugăciunea minţii şi a inimii. In timpul liber se îndeletnicea mai ales cu munca 
la grădina de legume şi zarzavaturi. Săpa pământul, făcea straturi, punea gunoi, semăna ceapă, 
usturoi, cartofi, de toate. Apoi căra, apă şi uda straturile. 

81. Niciodată nu-1 vedea cineva stând fără lucru, nici în chilie, nici în grădină. Tot 
timpul lucra în grădina duhovnicească a sufletelor, spovedind, sfătuind, rugându-se pentru 
oameni, făcând tot felul de slujbe, în biserică sau în paraclisul din chilia sa. Alteori lucra în 
grădină, căuta izvoare de apă potabilă şi făcea mici fântâniţe, pe care le proteja, le zidea 
împrejur şi punea câte o cruce de lemn şi o cană să bea trecătorii apă. 

82. Când veneau oameni mulţi la spovedanie şi rugăciune, bătrânul lăsa imediat lucrul 
manual, se spăla pe mâini, se curăţa de pământ, şi intra în chilie, care întotdeauna, rămânea 
descuiată, unde îl aştepta lumea, apoi începea mărturisirea care dura fără nici o pauză, ore în 
şir până seara târziu, fiind întărit de Duhul Sfânt. 

înainte de mărturisire bătrânul rostea tuturor molitfa de spovedanie pe de rost după 
care spunea un scurt cuvânt de învăţătură şi întărire duhovnicească. La mărturisire primea 
întâi copiii mici, bătrânii, bolnavii şi mamele cu copii. Apoi primea pe ceilalţi mulţi, începând 
cu cei care veneau regulat şi terminând cu cei care nu mai veniseră niciodată. 

83. La spovedanie de obicei, era măsurat. Nu ţinea mult, mai ales pe cei cunoscuţi, nici 
nu stăruia în păcatele mici, nici nu cerea să citească fiecare spovedania după hârtie. Nici nu 
descuraja vreodată pe cineva pentru păcatele mari cum că nu-1 mai iartă Dumnezeu. Ci cu 
cuvinte simple, dar pline de duh şi putere, deschidea inimile şi sufletele tuturor, trezea 
conştiinţele, scotea lacrimi de pocăinţă, convingea pe fiecare să se pocăiască, să părăsească 
păcatele şi să pună început bun. Zăbovea mai mult cu cei aflaţi în păcate mari, ca: necredinţa 
în Dumnezeu, avort, divorţ, influenţa sectară, beţie, desfrânare şi certuri în familie. La urma 
întreba pe fiecare dacă "mai are ceva pe cuget", şi după ce făgăduia că-i pare rău pentru 
păcate, că le părăseşte şi primeşte canonul dat, rostea rugăciunea de iertare şi dezlegare. 

Canonul de la spovedanie nu era nici prea greu, nici prea uşor. Ci era bine chibzuit, 
după vârsta, sănătatea, puterea şi aşezarea sufletească a fiecăruia. Cel mai mult oprea de la 
Sfânta împărtăşanie timp de şapte ani, pentru avort, desfrânare şi ucidere. Pe cei care aveau 
păcate foarte grele, de obicei nu-i dezlega, ci îi trimitea, la preotul de parohie. Iar pe cei 
nehotărâţi, care nu făgăduiau să se pocăiască din toată inima, îi amâna, şi-i îndemna să mai 
vină. Pentru cei mai mulţi obişnuia să dea canon, mergerea regulată la sfintele slujbe, citirea 
Psaltirii, câte două-trei catisme zilnic, metanii, post până seara, miercurea şi vinerea, ţinerea 
regulată a posturilor, citirea cărţilor sfinte, milostenie, etc. 

84. Cel mai important lucru la acest mare duhovnic era puterea lui harismatică cu care 
pătrundea sufletul şi conştiinţa credincioşilor. Apoi mila şi iubirea profundă cu care primea pe 
toţi, şi smerenia unită cu blândeţe prin care cucerea şi întorcea la pocăinţă, transformând 
radical pe cei care veneau la el cu credinţă. 

Toate aceste daruri cu care a fost înzestrat de Dumnezeu, l-au făcut cunoscut în toată 
ţara şi l-au învrednicit să aibă un mare număr de fii duhovniceşti, mireni şi călugări de toate 
vârstele şi stările sufleteşti, fiind considerat duhovnicul cel mai căutat şi cu cei mai mulţi fii 
sufleteşti din ţara noastră în ultimele decenii... 

85. Odată l-au întrebat ucenicii pe Părintele Paisie de ce după spovedanie iese la lucru 
în grădină, iar bătrânul le-a răspuns: 

- Mă duc în grădină şi lucrez, ca să uit de marile păcate pe care le aud la spovedanie. 
Căci are obicei diavolul să aducă mereu în mintea duhovnicilor păcatele auzite la spovedanie, 
mai ales cele trupeşti, pentru a le face ispită. Apoi lucrez mai mult singur ca să mă pot ruga cu 

rugăciunea minţii şi să mă întăresc sufleteşte. Altfel nu putem rezista în faţa oamenilor şi 
cuvântul nostru şi rugăciunea nu au putere să schimbe sufletele şi viaţa credincioşilor. 

86. Unui duhovnic i-a zis bătrânul: 

- Să fim treji în lucrarea noastră în tot ce facem, mai ales stareţii şi duhovnicii, căci 
prin neglijenţa noastră ducem şi pe altul în păcat. 

87. Apoi iarăşi i-a zis: 

- Este vreme pentru tot lucrul. Este vreme de smerenie şi de stăpânire şi de mustrare şi 
de mângâiere şi de cruţare şi de îndrăznire şi de bunătate şi de asprime, adică pentru tot lucrul. 
Că uneori se cade a arăta smerenia şi a-i numi pe toţi fraţi şi fii întru smerenie. Iar alteori, 
când cere trebuinţa, a lua şi a arăta stăpânirea spre zidire, iar nu spre risipire. Şi în vremea 
mângâierii se cade a arăta bunătate, iar în vremea asprimii a arăta râvna spre fiecare. De 
asemenea, duhovnicului i se cade a lua hotărâre dreaptă, după pravilă. 

88. La urmă i-a adăugat şi acest sfat: 

- Se cade povăţuitorului să fie şi bun, dar şi înfricoşător, ca cei ce fac bine să 
îndrăznească, iar cei ce greşesc, să nu se lenevească, nici să deznădăjduiască. 

89. Sfătuia bătrânul pe duhovnicii mai tineri din mănăstire, zicând: 

- Să nu legăm la spovedanie oamenii care sunt cu păcate mari şi care sunt de departe. 
Ci să-i trimitem să se spovedească la preoţii lor, ca să nu rămână legaţi de noi. 

90. In primăvara anului 1990 au venit câţiva părinţi teologi din partea patriarhiei 
Române să-1 cheme pe Arhimandritul Cleopa la Bucureşti într-o misiune bisericească 
specială 3 . Părinţii din obştea Mănăstirii Sihăstria erau întristaţi de aceasta şi cereau ajutorul lui 
Dumnezeu. Ultimul cuvânt îl aşteptau de la Părintele Paisie. S-au dus toţi să-1 vadă şi să-1 
întrebe. Bătrânul le-a citit după obicei o rugăciune de binecuvântare şi de călătorie, iar la urmă 
le-a spus cu hotărâre: 

- Doamne ajuta, drum bun, dar Părintele Cleopa nu pleacă de aici! Rugăciunea şi 
cuvântul bătrânului a liniştit obştea mănăstirii şi a izbăvit pe toţi de această ispită. 

91. Altădată s-a dus la Părintele Paisie un duhovnic să-1 cerceteze în boală. Iar 
bătrânul, la urmă, a zis: 

- Tare este grea duhovnicia! Că nimic nu este mai greu pe pământ decât să conduci 
suflete pe calea mântuirii! Iată că peste 40 de ani am legat şi am dezlegat sufletele de păcate. 
Dar ştiu eu dacă nu cumva am greşit, de m-a certat Domnul cu boala aceasta, că poate am 
legat ce trebuia să dezleg şi am dezlegat ce trebuia să leg? Insă rămâne totul la judecata şi 
mila lui Dumnezeu, că omul întotdeauna este supus greşelii... 

92. In altă zi, Părintele Paisie a fost cercetat duhovniceşte de Arhimandritul Cleopa 
Ilie, cel mai iubit fiu sufletesc al Sfinţiei sale, cu care au vorbit multe probleme de spovedanie 
şi de mântuire. La urmă, bătrânul, suspinând, a zis: 

- Părinte Cleopa, nimeni dintre duhovnici nu ştie exact cât trebuie să lege şi cât trebuie 
să dezlege în scaunul de spovedanie. Duhovnicul săvârşeşte taina Mărturisirii sub inspiraţia 
Duhului Sfânt. Dar numai Dumnezeu ştie inima şi sufletul fiecărui om. Eu nu am dat canoane 
prea grele la mărturisire, căci mi-a fost mila de fiecare şi am plâns cu cel care plângea şi m- 
am bucurat cu cel care se bucura... Oare nu pentru mulţimea păcatelor pe care le-am dezlegat 
prea uşor m-a ajuns suferinţa aceasta?... Vă rog să vă rugaţi mai mult pentru mine! 

93. într-o altă zi a venit un ucenic al bătrânului la el să-1 cerceteze în suferinţă şi 1-a 
aflat în pat plângând şi rugându-se. După ce a luat binecuvântare, Părintele Paisie i-a zis cu 
lacrimi: 

- Părinţilor, rugaţi-vă, rugaţi-vă pentru mine că nu-i glumă! Rugaţi-vă să mă dezlege 
Dumnezeu de legătura trupului cu pace şi să-mi ierte păcatele mele şi ale celor pe care i-am 
mărturisit în viată... 



3 Atunci i s-a propun părintelui Cleopa să accepte să fie ales Patriarh al Bisericii ortodoxe Române. 

90. Cu câteva zile înainte de obştescul sfârşit, s-a dus un ucenic la bătrânul şi văzându- 
1 aşa de slab, i-a cerut binecuvântarea cea mai de pe urmă, cerându-i ultimul sfat. Iar Părintele 
Paisie, cu glas liniştit, i-a zis: 

- Părinte Ioanichie, ce poţi să faci astăzi, nu amâna pe mâine, că nu ştii dacă mai 
ajungem ziua de mâine ! Dar toate să le faci cu rugăciune şi cu binecuvântare, spre folosul de 
obşte şi în numele Preasfintei Treimi. 

Din septembrie 1986, până la 18 octombrie 1990, când a adormit în Domnul, 
Ieroschimonahul Paisie Olaru a zăcut mai mult la pat, în chilia sa din mănăstire, îngrijit în 
mod exemplar de ucenicul său de chilie, monahul Gherasim, fiind cu piciorul drept fracturat, 
surd şi aproape total orbit de o cataractă dublă avansată. In această lungă perioadă de 
suferinţă, bătrânul nu mai spovedea pe nimeni, afară de părinţii mai bătrâni din mănăstire, pe 
care îi avea de mulţi ani la scaunul de spovedanie. Obişnuia, însă, să primească pe unii dintre 
cei mai aleşi călugări, duhovnici stareţi, ierarhi şi chiar mireni, care doreau stăruitor să-1 vadă, 
să primească sfat sau să li se facă rugăciuni de binecuvântare. Căci memoria, graiul şi starea 
interioară duhovnicească a bătrânului erau foarte bune. 

Din aceste scurte întâlniri cu Părintele Paisie multe suflete s-au liniştit, multe întrebări 
fără răspuns au fost dezlegate, mulţi călugări şi credincioşi s-au folosit de blândeţea, liniştea, 
smerenia şi înţelepciunea Sfinţiei sale, văzându-i îndelunga răbdare, tăcerea, rugăciunea de 
taină şi lacrimile care curgeau mereu, bărbăţia cu care primea toate necazurile şi netemerea lui 
de ceasul morţii. Dintre numeroasele sale sfaturi şi cuvinte duhovniceşti, cele mai multe s-au 
uitat, rămânând scrise numai în inimile fiilor săi sufleteşti. Dar puţinele care s-au păstrat în 
memoria ucenicilor, s-au adunat în aceste pagini, spre slava lui Dumnezeu şi folosul de obşte 
al tuturor. 



Ultimele cuvinte ale Părintelui Paisie despre Rai 

Blândul şi smeritul duhovnic, Ieroschimonahul Paisie Olaru din obştea Mănăstirii 
Sihăstria, care a crescut în viaţă mii de fii sufleteşti, călugări şi mireni, întotdeauna ne vorbea 
despre Rai, despre sfinţi şi despre bucuria mântuirii, şi foarte rar ne amintea de chinurile 
iadului. 

După molitva de spovedanie ne ţinea un scurt şi pătrunzător cuvânt de învăţătură, iar 
după ce ne spovedea, ne citea rugăciunea de călătorie, la sfârşitul căreia adăuga şi această 
rugăciune de binecuvântare: "Domnul Dumnezeu, Preamilostivul, să vă binecuvânteze; 
Domnul să vă ajute, Domnul să vă miluiască, Domnul să vă păzească de tot răul, Domnul să 
vă umple de bucurie duhovnicească; Domnul, ca un bun şi iubitor de oameni, să vă ierte de 
păcate şi în Rai, cu drepţii să vă primească! Binecuvântează, Doamne, pe robii Tăi aceştia, şi 
rugăciunea lor, şi dragostea lor, şi credinţa lor, şi bucuria lor, şi smerenia lor, şi răbdarea lor! 
Binecuvântează, Doamne, osteneala lor, şi căsuţa lor, şi pâinea lor, şi copiii lor, şi viaţa lor, şi 
sfârşit bun le dăruieşte, iar dincolo, un colţişor de rai le rânduieşte, că binecuvântat eşti în 
veci. Amin!". 

Când ieşeam din chilia lui, Părintele Paisie ne adresa obişnuitul lui salut: "Să ne 
întâlnim la uşa Raiului!". Unii dintre noi îl întrebam: "Noi vrem să ne întâlnim cu toţii în Rai. 
De ce doriţi să ne întâlnim la uşa Raiului?". Iar bătrânul răspundea cu nădejde şi blândeţe: "Să 
ne vedem noi izbăviţi de viclenii diavoli, că dacă ajungem până aici, nu ne lasă Dumnezeu. 
De la uşa Raiului strigăm la Maica Domnului, cerem ajutor Sfinţilor, plângem la uşa 
milostivirii Mântuitorului, şi nu ne lasă El afară ! Până aici este greu!". 

In zorii zilei de 18 octombrie 1990, marele duhovnic Paisie Olaru, în vârstă de aproape 
94 de ani, şi-a dat sufletul în mâinile lui Hristos, însoţit de doi din ucenicii săi apropiaţi. Un 
sfârşit liniştit şi binecuvântat, ca un somn dulce, pe care şi 1-a pregătit din tinereţe şi îl aştepta 
cu atâta dor. 

Părintele Paisie Duhovnicul 

Sâmbătă, 20 octombrie, a fost petrecut pe ultimul drum de mii de ucenici, călugări şi 
mireni, cu lumânări aprinse în mâini şi de un sobor mare de preoţi, în frunte cu înalt Prea 
Sfinţitul Daniel, Mitropolitul Moldovei şi Bucovinei. In sunetul prelung al clopotelor, s-a 
vorbit emoţionant, s-au vărsat lacrimi şi s-au înălţat rugăciuni fierbinţi la Dumnezeu. In 
acelaşi timp, slujba înmormântării avea şi atmosfera sacră a unei zile de praznic şi de mare 
speranţă. Un dor tainic de veşnicie ne cuprinsese pe toţi, căci Părintele nostru Paisie, care ne 
vorbise o viaţa întreagă despre Rai, despre bucuria unirii cu Hristos, mergea acum la cer 
înaintea noastră, ca prin rugăciunile lui să ni se deschidă şi nouă, fiilor săi, porţile cele 
încuiate ale mult doritului Rai. 

Din sâmbăta aceea binecuvântată de octombrie, candela şi lumânările nu s-au mai stins 
la mormântul Părintelui Paisie. Cimitirul Mănăstirii Sihăstria este de atunci un loc parcă mai 
sfânt, de pelerinaj, de rugăciune şi de îmbărbătare duhovnicească a fiilor săi atât de iubiţi, 
rămaşi acum fără păstor. 

După 40 de zile, săvârşindu-i-se toată rânduiala cuvenită, unul dintre ucenicii săi 
apropiaţi se ruga noaptea singur în chilia Părintelui Paisie. De oboseală, a aţipit puţin în 
genunchi, şi 1-a văzut pe bătrânul îmbrăcat cu rasa, cu schima şi epitrahil, stând la marginea 
patului său, cu crucea în mână, unde zăcuse în suferinţă şase ani de zile, şi plângând. Ucenicul 
întristat, i-a sărutat crucea şi mâna, şi 1-a întrebat: "De ce plângi, Părinte Paisie? Te doare 
ceva?". Iar el i-a răspuns: "Nu, dragii mei. Dar dacă voi nu plângeţi, plâng eu pentru voi, că 
tare este greu de ajuns la Rai. O, câtă nevoie şi câtă frică are sufletul atunci! Dacă nu plângi tu 
pentru tine aici, cine să te plângă după moarte? Că numai pe cel ce îl doare inima şi are 
conştiinţa curată, numai acela plânge. Vedeţi cum trece timpul?! Vai, vai, să nu vă treceţi 
timpul fără folos, că nu-1 mai întâlniţi. Ce puteţi face astăzi, faceţi, şi nu amânaţi pe mâine, că 
nu ştim dacă mai ajungem până atunci. Că dacă poţi şi nu faci, ai mare păcat, şi de ochii 
Domnului nu poţi ascunde nimic... Orice faci, se caută scopul cu care faci acel lucru. Doreşti 
să placi oamenilor sau lui Dumnezeu? Luaţi seama că tare este scump Raiul şi tare este greu 
de ajuns la Rai. Aveţi grijă de suflet, că mare răspundere are fiecare pentru el. Că nu anii ne 
ajută ci faptele, dragii mei". 

Apoi ucenicul i-a zis: "Părinte Paisie, să mâncaţi ceva că este ora 15". Iar Părintele i-a 
răspuns: "Mai lasă până după Vecernie..." şi aşa s-au despărţit. Părintele Paisie a plecat, iar el 
s-a deşteptat şi a plâns mult pentru plânsul Părintelui Paisie. "Parcă îl văd mereu în faţa 
ochilor mei, spune ucenicul, cum plângea. Şi îmi zicea aceste cuvinte". 

Iată cum ne învaţă părinţii noştri sufleteşti şi după moarte să ne pocăim ! 

Arhimandrit Ioanichie Bălan 



CUVÂNTUL I. P. S. MITROPOLIT DANIEL 

LA TRECEREA ÎN VIAŢA VEŞNICĂ 

A PĂRTNTELUI LUI IEROSCHIMONAH PAISIE OLARU 

In aceste clipe de mare durere pentru pierderea Părintelui nostru, acestui bun şi 
renumit Părinte Paisie, aş dori să spun doar câteva cuvânte pentru că într-adevăr viaţa lui, 
nevoinţele lui au fost descrise atât de minunat de către Părintele duhovnic Cleopa şi de către 
părintele stareţ Victorin. 

Ceea ce aş dori să reţinem astăzi este că ne-am putut aduna cu toţii, părinţi şi fraţi din 
această mănăstire şi credincioşi şi credincioase din Moldova şi din toată ţara la înmormântarea 
celui ce a fost Părintele duhovnic Ieroschimonahul Paisie. 

In primul rând am învăţat de la dânsul că cel mai mare lucru în această viaţă este să 
fim împăcaţi cu Dumnezeu. Unii din părinţii duhovnici ai pustiului au spus: "Dobândeşte 
pacea cu Dumnezeu şi vei mântui o mulţime de oameni în jurul tău. 

Prea Cuviosul Părinte Paisie a fost omul care a arătat prin cuvânt şi faptă că era 
împăcat cu Dumnezeu şi a dobândit pacea cerească în sufletul său şi de aceea a putut-o 
transmite, a putut s-o împărtăşească tuturor celor ce, învolburaţi de patimi, agitaţi de suferinţă 
sau tulburaţi de necazuri, s-au apropiat de el. 

Un izvor de linişte, de mângâiere şi de pace, de căldură sufletească, acesta era sufletul 
său mare şi trupul său slăbit de nevoinţe şi de rugăciune. Aşa l-am cunoscut în anii studenţiei 
când am venit aici. Mi-a dat o binecuvântare şi zile ăntregi am simţit o pace deosebită, o pace 
a lui Dumnezeu care se revărsa prin binecuvântarea lui, fiind duhovnic mare şi smerit. 

